ތިމަރަ ހަނދި - ވިކިޕީޑިއާ\nތިމަރަ ހަނދި(ސައިންޓިފިކް ނަން: Carangoides plagiotaenia)ނުވަތަ (އިނގިރޭސި ބަހުން: Barcheek trevally) އަކީ ހަނދީގެ ގިނަ ބާވަތްތަކާއި ޚިލާފަށް ދިގުކޮށް ހުންނަ ހަންޖެކެވެ. މިމަސް އެންމެ ބޮޑުވަނީ 42 ސެންޓި މީޓަރަށެވެ. މިއީ ރާއްޖޭގެ މަސްވެރިން ކެޔޮޅުކަމުގައި ނިކުމެއުޅޭއިރު މަދުމަދުން ބޭނޭ، ދިވެހިން ކެއުމަށް ބޭނުންކޮށް އުޅޭ މަހެކެވެ. މިމަސް ގިނައިން އުޅޭކަަމަށްވަނީ އަތޮޅުގެ ބޭރު ދުނީގެ ފަރުފަރުން ބޭރުގައެވެ.\nތިމަރަ ހަނދީގެ ތުނބުގެ ތިރީބައި މަތީބަޔަށްވުރެ ދިގުކޮށް ނިކުމެފައި ހުރެއެވެ. މަހުގެ ކަރުގަނޑުގެ ފުރަތަމަ ބުރުގައި 27 އާއި 40 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ބުރަކަށި މަތީ ފުރަތަމަ ކޮތަރިބައިގައި ހަރު 8 ކަށި ހުރެއެވެ. ދެވަނަ ކޮތަރިބައިގައި ހަމަ އެކަހަލަ 1 ކައްޓާއެކު 22އާއި 24އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި ވަކިން ހުންނަ2ހަރުކައްޓަށްފަހު، އިތުރު 1 ހަރުކައްޓާއި، 18 އާއި 20 އާއި ދެމެދުގެ އަދަދަަކަށް މަޑުކަށި ހުރެއެވެ.\nމަހުގެ ކަރުތާ ފަތްގަނޑުގެ ތިރިން ބަނޑުދަށް ފަރާތުގައި ހުޅުނބު ހުރެއެވެ. މަހުގެ ކުލައަކީ ރިހިއަޅި ކުލައެކެވެ. މަހުގެ ދެއަރިމަތިން ކޮންމެ ފަރާތެއްގައި ކައްޗަކަށް އަޅާލެވިފައިވާ އަޅިކުލައިގެ ފުޅާ6ނުވަތަ7ރޮނގު ބައެއް ފަހަރު ފެންނަށް ހުރެއެވެ. މަހުގެ ކަރުތާ ފަތުގެ ކުރީބައިގެ ކައިރިފަށް ހުންނަނީ ކަޅުކުލައިގައެވެ. މިއީ މިބާވަތުގެ ހަނދި ފަސޭހައިން ދެނެގަތުމުގައި ބޭނުންކުރެވިދާނެ ސިފައެކެވެ. މަހުގެ ނިގޫފަތާއި، މަތީބައިގެ ދެވަނަ ކޮތަރިބަޔާއި އަދި ބަނޑުދަށް ފަރާތު ކޮތަރިބައި ހުންނަނީ ގަދަ އަޅިކުލައެއްގައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ޖެނުއަރީ 2008، 16:46 ގައެވެ.


Addu in India himaayai hoadhaneetha?\nއައްޑޫ އިން އިންޑިއާ ހިމާޔަތް ހޯދަނީތަ؟\nއިންޑިއާ އާއި ރާއްޖޭގެ ވެރިން\nމި ވާހަކަ އެކި ގޮތްގޮތަށް އިވޭތާ ދުވަސްކޮޅެއް ވެއްޖެ އެވެ. އެކަމަކު ކަމުގެ ބޮޑުކަމާއި ސީރިއަސްކަމުން މިކަމާ ބެހޭ ގޮތުން އަކުރެއް އަޅާލަން ނުކެރިފައި ހުރުމަށް ފަހު އިތުރު މައުލޫމާތާއި އިތުރު މަންޒަރުތަކާ އެކު ކޮންމެވެސް ވާހަކައެއް ދައްކާލެވޭ ވަރުވެއްޖެ ކަމަށް ހީވާތީ ހުލާސާއެއް ކޮށްލާނަމެެވެ.\n"ދެކުނު މަހާސިންތާ" އިން ފަށާނަމެވެ. މައިގަނޑު ގޮތެއްގައި، އިގްތިސާދީ ގޮތުން ކައުންސިލްތަކަށް ބާރުވެރިވެރިކަން ހޯދުމާބެހޭ ގޮތުން މަޝްވަރާކޮށް "ތޫނޑު އެއްބަސްވުން" ގެ ނަމުގައި އެއްބަސްވުމެއް ވެސް ގާއިމުކުރި އެވެ. މި މަޝްވަރާތައް ކުރިއަށް ގެންދިޔައީ އެންމެ ދެކުނުގެ ހަތަރު އަތޮޅު ކަމަށްވާ ގއ، ގދ، ޏ އަދި ސ އަތޮޅުގެ ކައުންސިލްތަކުގެ މެދުގަ އެވެ. މި މަޝްވަރާތައް 2014 ވަނަ އަހަރު ފެށުމާ އެކު އެއީ ކުރީގެ ރައީސް މުހައްމަދު ނަޝީދުގެ ވެރިކަން ވެއްޓުމުން އަމިއްލަ ވެރިކަމެއްގެ ސިފަ ޖެއްސުމަށް ދެކުނުގެ އަތޮޅުތަކުން ކުރާ ކަމެއްގެ ގޮތުގައި ވެސް ބަޔަކު ސިފަކުރި އެވެ. ދެކުނުގެ އަތޮޅުތައް ހިމެނޭ ގޮތަށް ވަކި "ސުވާދީބު" ގެ ނަމުގައި ދައުލަތެއް އުފެއްދުމަށް ކުރި ފަދަ ބަޣާވާތެއްގެ ރޫހު ހިމެނޭ ކަމެއްގެ ގޮތުގައި ވެސް ސިފަކުރި އެވެ. އެކަމަކު މަޑުމަޑުން ދިޔައީ މަންޒަރު ބަދަލުވަމުންނެވެ. މިހާ ހިސާބުން އެހެން ކަމެއް ފާހަގަކޮށްލާނަމެވެ. މި މަހާސިންތާގެ ވާހަކަ ތިލަވުމުގެ ކުރިން، އޭގެ ދުވަސްކޮޅެއް ކުރިން އިންޑިއާ އިން ރާއްޖެ އަށް ކަނޑައެޅި ސަފީރު ރަޖީވް ޝަހާރޭ އައްޑުއަށް ވަޑައިގެން އައްޑޫ ސިޓީ ކައުންސިލާ ބައްދަލުކުރެއްވި އެވެ. އެއީ 2013 ވަނަ އަހަރުގެ މެއި މަހުގެ ތެރޭގަ އެވެ.\nކައުންސިލްތަކަށް ބާރުވެރިކަން ހޯދުމަށް ބޭއްވި މަހާސިންތާގެ ނަތީޖާއެއް ބޭރަށް މާބޮޑަށް ފެންނަން ނެތް ނަމަވެސް އައްޑޫ ގެސްޓްހައުސް ވެންޗާއެއްގެ ވާހަކަ ދެން އިވެން ފެށި އެވެ. އައްޑޫ ސިޓީ ކައުންސިލުން ހިންގާ މި މަޝްރޫއުގެ މައްސަލާގައި އެ ކައުންސިލާއި ސަރުކާރާ ދެމެދު ހިޔާލު ތަފާތުވުންތައް ވެސް އުފެދުނެވެ. އެއީ ސަރުކާރުން ހިންގާ ގެސްޓް ހައުސް އައިލެންޑް މަޝްރޫއެއް ވެސް އޮތުމާ އެކު ސިޔާސަތުގެ ފުށުއެރުމަކާ ހެދި އެވެ. އޭރު ތުންތުންމަތިން ދެކެވުނު ވާހަކަތަކުގައި ބުނަނީ ގެސްޓް ހައުސް ވެންޗާގެ ފަހަތުގައި ވަނީ އިބްރާހިމް ނާސިރު އިންޓަނޭޝަަނަލް އެއާޕޯޓު ހިންގަން ނަޝީދުގެ ވެރިކަމުގައި ހަވާލުކުރި އިންޑިއާގެ ޖީއެެމްއާރު ކަމަށާއި ސަރުކާރުން ނުރުހިގެން އުޅެނީ އެހެންވެ ކަމަށެވެ. އެކަމަކު މިއީ ހަގީގަތެއް ކަމެެއް ނޭނގެ އެވެ. ނަމަވެސް މިގޮތަށް ޝައްކުކުރާ މީހުންގެ ވާހަކަތަކަށް ބާރު ލިބުނީ ގެސްޓް ހައުސް ވެންޗާ އަށް ކުރިމަތިލި ފަރާތްތަކުގެ ތެރެއިން ފުރަަތަމަ ވެސް ސޮއިކުރީ އިންޑިއާގެ ކުންފުންޏަކާ އެކުގައި ކަމަށް ވުމުންނެވެ.\nސްޓްރެޓެޖިކަލް ގޮތުން މުހިންމު ހިސާބެއްގައި އޮތް އައްޑޫ އަކީ ދުނިޔޭގެ ބާރުތަކުގެ އަސްކަރީ މަގާމަކަށް ހަދަން އަބަދުވެސް ތިބެނީ ބަލަބަލަ އެވެ. އެ ތަން ދޫނުކުރަން އިނގިރޭސިން ވެސް އެހާ ގަދަ ދެއްކީ އެހެންވެ އެވެ. އެހެންވެ އައްޑޫއާ ހެދި ބަޔަކު މޮޔަވަގެން އުޅޭނެހޭ، އެތަން ހޯދަން ބަޔަކު ހީލަތްތެރި ރޭވުމެއް ރާވަފާނެތޯ އެއީ ސުވާލެއް ނޫނެވެ. ގައުމެއްގެ އަމިއްލަ އެދުމާއި އަމިއްލަ މަސްލަހަތު އިސްވުމުން އެހެން ގައުމަކަށް މާ ހެޔޮ އެދޭނެ ކަމަށް ގަބޫލުކުރުމަކީ ދުނިޔެ ދައްކާ ދީފައިވާ މިސާލުތަކަށް ބަލާއިރު ހެޔޮވާނެ ކަމެއް ނޫނެވެ.\nދެކުނު މަހާސިންތާއެއްގެ ވާހަކައާ އެކު "ޔުނައިޓެޑް ސުވާދީބް އައިލެންޑްސް"ގެ ދިދަ އައްޑޫގެ ގެއެއްގައި ނެގި މައްސަލައަކާއި ދެކުނު އެހެން ރަށެއްގައި ވެސް އެ ދިދަ ނެގި މައްސަލައެއް ޖެހުނެވެ. އެކަމަކު މީޑިއާ އަށް މިކަން އެހާ ބޮޑަށް ތިލައެއް ނުވެ އެވެ. މި ހުރިހާ ކަމެއް ވެސް ހިނގަމުން ދިޔައީ ސިޔާސީ ހަލަބޮލިކަމެއްގެ ތެރޭގައި ވަނިކޮށެވެ. އަވަށްޓެރި އިންޑިއާއާ ވެސް އޮތީ މައްސަލަ ޖެހި މޫނު ކެނޑިފަ އެވެ. ރާއްޖެ ޗައިނާއާ ގާތްވަމުން ދާތީ އިންޑިއާ އޮތީ ދަތް ބާރުވެފަ އެވެ. ބިޔަ މަޝްރޫއުތަކުގައި ޗައިނާގެ އެހީ ހިފެހެއްޓުމެއް ނެތި ރާއްޖެ އަށް ދޭނެ ކަމުގެ ވާހަކަތަކާ އެކު އިންޑިއާ އިން ވިސްނަމުން ދިޔައީ އަދި މިހާރުވެސް ވިސްނަމުން ދަނީ ރާއްޖެ އިން އިންޑިއާގެ ނުފޫޒު ކުޑަ ނުވެ ހިފެހެއްޓޭނެ ގޮތަކަށެވެ. ޗައިނާގެ ފައި ހަރުކޮށްލެވޭނެ ތަންކޮޅެއް ރާއްޖެ އިން ހޯދޭތޯ ބަަލަމުން ދާއިރު އިންޑިއާގެ ހާސްކަން ބޮޑުވީ ދިވެހި ސަރުކާރާ އެކު ކުރިން އޮތް ގުޅުން ނެތުމުންނެވެ. އެހެންވެ އިންޑިއާ އަށް ޖެހިފައި އޮތީ އެހެން އުކުޅެއް ހޯދުމަށެވެ.\nއައްޑޫ ސިޓީ ކައުންސިލުން ހިންގަން ބޭނުންވާ ބޮޑެތި މަޝްރޫއުތަކަށް އިންޑިއާ ކުންފުނިތަކުގެ ޝައުގުވެރިކަން ފާޅުކުރާ ވާހަކަ އިވެން ފެށި އެވެ. މިކަމުގައި ފާހަގަކޮށްލަން ޖެހެނީ ކައުންސިލާއި ސަރުކާރާ ހިޔާލު ތަފާތުވާ މަޝްރޫއުތަކުގެ ތެރޭގައި އިންޑިއާގެ ކުންފުނިތަކުގެ ޝާމިލުވުން އިތުރެވެ. އައްޑޫގައި ޒަމާނީ ހޮސްޕިޓަލެއް އެޅުމުގެ މަސައްކަތް ފެށުން ސަރުކާރުން ލަސްކުރާ ކަމަށް ބުނެ ކައުންސިލުން ޝަކުވާކުރުން އިތުރުވެފައި ވަނިކޮށް އެންމެ ފަހުން މިހާރު ވަނީ އިންޑިއާ ހައި ކޮމިޝަނުގެ ވަފުދެއް އައްޑޫއަށް ގޮސް ހޮސްޕިޓަލެއް ހަދިޔާކުރުުމުގެ ވާހަކަ ވެސް ދައްކައިފަ އެވެ. އިންޑިއާ އަސްކަރިއްޔާގެ މަަނަވަރު "ސަންގްރާމް" އިންޑިއާގެ ޑިޕްލޮމޭޓުންނާ އެކު މިދިޔަ މާޗް މަހު އައްޑު އަށް ގޮސް އެ މަނަވަރުގައި ބޭއްވި ހަފުލާއެއްގައި ބުނެފައި ވަނީ އިންޑިއާ އިން އައްޑޫގައި ހޮސްޕިޓަލެއް އަޅައިދޭން ތައްޔާރު ކަމަށެވެ. އެކަން ނުވެގެން މި އުޅެނީ ވެސް ދިވެހި ސަރުކާރާ ހެދިއޭ ބުނާ ފަދަ ގޮތަށް ޑިޕްލޮމޭޓަކު ވިދާޅުވީ މަޑުކޮށްލައިގެން މި ތިބީ ހެލްތު މިނިސްޓްރީގެ ފެހި ސިގްނަލަށް ކަމަށެވެ.\nމި ވާހަކަ ދެކެވިފައި ވަނީ ވެސް އިންޑިއާއާ އައްޑޫއާ ހާއްސަ ގުޅުމެއް އުފެދިފައިވާ ކަމަކާ ގުޅޭ ހަފުލާއެއްގަ އެވެ. އެއީ އިންޑިއާއިން ރާއްޖެ އަށް ހަދިޔާކޮށްފައި އޮންނަ ހެލިކޮޕްޓަރު މަރާމާތަށް އިންޑިއާ އަށް ގެންދަން، އެ ހެލިކޮޕްޓަރު ގެންދިއުމުގެ ކުރިން ބޭއްވި ރަސްމިއްޔާތެކެވެ. މީގެ ކުރިން ވެސް އެ ހެލިކޮޕްޓަރު މަރާމާތަށް ގެންދިޔަ އެވެ. އެއީ އެހާ ބޮޑު ކަަމަކަށް ހަދައިގެން ރަސްމިއްޔާތެއް ބޭއްވިކަމެއް ނޭނގެ އެވެ. މި ހެލިކޮޕްޓަރާ އެކު އިންޑިއާ އިން ފޮނުވި ބޮޑު ޓީމެއް ފުރަތަމަ ދުވަހުން ފެށިގެން އަދިވެސް ތިބެނީ އައްޑޫގަ އެވެ. ފާޑެއްގެ އަސްކަރީ ބޭހެކެވެ.\nމުޅި މަންޒަރަށް ބަލާއިރު ފެންނަނީ އައްޑޫގެ އިގްތިސާދީ ފުދުންތެރިކަމުގެ މުހިންމު ބައިވެރިޔަކަށް އިންޑިއާ ވުމަށް މަސައްކަތްކުރާ ތަނެވެ. އެންމެން އެދޭ ސިއްހީ ހިދުމަތާ އެކު އައްޑޫގެ ރުުހުން ހޯދަން ވެސް މަސައްކަތް ފެށީ އެވެ. އަސްކަރީ ގޮތުން ވެސް ފައި ވިއްދާލުމަށް ވަނީ ބާރުލައިފަ އެވެ. ރާއްޖޭގެ އެހެން އެއްވެސް ހިސާބަކުން ފައި ޖައްސާލަން ތަންކޮޅެއް ނުލިބުނަސް އައްޑޫ އިން ހިޔާވަހިކަމެއް ލިބޭތޯ އިންޑިއާ އިން ބޮޑު ޕްލޭނެއް ހިންގަނީއެއް ނޫންބާވައެވެ؟\nފެން ކުންފުނީގެ ނުފެންނަ ބޮޑު ވިޔަފާރި!\nމި ތިން ވާހަކަ: ފިނި ކުރި ކޮޓަރިއަށް!\nއިންތިހާބު ފަސްކުރުން ބުއްދިވެރިއެއް ނޫން؟


Kureege raees Yamin ah emanikufaanuge vakeelunnaai bahdhalu kurevijje\nކުރީގެ ރައީސް ޔާމީންއަށް އެމަނިކުފާނުގެ ގާނޫނީ ވަކީލުންނާއި ބައްދަލު ކުރެވިއްޖެ\n24 އޯގަސްޓް 2020 - 23:17:10\nކުރީގެ ރައީސް އަބްދުﷲ ޔާމީންއާއި ބައްދަލުކުރެއްވުމަށް އެމަނިކުފާނުގެ ވަކީލުންނަށް ބައްދަލުކުރެވޭނޭ ގޮތް ހަމަޖައްސައިދިނުމާށް ކުރިމިނަލް ކޯޓުން މޯލްޑިވްސް ކަރެކްޝަނަލް ސާވިސްގެ މައްޗަށް އެންގުމާއި ގުޅިގެން އެފުރުސަތު ގާނޫނީ ޓީމަށް ދީފިއެވެ.\nޔާމީންގެ ގާނޫނީ ވަކީލުންނަށް އެމަނިކުފާނާ ބައްދަލުކުރެވޭނެ ގޮތް ކަރެކްޝަނަލް ސާވިސް އިން މި ހަމަ ޖައްސައިދިނީ ޔާމީންގެ ގާނޫނީ ޓީމުން ބައްދަލުވުން ހަމަޖައްސައިދިނުމަށް ކަރެކްޝަންސްގައި އެދެމުންދާތާ ދުވަސްތަކަކަށް ފަހުއެވެ.\nއެންމެ ފަހުން އެފުރުސަތު މި ދިނީ ކުރިމިނަލް ކޯޓުން ކަރެކްޝަންސް އަށް އެންގުމުންނެވެ.\nޔާމީންގެ ގާނޫނީ ވަކީލް ކުރީގެ ނައިބު ރައީސް ޑރ ޖަމީލް ކުރައްވާފައިވާ ޓްވީޓެއްގައި ވިދާޅުވީ މިދުވަސް ދެކެން ޖެހިދާނެ ކަމަށް ހީނުކުރާ ކަމަށާ ޔާމީން އާއި ވަކީލުން ބައްދަލު ކުރެވުނީ ކޯޓުން އަމުރުނެރުމުން ކަމަށެވެ.\nތާހިރު އަދުލުވެރި ނިޒާމެއް އެމްޑީޕީއިން ކަށަވަރުކުރިކަމަށް ޖަމީލް ވިދާޅުވިއެވެ.\nޖަމީލް ވިދާޅުވީ ހޯމް މިނިސްޓަރު އެ ވިދާޅުވާ ހުރިހާ ވާހަކަތަކެއް ދެކޮޅު ނުޖެހޭ ކަމަށާ ހޯމް މިނިސްޓަރު އިމްރާން ދައްކަވަނީ ގާނޫނާއި ހިލާފު ވާހަކަ ތަކެއްކަން އެނގިގެން ހިނގައްޖެ ކަމަށްވެސް ޖަމީލް ވިދާޅުވިއެވެ.\nޔާމީން ޖަލުގައި ހައްޔަރު ކުރުމަށްފަހު މިއަދު އެމަނިކުފާނުގެ އަސާސީ ހައްގަށް އާދޭސް ކުރަން ޖެހޭއިރު އަމީރުންނާއި އަމީރާއިން ދަނީ އެ މަނިކުފާނުގެ ތަރައްގީގެ ތަހުތުގައި ވެޑުވެމުން ކަމަށްވެސް ޖަމީލް ވިދާޅުވިއެވެ.\nކުރީގެ ރައީސް ޔާމީނަށް ބައްދަލުކުރައްވަން އެމަނިކުފާނުގެ ވަކީލުން ބޭނުންނުވާ ކަމަށް ހޯމް މިނިސްޓަރު އިމްރާން އަބްދުﷲ މީގެ ކުރިން ވަނީ ވިދާޅުވެފައެވެ.\nހޯމް މިނިސްޓަރު އިމްރާން ކުރެއްވި ޓްވީޓެއްގައި ވިދާޅުވީ ރައީސް ޔާމީންގެ ވަކީލު ބައްދަލުވުން ހަމަޖައްސަން ރާއްޖޭގެ އެއްވެސް ކޯޓަކުން މިނިސްޓަރުގެ މައްޗަށް އަމުރެއް ނެރެފައި ނުވާ ކަމަށާއި އެގޮތުން ބައްދަލުވުން ބޭއްވުމަށް މޯލްޑިވްސް ކަރެކްޝަނަލް ސާވިސްގެ އިސްނެގުމުގެ މަތިން "ލައްކަ" މަސައްކަތް ކުރެވިފައިވާ ކަމަށެވެ.\nއެކަމަކު ބައްދަލުވުން ނުބޭއްވިގެން އުޅެނީ އެކަން ކުރަން އެމަނިކުފާނުގެ ވަކީލުން ބޭނުންނުވާތީ ކަމަށް ވެސް މިނިސްޓަރު ވަނީ ވިދާޅުވެފަ އެވެ.\nއެވާހަކަތައް ދޮގުކޮށް ޔާމީންގެ އާއިލާއިން ބުނީ ޔާމީން އެންމެހާ އަސާސީ ހައްގުތަކުން މަހުރޫމްކޮށް އަނިޔާދެމުން ގެންދަނީ ދައުލަތުން ގަސްތުގައި ކަމަށާ އެކަންކަމުގައި ހޯމް މިނިސްޓަރ އިމްރާން އަބްދުﷲ ދައްކަވަމުން ގެންދަވަނީ ހަގީގަތެއް ނެތް ދޮގު ވާހަކަތަކެއް ކަމަށެވެ.


Iran ah aa raees eh\nއީރާންގެ ރައީސްކަމަށް ހޮވިވަޑައިގެންނެވި އިބްރާހީމް ރައިސީ - މަގާމާ ހަވާލުވެ ވަޑައިގަންނަވާނީ އޯގަސްޓް މަހު ކުރީކޮޅު\nއިރާންގެ ރައީސް ކަމުގައި މިހާރު ހުންނެވި ހަސަން ރޫހާނީއަށް ފަހު ގައުމާ ހަވާލުވެ ވަޑައިގަންނަވާނެ ބޭފުޅަކު އީރާން ރައްޔިތުން ކަނޑައަޅައިފި އެވެ.\nހުކުރު ދުވަހު އޮތް ރިޔާސީ އިންތިހާބުގައި ވާދަކުރެއްވި ހަތް ކެނޑިޑޭޓުންގެ ތެރެއިން އިބްރާހީމް ރައިސީ 81، ވަނީ ވާދަވެރިންގެ މައްޗަށް ފަރަގު ބޮޑު ކާމިޔާބެއް ހޯއްދަވާފަ އެވެ.\nއީރާންގެ އާބާދީގައި ހިމެނޭ 84.51 މިލިއަން މީހުންގެ ތެރެއިން ވޯޓްލާން ރަޖިސްޓަރީ ކޮށްފައިވަނީ 59.3 މިލިއަން މީހުންނެވެ. އެހެން ނަމަވެސް ވޯޓުލާން ނިކުތް ޖުމުލަ އަދަދު އަދި ކަށަވަރެއް ނުވެ އެވެ. ވަގުތީ ނަތީޖާ ދައްކާ ގޮތުން 28.6 މިލިއަން މީހުން ވޯޓްލާފައިވެ އެވެ. އޭގެ ތެރެއިން ރައިސީ އަށް 17.8 މިލިއަން ވޯޓް ލިބިވަޑައިގެންފައިވެ އެވެ. އެއީ އެހާތަނަށް ގުނާފައި ހުރި ވޯޓުގެ 62 ޕަސެންޓެވެ.\nއިންތިހާބުގައި ދެން ވާދަކުރެއްވި މުހުސިން ރިޒާއި އަށް 3.3 މިލިއަން ވޯޓު ލިބިވަޑައިގެންފައިވެ އެވެ. އަބްދުދުއްނާސިރު ހިންމަތީ އަށް 2.4 މިލިއަން ވޯޓު އަދި އާމިރު ހުސެން ގާޒިޒާދޭ ހާޝީމީ އަށް އެއް މިލިއަން ވޯޓު ލިބިވަޑައިގެންފައިވެ އެވެ.\nއިލެކްޝަން ކޮމިޝަނުން ރިޔާސީ އިންތިހާބުގެ ރަސްމީ ނަތީޖާއާ ހަމައަށް ނުދެވިގެން އުޅެނިކޮށް ރައިސީ ވަނީ ކާމިޔާބު އިއުލާންކުރައްވާފަ އެވެ. އަދި ވާދަކުރެއްވި ކެނޑިޑޭޓުން ވެސް ވަނީ ނަތީޖާ ގަބޫލުކުރައްވައި ރައިސީ އަށް އިހުތިރާމް އަދާކޮށް މަރުހަބާ ދަންނަވާފަ އެވެ.\nއީރާންގައި ރައީސް ކަމަށް 600 އެއްހާ ކެންޑިޑޭޓުން ފޯމް ހުށަހެޅި އެވެ. އޭގެ ތެރޭގައި އަންހެނުން ވެސް ހިމެނެ އެވެ. އެހެންނަމަވެސް މަޝްވަރާ މަޖިލީހުން ރުހުން ދިނީ ހަތް ކެނޑިޑޭޓަކަށެވެ.\nމިހާރު ވެރިކަމުގައި ހުންނެވި ހަސަން ރޫހާނީ އޯގަސްޓް މަސް ހިނގައިގަންނަންދެން މަގާމުގައި ދެމިހުންނަވާނެ އެވެ. އިބްރާހިމް ރައިސީ މަގާމާ ހަވާލުވެ ވަޑައިގަންނަވާނީ އެއަށް ފަހު އެވެ.


vnews - Sifainge sharafuge higaalun maadhan haveeru Male gai baavvan ninmaifi\nސިފައިންގެ ޝަރަފުގެ ހިނގާލުން މާދަމާ ހަވީރު މާލޭގައި ބާއްވަން ނިންމައިފި\nހުޅުމާލޭގައި ބޭއްވި ސިފައިންގެ ޝަރަފުގެ ހިނގާލުމެއްގެ ތެރެއިން -- ވީފައިލް ފޮޓޯ\nސިފައިންގެ 125 ވަނަ އަހަރީ ދުވަހުގެ މުނާސަބަތުގައި ބޭއްވުމަށް ހަމަޖެހިފައިވާ ސިފައިންގެ ޝަރަފުގެ ހިނގާލުން މާދަމާ ހަވީރު މާލޭގައި ބާއްވާގޮތަށް ހަމަޖައްސައިފި އެވެ.\nއެމްއެންޑީއެފުން ބުނީ ޝަރަފުގެ ހިނގާލުން ކުރިއަށްދާނީ ކަޅުތުއްކަލާކޮށީ އުތުރު ގޭޓުން ނުކުމެގެން އަމީނީމަގުން އިރަށް ގޮސް، ދަރުބާރުގޭ ކައިރިން ބޮޑުތަކުރުފާނު މަގުން ހުޅަނގަށް ގޮސް، ކަޅުތުއްކަލާކޮއްޓަށް ވަންނަ ގޮތަށް ކަމަށެވެ.\nޝަރަފުގެ ހިނގާލުން ފެށުމަށް ހަމަޖައްސާފައިވަނީ މާދަމާ ހަވީރު 4:15 ގައި ކަޅުތުއްކަލާކޮށިންނެވެ.\nޝަރަފުގެ ހިނގާލުމުގެ ލަޝްކަރު ހުއްޓުމަށް ހަމަޖެހިފައިވަނީ ސިއްތިމާވާ ހިނގުން އަމީނީމަގާއި ގުޅޭ ހަތަރުއަނގޮޅި ކަންމަތީގައާއި، ބޮޑުތަކުރުފާނު މަގުން ދަރުބާރުގޭ ކުރިމައްޗަށް އަދި މެރީބްރައުން ކުރިމަތީގައި ކަމަށްވެސް އެމްއެންޑީއެފުން މައުލޫމާތުދެ އެވެ.\nލަޝްކަރު ހުއްޓިގެން ތިބޭ ވަގުތު، ސިފައިންގެ ބޭންޑުގައި ރާގުތައް ހިމެނޭ ޑިސްޕްލޭއެއް ދައްކާލުން ވެސް ކުރިއަށްދާނެ ކަމަށް އެމްއެންޑީއެފުން މައުލޫމާތުދެ އެވެ.\nސިފައިންގެ ދުވަހުގެ މުނާސަބަތުގައި ބާއްވާ ޝަރަފުގެ ހިނގާލުމުގައި ގިނަ އަދަދެއްގެ ސިފައިން ބައިވެރިވާ ގޮތަށް ހަމަޖެހިފައިވާއިރު މިހަރަކާތް ބަލާލުމަށް އެންމެންނަށް ވެސް ފުރުސަތު އޮންނާނެ ކަމަށްވެސް އެމްއެންޑީއެފުން ވަނީ ބުނެފަ އެވެ.


5.6 ފޫޓުގެ ދިގު2ގުޅި ކާނި\n7 ފޫޓުގެ ދިގު2ގުޅި ކާނި\n4.6 ފޫޓުގެ ދިގު 1 ގުޅި ކާނި،6ފޫޓުގެ ދިގު 1 ގުޅި ކާނި\nމި ނީލަން ކުރިއަށްދާނީ، 2019 އޮކްޓޯބަރ 24 އިން 2019 ނޮވެމްބަރ 14 ވަނަ ދުވަހުގެ ނިޔަލަށެވެ. ސަރުކާރު ބަންދު ދުވަސްތައް ފިޔަވައި، މި މުއްދަތުގައި ޖެހިޖެހިގެން5ދުވަހު އެއްއަގެއް އޮވެއްޖެނަމަ އެ އަގެއް ހުށަހެޅުއްވި ފަރާތަށް ނީލަން ނިންމާލެވޭނެއެވެ.\nތިން ބާވަތަށްވެސް އަގު ހުށަހަޅުއްވާނީ ވަކިވަކިންނެވެ. ތަކެތި ބައްލަވަން ބޭނުންފުޅުވާ ފަރާތްތަކުން، ރަސްމީ ގަޑީގައި މި އިދާރާއަށް ވަޑައިގަތުމުން އެ އިންތިޒާމު ހަމަޖެހޭނެ އެވެ. އިތުރު މަޢުލޫމާތު ސާފުކުރެއްވުމަށް ބޭނުންފުޅުވާ ނަމަ، މި އިދާރާގެ ނަންބަރު؛ 6740015 ފޯނާ ގުޅުމުން ލިބިވަޑައިގަންނަވާނެ އެވެ.\nވީމާ، ނީލަމުން ތަކެތި ނަންގަވަން ޝައުޤްވެރިވެ ވަޑައިގަންނަވާ ބޭފުޅުން، 2019 އޮކްޓޯބަރ 24 ވަނަ ދުވަހުން ފެށިގެން ރަސްމީ ކޮންމެ ދުވަހެއްގެ 14:00ގެ ކުރިން އަގު ހުށަހަޅުއްވުން އެދެމެވެ. ނީލަމަށް ހުށަހެޅޭ އަގުތައް، މި އިދާރާގެ ނޯޓިސްބޯޑުގައި ބެހެއްޓޭނެ އެވެ.\n- ސިޓީގެ ނަމޫނާ


"Ahsham" ge premiere gai ves Seazon stunt eh jesseetha?\n"އަހުޝަމް" ގެ ޕްރިމިއާގައި ވެސް ސީޒަން ސްޓަންޓެއް ޖެއްސީތަ؟\nއަހްޝަމްގެ ގޮތުގައި އަލީ ސީޒަން: އެކްޓަރެއްގެ އިތުރުން މަޝްހޫރު ޑައިރެކްޓަރެއް.\nބުނެވޭ ގޮތުގައި އެކްޓަރު އަދި ޑައިރެކްޓަރު އަލީ ސީޒަން ރޭ ނިކަން އުނދަގުލުން އޮލިމްޕަހުގައި ޕްރިމިއާކުރި އޭނާގެ އާ ފިލްމު، "އަހްޝަމް" އަކީ ރާއްޖޭގެ ބޮޑު ސްކްރީނުން މީގެ ކުރިން ފެނިފައި ނުވާ ފެންވަރުގެ އާދަޔާހިލާފު ސްޓަންޓްތަކެއް އޭގައި ހިމެނޭ ފިލްމެކެވެ.\nއެއީ ވެދާނެ ގޮތެކެވެ. ނަމަވެސް ބައެއް ފަރާތްތަކުން ބުނަނީ ފިލްމުގައި ނެތް ވަރުގެ ސްޓަންޓެއް ސީޒަންގެ މި ފިލްމެއްގެ ޕްރިމިއާ ނައިޓްގައި އޭނާ ޖެއްސި ކަމަށެވެ. މި ސްޓަންޓެއްގެ ލޮޅުން މާލެ ތެރެއަށް އަރައިގެން ދިޔައިރު ހީވީ ސްޓާފޯސް ފުލުހުންތަކެއް އޮލިމްޕަހަށް ވަދެ، ފިލްމު ދައްކަމުން ދިޔަ ސްކްރީން އިރާލައިގެން ގެންދިޔައީ ހެންނެވެ.\nސީޒަންގެ ފިލްމު ހުއްޓުވަން ފުލުހުން އޮލިމްޕަހަށް ވަދެއްޖެއޭ ކިޔައިގެން ވެސް މީހުން އުޅުނެވެ. ބައެއް މީހުން ސަމާސާއަކަށް ހަދައިގެން ބުނީ "ބޮމުގެ ތަހުގީގަށް ބޭނުންވާ މަައުލޫމާތު އެއްކުރުމަށް ފުލުހުން އޮލިމްޕަހަށް" ވަދެއްޖެ ކަމަށެވެ.\nކޮންމެއަކަސް "މި ޑްރާމާ" އެއްގެ ފައިދާ ސީޒަންގެ ފިލްމަށް ނިކަން ބޮޑަށް ކުރި އެވެ. ފުލުހުންގެ މުއައްސަސާ އަށް އެތައް ފާޑުކިޔުމެއް އަމާޒުވެފައިވީ މި ދަނޑިވަޅެއްގައި ސީޒަން "އާދަޔާހިލާފު" އަދި "ކޮރަޕްޓް ނޫން" ފުލުހެއް ގެ ރޯލު ކުޅުމާއި އޭނާ ކުޅުނު ފިލްމެއް ހުއްޓުވަން ފުލުހުން އޮލިމްޕަހަށް ވަން ކަމަށް ބުނެ އަޑު ފެތުރީމަ ފިލްމުގެ ޕްރޮމޯޝަނަށް ދެން މިއަށް ވުރެ ބޮޑު ސްޓަންޓެއް "ސްޓޭޓް އޮފް އިމަޖެންސީގައި" ޖެއްސޭނެތޯ އެވެ؟\n"އަހްޝަމް" ގެ އެންމެ އާދަޔާހިލާފު ސްޓަންޓް ކަމަށް ބުނެވޭ މަންޒަރު ސީޒަންއާ އެކު ޝޫޓްކުރަނީ: ޕްރިމިއާ ނައިޓްގެ ސްޓަންޓް މާ ވަރުގަދަ.\nއެކަމަކު ވީ ގޮތް އެނގޭ ހެއްޔެވެ؟\nސީޒަންގެ ފިލްމެއް ހުއްޓުވަން ފުލުހުން އެއްވެސް މަސައްކަތެއް ނުކުރެ އެވެ. އޭނާގެ ފިލްމުގެ ޕޯސްޓަރުތައް މާލޭގެ މަގުތަކުގައި ހިއްޕުން ހުއްޓުވުމަކަށް ވެސް އެއްވެސް ހުރަހެއް ނެތްކަން މާލެ ތެރޭގައި ބުރެއް ޖަހާލިޔަސް އެނގޭނެ އެވެ.\nއަނެއް ވާހަކަ އަކީ ފިލްމުގައި "ޕޮލިސް ޖީޕެއް" ގެ ގޮތުގައި ބޭނުންކުރި ވެހިކަލް މާލެ ގެނެސް އޮލިމްޕަހުގެ ބޭރުގައި، މަޖީދީ މަގުގެ އެއް ފަރާތެއްގައި ބާއްވާފައި އޮތްވައި ފުލުހުން އެ އުޅަނދު ޓޯކޮށްގެން ގެންދިޔަ ގެންދިއުމެވެ. ފުލުހުން ބުނީ ސީޒަން ވާހަކަ ދައްކަމުން ދަނީ މި ކަމެއްގެ ވެސް ހަގީގަތް އޮޅޭ ގޮތަށް ކަމަށެވެ.\nއެގޮތުން އެންމެ ފުރަތަމަ ކަމަކަށް އެ ވެހިކަލް ގެނެސް ފިލްމުގެ ޕްރޮމޮޝަނަލް އިވެންޓަށް މަޖީދީމަގުގައި ބޭއްވިއިރު ފުލުހުންގެ އެއްވެސް އެހީތެރިކަމަކަށް ސީޒަން އެދިފައި ނުވާ ކަމަށް ފުލުހުން ބުނެ އެވެ. އެންމެކުޑަމިނުން އެ އުޅަނދު އެތަނުގައި ބެއްވުމުގެ ހުއްދައަކަށް ނުވަތަ އެތަނުގައި އުޅަނދު ބާއްވައި، ކޯން ޖަހައި ދިނުމަކަށް ވެސް ސީޒަން އެދިފައި ނެތް ކަމަށް ފުލުހުން ބުނެ އެވެ.\nއެހެންވެ ފުލުހުން އެ އުޅަނދު ޓޯކޮށްގެން ގެންދިޔައީ އެވެ. އެއީ "ޕޮލިސް" ޖަހާފައި އޮތް އުޅަނދެއް އަދި ހަލާކުވެ ހަސްނެތިފައި އޮތް އުޅަނދެއް މަގުމަތީގައި އާންމުންނަށް ވެސް އުނދަގޫވާ ފަދަ ގޮތަކަށް ނުބާއްވަން ކަމަށް ފުލުހުން ބުންޏެވެ.\nމިހުރިހައި ކަމެއް ހިނގައި ނިމުނީމަ ދެން އަޑުއެރީ ފިލްމު ހުއްޓުވަން ފުލުހުުން އުޅުނު ކަމަށެވެ. އެކަމަކު މި ހުރިހާ ކަމެއް ދިމާވެ، ފިލްމު ބަލަން އޮތް ގަޑިއަށް ފިލްމުގެ ކްލެސިފިކޭޝަންގެ ކަންތައް ނުނިމުނީ ހަގީގަތުގައި ސީޒަންގެ މައްސަލައަކުންނެވެ.\nއޭނާގެ ފިލްމު ކްލެސިފައިކުރުމަށް ހުށަހެޅީ މިދިޔަ ބުރާސްފަތި ދުވަހުގެ މެންދުރު އެވެ. އެއަށް ފަހު ރޭ އޮލިމްޕަހުގައި އޮތީ މި ފިލްމެއްގެ ޕްރިމިއާ އެވެ. އާންމުކޮށް ފިލްމެއް ކްލެސިފައިކޮށް ނިންމަން ފަސް ދުވަސް ނުވަތަ 10 ދުވަސް ނަގާނެ ކަމަށް އެމީހުންގެ ގަވާއިދުގައި ބުނެފައިވެ އެވެ.\nއެހެންވީމަ ސީޒަން ކުއްލިއަކަށް އޭނާގެ ފިލްމު ކްލެސިފައިކޮށް ނިންމަން ހިފާލުމުން އެ ފިލްމުގެ ޝޯއެއް ބުރާސްފަތި ދުވަހުގެ މެންދުރަށް ސެޓްކޮށްފައި ވަނިކޮށް އެ އިންސްޕެކްޝަން ކެންސަލްވީ ސީޒަންގެ ފިލްމު ސްޓަކްވެގެންނެވެ. އެއަށް ފަހު ކްލެސިފިކޭޝަންގެ އޮފިޝަލުންނާއި ފުލުހުންގެ އޮފިޝަލަށް މި ފިލްމު "ބަލައި ފާސްކުރުމުގެ" ފުރުސަތު ދެން ލިބުނީ ބެލުންތެރިން ވެސް މި ފިލްމެއް ބަލަން އޮލިމްޕަހަށް ޖަމާވި ވަގުތު އެވެ.\nފިލްމުގެ ޝޯ ފަށަން އޮތް ގަޑި ކަޓައިގެން އާންމުން ބޭރުގައި މަޑުކުރަން ޖެހުނު ސަބަބަކީ މިއީ އެވެ. އެއްގޮތަކަށް ވެސް ފުލުހުންނަށް މި ފިލްމެއް ކަމުނުގޮސްގެން ސީޒަން ހައްޔަރުކުރަން އުޅުނީކީއެއް ވެސް ނޫނެވެ.\nސީޒަން އެކްޓްކުރަމުން ޑައިރެކްޓްކުރަނީ. --ފޮޓޯ: އަހްޝަމް ފޭސްބުކް ޕޭޖު\nފުލުހުން އެހާވަރަކުން މި ފިލްމެއް ބެލީ ކީއްކުރަން؟\nފުލުހުންނާ ހުރިހާ ގޮތަކުން ގުޅިފައި އޮތް ވާހަކައެއްގެ މައްޗަށް ފިލްމު އުފައްދާފައިވާތީ އެވެ. ކްލެސިފިކޭޝަނުން ވެސް އާންމުކޮށް ފިލްމެއް "ބަލައި ފާސްކުރާ" އިރު އެ ފިލްމަކީ ވަކި ހާއްސަ ދާއިރާއަކާ ގުޅުން ބޮޑު ފިލްމެއް ކަމުގައިވާ ނަމަ އެ ދާއިރާގެ ތަޖުރިބާކާރަކަށް ފިލްމު ބެލުމުގެ ދައުވަތު ދެ އެވެ.\nއެގޮތުން ފުލުހުންނަށް އޮތީ ފިލްމު ބެލުމުގެ ފުރުސަތު ހުޅުވައިފަ އެވެ. ފުލުހުން ބުނީ ފިލްމު ބަލަން އެމީހުން އަމިއްލަ އަށް ވެސް އެދުނު ކަމަށާއި އެއީ ފިލްމަކީ ނިކަން ބޮޑަށް ފުލުހުން ތަމްސީލުކޮށްދޭ ފިލްމަކަށްވެފައި ގައުމު މިހާރު އޮތް ހާލަތުގައި އެފަދަ ފިލްމެއް ދައްކާއިރު އެއީ އަމަލުކުރަން ޖެހޭ އެންމެ ރަނގަޅު ގޮތް ކަމަށް ފެންނާތީ ކަމަށެވެ.\nފިލްމުގައި ދައްކުވައި ދެނީ ރަށެއްގެ ޕޮލިސް ސްޓޭޝަނެއްގެ އިންޗާޖަކު ރަށު ތެރޭގެ ޕޮލިޓިކްސް އާއި ހަމަނުޖެހުންތައް ކޮންޓްރޯލްކުރަން ކުރާ މަސައްކަތެވެ. އެއްގޮތަކަށް އާންމުކޮށް ދިވެހި ރާއްޖެއިން ފެންނަ ގޮތަކަށް ނޫނެވެ. ބޮޑަށް ބޮލީވުޑްގެ ސުޕަސްޓާރުން ފުލުހުންގެ ގޮތުގައި ހަރަކާތްތެރިވާ ގޮތަށެވެ.\nކްލެސިފިކޭޝަނުން ބުނެފައި ވަނީ ފިލްމު ކްލެސިފައިކުރުމުގައި ފުލުހުންގެ އެއްވެސް ނުފޫޒެއް އެމީހުންގެ މައްޗަށް ނުހިނގާ ކަމަށެވެ.


Bayaku heekuree taxi massala hallu nukoh huttaalaane kamah: Minister Nahula\nޓްރާންސްޕޯޓް މިނިސްޓަރު އައިޝަތު ނަހުލާ-- ފޮޓޯ: ވަން އޮންލައިން\nޓެކްސީ މައްސަލާގައި ބަޔަކު ހީކުރީ ވަކި ހިސާބަކުން މަސައްކަތް ހުއްޓާލާނެ ކަމަށް: މިނިސްޓަރު ނަހުލާ\nޓެކްސީ މައްސަލަ ހައްލު ކުރަން ސަރުކާރުން މަސައްކަތް ފެށިއިރު، އެ މަސައްކަތް ވަކި ހިސާބަކުން ހުއްޓޭނެ ކަމަށް ބަޔަކު އުއްމީދު ކުރި ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހަށް މިއަދު ހެނދުނު ހާޒިރުވެވަޑައިގެން މެމްބަރުންގެ ސުވާލުތަކަށް ޖަވާބުދެއްވަމުން ނަހުލާ ވިދާޅުވީ ޓެކްސީ މައްސަލައިގައި ސެންޓަރުތަކާއި ޑްރައިވަރުންގެ ހިޔާލު ވެސް ހޯދި ކަމަށެވެ.\n"ޓެކްސީ އެޕުގެ މައްސަލައިގައި ޓެކްސީ ފޯރަމެއް ބޭއްވިން. އަޅުގަނޑު ހަނދާންވާ ގޮތުން ނަމަ ދެ ޓީވީއަކުން ވަގުތުން ވެސް ދެއްކި. އެތަނުގައި ސެންޓަރުތަކާއި ޑްރައިވަރުންނާއި އާއްމުންގެ ހިޔާލު ވެސް ލިބުނު،" މިނިސްޓަރު ވިދާޅުވި އެވެ.\nޓެކްސީ އެޕާއި އަގުތައް ކަނޑައެޅުމަށް އެ ފޯރަމަށް ފަހު ގިނަ ދުވަސްތަކެއް ހޭދަވިއިރު، ބޭނުންވި ފަރާތްތަކަށް އެ މަސައްކަތުގައި ހިޔާލު ބަދަލު ކުރުމުގެ ފުރުސަތު އޮތް ކަމަށް ވެސް ވިދާޅުވި އެވެ.\n"ބަޔަކު ހީކުރި ވަކި ހިސާބަކުން މަސައްކަތް ހުއްޓާލާނެ ކަމަށް. ދެން އިވުނީ ސްޓްރައިކް ކުރުމުގެ ވާހަކަ. އެކަމަކު ހަމަ ސިޔާސަތު ތަންޒީފު ކުރެވޭނެ،" ޓެކްސީ ދަތުރަށް ކަނޑައެޅި އާ އުސޫލާއި މެދު ޑްރައިވަރުންގެ ހިޔާލުތައް އައި ގޮތާއި މެދު މިނިސްޓަރު ވިދާޅުވި އެވެ.\nމިދިޔަ ބުރާސްފަތި ދުވަހު ޓްރާންސްޕޯޓް އޮތޯރިޓީން ވަނީ އާ އުސޫލު އާއްމުކޮށްފަ އެވެ. އުސޫލުގައިވާ ގޮތުން މާލެ އަދި ހުޅުމާލޭގެ އެތެރޭގެ ދަތުރުތައް ކުރެވޭނީ 25 ރުފިޔާ އަށެވެ. އަދި މާލެ އިން ހުޅުމާލެ އަށް ދަތުރަކަށް 75 ރުފިޔާ ނެގުމަށް އަންގާފައި ވާއިރު މާލެއިން ވެލާނާ އިންޓަނޭޝަނަލް އެއާޕޯޓަށް ނެގޭނެ އެންމެ ބޮޑު އަގަކަށް ކަނޑައަޅާފައި ވަނި 60 ރުފިޔާ އެވެ.\nމެންދަމު 12 ގެ ފަހުން ނަގާ ދަތުރަށް އަދި ޑިކީއަށް އެއްޗެއް އެރުވުމުން އިތުރަށް ފައިސާ ނުނެގޭނެ ކަމަށް އުސޫލުގައި ވެއެވެ. އެކަމަކު އިއްޔެ ވަނީ އުސޫލު ބަދަލުކޮށް، ރޭގަނޑު 12:00 ގެ ފަހުން ދަތުރެއް ކުރާ ނަމަ އިތުރަށް ފަސް ރުފިޔާ ނެގޭ ގޮތް ހަދައިފަ އެވެ.\nއޭގެ އިތުރުން ރާއްޖޭގައި މިހާރު ރަޖިސްޓްރީކޮށްގެން ދުއްވާ އެއްވެސް ޓެކްސީއަކުން އެޕްލިކޭޝަން ބޭނުން ކުރަން ނުޖެހޭނެ ކަމަށް ވެސް އިއްޔެ ވަނީ ބުނެފަ އެވެ. އެޕް ބޭނުން ކުރުން އޮތީ ޑްރައިވަރުންގެ އިހުތިޔާރަށް ދޫކޮށްލާފަ އެވެ. އެކަމަކު އަލަށް ރަޖިސްޓްރީ ކުރާ ހުރިހާ އުޅަނދަކުން ވެސް އެޕެއް ބޭނުން ކުރަން ޖެހެ އެވެ.\nޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ޓެކްސީ\nނަހުލާގެ ތި މަސަތްކަތައް ސާބަސް


Propaganda ah China ge billion-dollar ge investment - Hali News\nޕްރޮޕެގެންޑާއަށް ޗައިނާގެ ބިލިއަން ޑޮލަރ އިންވެސްޓްމެންޓް\nޗައިނާ ޑެއިލީއަކީ ޗައިނާއިން ކުރާ ކަންތައްތައް އެހެން މީހުންނަށް ޗައިނާއިން ބޭނުންވާ ގޮތަށް ގެނެސްދިނުމަށް، ކުރީގެ ބޮޑު ވަޒީރު ހޫ ޖިންޓާއޯ ފެއްޓެވި ނޫހެކެވެ.\nއެމެރިކާގެ ޖަސްޓިސް ޑިޕާޓްމަންޓްގެ ފޮރިން އެޖެންޓްސް ރެޖިސްޓްރޭޝަން އެކްޓް (ފާރާ)ގެ ދަށުން އާންމުކޮށް ލިބިފައިވާ މަޢްލޫމާތުން އެނގޭ ގޮތުގައި، ޗައިނާ ކޮމިއުނިސްޓް ޕާޓީން 2009 ވަނަ އަހަރު، ބޭރު ގައުމުތަކުގައި ޕްރޮޕެގެންޑާ ކުރުމަށް 6.6 ބިލިއަން ޑޮލަރު ހޭދަކުރުމަށް ނިންމިއެވެ. އަދި 2017ން ފެށިގެން ޗައިނާ ޑެއިލީން ވަނީ 20 މިލިއަން ޑޮލަރު މިކަމަށް ހޭދަކޮށްފައެވެ.\nއެމެރިކާގައި ޕްރޮޕަގަންޑާކޮށް، ޗައިނާގެ ގޮތްތަކަށް މީހުން ލަންބާލުމަށް ވާހަކަތައް ފެތުރުމަށް ޗައިނާއިން އެމެރިކާގެ މީޑިއާ ގަވާއިދާ ޚިލާފަށް ބޭނުންކުރާކަމަށް ޗައިނާއަށް ތުހުމަތު ކުރެވެއެވެ. ޗައިނާއިން އެމެރިކާގެ ވޮޝިންޓަން ޕޯސްޓާއި ނިއުޔޯރކް ޓައިމްސްއާއި އެނޫނަސް އެހެން ވަސީލަތްތަކުގައި ޗައިނާއަށް ފަހިވާފަދަ މަޒްމޫނާއި ޚަބަރުތައް ފައިސާދީގެން ޝާއިއުކުރުވައެވެ.\nއެމެރިކާގެ ފޮރިން އެޖެންޓް ރެޖިސްޓްރޭޝަން އެކްޓް (ފާރާ) ބުނާ ގޮތުން އެއްވެސް ބޭރުގައުމެއްގެ ސަރުކާރަކުން ނުވަތަ އިދާރާއަކުން ފައިސާލިބިގެން އެމެރިކާގައި އޮޕަރޭޓް ކުރާ އެއްވެސް އެޖެންޓެއް ނުވަތަ ޕްރޮޕަގަންޑާއަށް މަސައްކަތްކުރާ ތަނަކާއި އެތަނަކުން ހޭދައެއް ކުރަނީނަމަ، އެކަމުގެ ހިސާބު އެމެރިކާގެ ޖަސްޓިސް ޑިޕާޓްމަންޓަށް ހުށަހަޅަން ޖެހެއެވެ.\nވޮޝިންޓަން ބީކަން ނޫހުން ބުނިގޮތުގައި މި ފާއިތުވި ހަތް އަހަރު ދުވަހުގެ ތެރޭގައި، އެމެރިކާގެ ހަ ނޫހެއްގައި، 700 އޮންލައިން އިޝްތިހާރާއި 500 ސަފްހާގެ ޗާޕްކުރި ސަފްހާތައް ޗައިނާ ޑެއިލީ މެދުވެރިވެގެން ޝާއިއުކޮށްފައި ވެއެވެ.\nމި މަޒްމޫނުގެ ތެރޭގައި ހިމެނެނީ، ޝީޖިއާންގައި ޗައިނާއިން މުސްލިމުންނާ ދެކޮޅަށް ހިންގާ އަނިޔާވެރިކަމާއި، ޓިބެޓާއި ހޮންގކޮންގގައި ހިންގާ އަނިޔާވެރި އަމަލުތައް ގާނޫނީ އިމުގެ ތެރޭން ކުރާކަންކަން ކަމަށް ދެއްކުމަށް މަސައްކަތްކޮށްފައިވާ މަޒްމޫނުތަކެވެ.\nއެމެރިކާގެ އާންމު ރައްޔިތުންނާއި ސަރުކާރާއި ސިޔާސަތު ބައްޓަން ކުރާ މީހުން، ޗައިނާ ސަރުކާރާ މެދު ދެކޭ ގޮތް ބަދަލުކޮށްލުމަށް ޗައިނާއިން ކުރާ ހޭދަ، ފާރާގައި ބުނެފައިވާ ގޮތަށް ޖަސްޓިސް ޑިޕާޓްމަންޓަށް ހުށަހަޅަމުން ގެންގޮސްފައެއް ނުވެއެވެ. ޗައިނާ ޑެއިލީއިން އެމެރިކާގައި ޗައިނާގެ ޕްރޮޕަގަންޑާއަށް ޚަބަރާއި މަޒްމޫނު ނޫސްތަކުގައި ޝާއިއުކޮށްފައި ވެއެވެ. އަދި މިކަމުގެ ހިސާބު 2012 ވަނަ އަހަރާ ހަމައަށް ޗައިނާއިން ހާމަކޮށްފައެއް ނުވެއެވެ.\nޗައިނާ ސަރުކާރުން ހޭދަކޮށްގެން ޝާއިއުކުރާ ޗައިނާ ޑެއިލީން އެމެރިކާގައި ޕްރޮޕެގެންޑާއަށް ކުރާ ހޭދަ ހާމަކުރިނަމަވެސް އޭގެ ތަފްސީލް ސަރުކާރަށް ދީފައި ނުވާކަމަށް ކަމާ ބެހޭ ފަރާތުން ބުނެއެވެ. އެގޮތުން ކުރާ ޚަރަދުގެ ތަފްސީލާއި ޕްރޮޕެގެންޑާ މެޓީރިއަލްގެ ކޮޕީ ހުށަހަޅާފައެއް ނުވެއެވެ.\nއެމެރިކާގެ ސެނެޓުގެ ބައެއް މެމްބަރުން ވަނީ ސެނެޓަރުންގެ އޮފީސްތަކަށް ޗައިނާ ޑެއިލީ ވެއްދުން މަނާކުރުމަށްވެސް ގޮވާލާފައެވެ. 2019 ވަނަ އަހަރުގެ ސެޕްޓެމްބަރު މަހު ވޮޝިންޓަން ބީކަންއިން ރިޕޯޓްކޮށްފައިވާ ގޮތުގައި އެމެރިކާގެ ކޮންގްރެސްގެ އޮފީސްތަކަށް ޗައިނާ ޑެއިލީ ފޮނުވަމުންދާ މައްސަލައިގެ ތަހުގީގެއްވެސް ހިންގާފައި ވެއެވެ. މިކަމާ ގުޅިގެން އެމެރިކާގެ ގާނޫނު ހަދާ މަޖިލީހުގެ ދަށުގޭގެ މެމްބަރު ޖިމް ބޭންކްސް ވިދާޅުވެފައިވަނީ، ޗައިނާ ޑެއިލީއަކީ ޗައިނާއިން ކުރާ ކަންތައްތައް އެހެން މީހުންނަށް އޮޅުވާލުމަށް ކުރީގެ ބޮޑު ވަޒީރު ހޫ ޖިންޓާއޯ ފެއްޓެވި ނޫހެކެވެ.\nއެމެރިކާގައި ލޮބީ ކުރުމަށް ކުރާ ހޭދަތައް މޮނީޓާ ކުރާ އަމިއްލަ ޖަމާއަތެއްކަމަށްވާ އޮޕަން ސީކްރެޓްސް ޑޮޓް އޯރގް އިން ހާމަކޮށްފައިވާ ހިސާބުތަކުން ދައްކާ ގޮތުގައި ޗައިނާ ޑެއިލީން 2018 ވަނަ އަހަރު އެމެރިކާގައި 11 މިލިއަން 240ހާސް އެމެރިކާ ޑޮލަރު ޕްރޮޕެގެންޑާއަށް ހޭދަކޮށްފައި ވެއެވެ.\nމިއީ ޗައިނާ ސަރުކާރުން ކޮށްފައިވާ2މިލިއަން އެތައް ލައްކަ ޑޮލަރާއި އަދި އެނޫނަސް އެހެން ފަރާތްތަކުން ކޮށްފައިވާ ޚަރަދުތަކުގެ އިތުރަށް ކޮށްފައިވާ ހޭދައެވެ. އެމެރިކާގައި ޗައިނާގެ އެކި ފަރާތްތަކުން ޕްރޮޕެގެންޑާއަށް ކުރާ ހޭދަ 14 މިލިއަން ޑޮލަރަށް ވުރެން އިތުރުކަމަށް ހާމަކޮށްފައިވާ ހިސާބުތަކުން ދައްކައެވެ. 2018އަކީ އެނެމެ ފަހުން މަޢްލޫމާތު ލިބިފައިވާ އަހަރެވެ.\nފާރާގެ ދަށުން އެމެރިކާގައި ރަޖިސްޓްރީކޮށްފައިވާ ބިދޭސި އެޖެންޓުންނާއި އެޖެންޓުންގެ މާނާއިގައި ހިމެނޭ ތަންތަނުގެ ނިސްބަތުން ޗައިނާ ޑެއިލީއަކީ ނުވަ ވަނައަށް ޕްރޮޕެގެންޑާއަށް ކުރާ ހޭދައިގެ ބަޖެޓް އެންމެ ބޮޑު ފަރާތެވެ.\nޗައިނާ ޑެއިލީގެ މަޒްމޫނުތަކުން ދައްކައިދޭން ބޭނުންވަނީ ޗައިނާގެ އިގްތިސާދީ ތަރައްގީއާއި ޗައިނާގެ ފަތުރުވެރިކަމަށް އެކަށީގެންވާ ތަންތަނާއި ނުފޫޒު ފޯރުވައި ޚިޔާލު ބައްޓަން ކޮށްލުމަށް ބޭނުންވާ ސިޔާސީ މެސެޖްތަކެވެ. ނަމަވެސް ޗައިނާ ޑެއިލީއަކީ ޗައިނާ ކޮމިއުނިސްޓް ޕާޓީގެ މިލްކެއްކަމުގައި އެއް ގޮތަކަށްވެސް ހާމައެއް ނުކުރެއެވެ.


މަނަދޫ އިދުރީސް މުޙައްމަދު - ވިކިޕީޑިއާ\nމަނަދޫ އިދުރީސް މުޙައްމަދު\nމަނަދޫގައި ހުންނަ ޕޮލިސް ސްޓޭޝަންގެ އިރުމަތީފަރާތުގައި ހުންނަ ހޮޅުއަށީގައި ހުސްގަޔަށް ހަދާލައިގެން އޮންނަ މީހަކު ފެންނާނެއެވެ. އަތިރިމަތީގައި ހެދިފައިވާ ރުއްތަކުގެ ތެރޭގައި ހުންނަ ހޮޅުއަށީގައި މަދު ފަހަރަކު ނޫނީ އެމީހާ އޮންނަތަން ފެންނާނީ އެކަނިމައި އެކަންޏެވެ. ކަނޑުން އަންނަ ފިނިވައިރޯޅި ތަކަށް މޫނު ދިމާކޮށްގެން ގިނަ ފަހަރަށް އިންނާނީ މާސިންގާ ކަނޑާދިމާލަށް ބަލަހައްޓައިގެންނެވެ. ނޫނީ ވަޔާއެކު ނަށަމުންދާ ފަންތަކަށް ބަލަހައްޓައިގެން އޭނާ އޮންނާނީ އޮށޯވެއެވެ. ރަށުން ބޭރުން އަރާ މީހުންނަށާއި މިހާރު ބޮޑެތިވަމުންދާ މަނަދޫ ކުދިންނަށް އެއީ ކާކުކަން ނޭނގިދާނެއެވެ. އެއީ މަނަދޫ ސާތީވިލާ އިދުރީސް މުޙައްމަދު (އިދުރިސްބެ) އެވެ. އެއީ މަނަދޫގައި ސިމެންތީގެ މަސައްކަތް އެންމެ ފުރަތަމަ ފަންނުވެރިކަމާއެކު ކުރަންފެށި ހުނަރުވެރިޔާއެވެ. އެއީ ރޭނުމުގެ މަސައްކަތުގެ މޭސްތިރިއެކެވެ.\nއިދުރިސްބެ ރޭނުމުގެ މަސައްކަތް ދަސްކުރީ އަމިއްލައަށެވެ. އޭނާއަކީ އިނގިރޭސިން ހއ. ކެލާގައި ތިބި ދުވަސްވަރު އެމީހުންނާއެކު މަސައްކަތްކުރި މީހެކެވެ. އިދުރިސްބެއަށް އިނގިރޭސިން ކަމުދަނީ އެހެންވެއެވެ. އަބަދުވެސް އިނގިރޭސިންގެ މޮޅުކަމުގެ ވާހަކައާއި އޭރު ގަމުގައި މަސައްކަތްކުރަންއުޅުނު ޕާކިސްތާނު މީހުންގެ ވާހަކަ އިދުރިސްބެ ދައްކައެވެ.\n"އެމީހުން (އިނގިރޭސިން) އެއްވެސް ކަމެއް ނުކުރާނެ ހަމަ ކަމަކަށް ކަމެއް ކޮށްލާގޮތަކަށް. ވަރަށް ފުރިހަމަވާނެ. އަހަރެމެން އެއްޗަކަށް އެއްޗެއް ހަދާލާހެން ކަންކަން ކުރީމާ އެމީހުންނަކަށް ކަމަކުނުދާނެ. އެހެންވެ އެމީހުންނާއެކު ކޮންމެ ކޮންމެ މީހަކަށް ނުވެސް އުޅެވޭ" އިދުރިސްބެ ބުންޏެވެ. އިނގިރޭސިން ކެލާއިން ފައިބަންދެން އިދްރިސްބެ އެމީހުންނާއެކު މަސައްކަތުގައި އުޅުނެވެ. އެމީހުންގެ ކައިރިން ތަފާތުން މަސައްކަތްތައް ދަސްކުރިއެވެ. "ރޭނުމުގެ މަސައްކަތަކީ އެންމެ ރަނގަޅަށް ދަސްވި މަސައްކަތް. އަހަރެން މި މަސައްކަތް މާލޭގަޔާއި މިރަށުގައި (މަނަދޫގައި) އަދި އަތޮޅުތެރޭގައިވެސް ކޮށްފައިހުންނާނެ. އަހަރެން އޭރު އެންމެ ބޮޑަށް ކުރީ ފާޚާނާ ބެހެއްޓުމުގެ މަސައްކަތް. މަނަދޫގައިވެސް އަދި މިއޮތް މިލަދޫގައިވެސް ފުރަތަމަ ފާޚާނާ ތައްޓެއް ބަހައްޓާފައި ހުންނާނީ އަހަރެން" މިލަދޫއާ ދިމާލަށް އިޝާރާތް ކުރަމުން އިދުރިސްބެ ބުންޏެވެ. "މިއީ ފޮންޏެއްނޫން. އަހަރެން ޔަގީންކަމާއެކު ބުނެފާނަށް އަހަރެން ބެހެއްޓި ފާޚާނާއެއްގައި އަދިއަދަށް ދާންދެންވެސް މައްސަލަ ޖެހިފައެއް ނުހުންނާނެޔޭ"\nއިދުރިސްބެ ރާނާ ހެދުމުގައި އެންމެ ކުރީ ސަފުގައި އުޅުނު ދުވަސްވަރަކީ އުވައިން ރާނާ ހެދި ޒަމާނެވެ. އުވަޔަށްފަހު ސިމެންތިއަށް ބަދަލުވެގެންދިޔައީ އިދުރިސްބެ ރާނަން އުޅެނިކޮށެވެ. އެދުވަސްވަރު އުވަޔާއި ސިމެންތި އެއްކޮށްގެން ރޭނުމުގެ އިޖާދުކޮށް އެކަންވެސް އިދުރިސްބެ ކުރިއެވެ. އެއީ އަތިރިމަތިން އަކިރި ނަގައިގެން އެތެރެއަށް ކުރެދި ލައްވައިގެން ބެރި ކޮންކްރިޓްކުރި ޒަމާނެވެ. މާލޭ ހިޔަމަ އަލްމަރުޙޫމް އިބްރާހިމް މުޙައްމަދު (އިބްރާހިމްކޮއި) ދުނިޔޭގައި އެގޭގެ ރޭނުމުގެ މަސައްކަތްތައްވެސް ކުރި މީހަކީ ހުނަރުވެރި އިދުރިސްބެއެވެ. "އިބްރާހިމްކޮއި ދުނިޔޭގައި ހިޔަމައިގަ ހުންނާނެ ވަރަށް ގިނަ ކަންތައްތައް ކޮށްދީފަ. އެއީވެސް ފާހަގަކުރެވޭ ދުވަސްކޮޅެއް" ސެޕްޓިކް ޓޭންކް ބަހައްޓައިގެން ފާޚާނާ ތަށި ބަހައްޓަން އިދުރިސްބެ ފެށިއިރު މާލޭގައިވެސް ގިނަގޭގޭގައި ހުންނަނީ ހަޑަސްބުރި ކަމަށް އިދުރިސްބެ ބުންޏެވެ. އިދުރިސްބެ ފުރަތަމަ މަނަދޫގައި ފާޚާނާއެއް ބެހެއްޓީ މަނަދޫ މާލްރޯޑްގައެވެ. އޭގެ ކުރިން އަތޮޅުގެއަށް ފާޚާނާ ލައިފިއެވެ. ސިމެންތިން ތަށި ހަދައިގެން ސެޕްޓިކް ޓޭންކް ނުލައި ސީދާ މޫދަށް ގުޅައިގެން ބަހައްޓާފައިވާ އެ ފާޚާނާތަށި ބެހެއްޓީ އަޅުގަނޑަށް މަޢުލޫމާތު ލިބިފައިވާ ގޮތުގައި ނ. ހޮޅުދޫ ޢަބްދުއްރަޙްމާނުބޭ ކިޔާ މީހެކެވެ. މާލްރޯޑްގައި ތިރި ތައްޓަކާއެކު އޭރު ބެހެއްޓެހި އެ ފާޚާނާ މަނަދޫގައި ނަރުދަމާގެ ނިޒާމު ޤާއިމުވަންދެންވެސް ދިޔައީ ބޭނުންކުރަމުންނެވެ. އޭރު ގާތްގަޑަކަށް އެ މަސައްކަތަށް 25 އަހަރުވަރު ވެދާނެއެވެ. "އެފާޚާނާ ވަޅު ބެހެއްޓުމަށް ކޮނުނުއިރު އެތަނުން ފެނުނު ގަބުރެއްވެސް އަހަރެމެން ނަގައިގެން ގެންގޮސް އެހެން ތަނެއްގައި ރީތިކޮށް ވަޅުލިން" އިދުރިސްބެ ކުރީގެ ހަނދާންތައް އާކުރިއެވެ.\nއިދުރިސްބެއަކީ މަނަދޫގައި ފުރަތަމަ ވާރޭފެން ރައްކާކުރުމަށްޓަކައި ފެންތާންގީ ހެދުމުގެ މަސައްކަތްވެސް ފެށި ފަރާތެވެ. އިދުރިސްބެވަނީ ގޭގެ ގިފިލިތެރޭގައި ބޮޑު ފެންތާގީއެއް ބަހައްޓައިގެން މަނަދޫ މީހުންނަށް ވާރޭފެނަކީ ގިނަ ދުވަހަށް ރައްކާތެރިކަމާއެކު ބެހެއްޓިދާނެ އެއްޗެއްކަން ދަސްކޮށްދީފައެވެ. އޭގެކުރިން މަނަދޫ މީހުން ވާރޭފެން ރައްކާކުރަމުން އައީ ރުނބާ އާއި ބޮޑެތި ތެލި ކަހަލަ ކަންވާރުތަކުގައެވެ. އާންމުކޮށް ވާރޭފެން ބޮއި އުޅުނީ ވާރޭ ވެހޭ މޫސުމުގައެވެ. އިދުރިސްބެވަނީ މަނަދޫގެ އެތައް ގެއެއްގައި ވާރޭފެންތާނގީ ރާނައިދީފައެވެ. ފެންވަޅުތަކުގެ ފެންނުބައިވެ ނުވަތަ ފެން ލޮނުވުމުން އެމައްސަލަ ހައްލުކުރާނެ އީޖާދުތަކާއި ފެންވަޅުދޮށުންދާ ފެންތަން ބޮޑުނުވެ ހިންދާލެވޭނެ ފަސޭހަތް ގޮތްތައް އިދުރިސްބެ އީޖާދުކުރިއެވެ. އެގޮތުން ވަޅުގެ ތިލަވަތްގަލުން ފެންއަރާގޮތަށް ބެހެއްޓުމުގެ ބަދަލުގައި ވަޅުގެ އަރިމަތިން ފެން އަރާގޮތްތައް މަނަދޫއަށް ތަޢާރަފުކުރީވެސް އިދުރިސްބެއެވެ.\nއިދުރިސްބެއަކީ މީހަކު ބުނާހާ އެއްޗެއް ޤަބޫލުކުރާ ކަހަލަ މިޒާޖެއްގެ މީހެއްނޫނެވެ. އަބަދުވެސް އޭނާއަށް އެކަމެއް ހަގީގަތް އެނގެންޖެހޭނެއެވެ. އެވާހަކައެއް ދައްކާ މީހަކަށް އެކަމެއް އިދުރިސްބެ ޤަބޫލުކުރާ ވަރަށް ބުނެނުދެވިއްޖެނަމަ އިދުރިސްބެ ގާތުގައި ކިތަންމެ ބޮޑުކަމެއްވެސް އެއީ އެއްވެސް ކަމަކަށްނުވެއެވެ. އެކަމެއްގައި އިދުރިސްބެ ޤަބޫލުކުރާގޮތް އެއީ އެންމެ ރަނގަޅުގޮތެވެ. މިހެން ބުނުމުން އިދުރިސްބެގެ މިޒާޖަކީ ކޮބައިކަން އެގިދާނެއެވެ.\nއިދުރިސްބެގެ ގެއަށް ފުރަތަމަ ކީނަމަކީ ބިއްލޫރިޖެހިގެއެވެ. ފަހުން އެގޭގެ ނަން ސާތީވިލާއަށްވަނީ ބަދަލުކޮށްފައެވެ. ބިއްލޫރިޖެހިގެ އެގެއަށްކީ ކީއްވެގެންހެއްޔެވެ؟ އެގެއަކު އޭރަކު އެންމެ ބިއްލޫރިގަޑެއްވެސް ނެތެވެ. " މަށަކީ އޭރު މިރަށުގައި ރާނާ ހަދާ މީހާ. އެކަމަކު މިގެ އޭރު ހުރީ ވަރަށް ދެރަކޮށް. ފަނުން ހުންނާނީ. ތަންތަން ހާއަޅާނެ. އެހެންވެ މަލާމާތަކަށް އެހެންމީހުން ކީނަމެއްއެއީ" އިދުރިސްބެ ބުންޏެވެ. އިދުރިސްބެގެ ތިން ދަރިން މިވަގުތު ދުނިޔޭގައި އެބަތިއްބެވެ. އެއީ ހަބީބާ އާއި ޢަބްދުއްރަޙުމާނާއި ވަޙީދާއެވެ. އިދުރިސްބެގެ އަނތްބަކު މިވަގުތަކު ދުނިޔެއަކުނެތެވެ.\nމަނަދޫގައި ސިމެންތިން ރާނާ ސިމެންތި ޖެހުމުގެ މަސައްކަތް ފެށި މޭސްތިރިޔާގެ ބަލިހާލަތު ހުރިގޮތުން މިއަދު އޮތީ ހަމައެކަނި އޭނާގެ ތަޖުރިބާ އެހެން މީހުންނަށް ހިއްސާކުރުމެވެ. އޭނާއާ ވާހަކަދައްކާ ކޮންމެ މީހަކަށް އެވާހަކަތައް މިހާރުވެސް އެދަނީ ކިޔައިދެމުންނެވެ. ގެއާދިމާލުގައި ހުންނަ ހޮޅުއަށްޓަށް ޖައްސާލުމުން ކޮންމެ ވަގުތަކުވެސް އިދުރިސްބެއާ ދިމާވާނެއެވެ.\n--Allosaeed 05:19, 25 ޑިސެމްބަރު 2011 (UTC)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ޑިސެމްބަރު 2011، 10:19 ގައެވެ.


Bahpage handhaanthakaa Ranbir ah adhives dhurah nudhevey: Neetu\nބައްޕަގެ ހަނދާންތަކާ ރަންބީރަށް އަދިވެސް ދުރަށް ނުދެވޭ: ނީތޫ\nރަންބީރުގެ ކައިވެނީގެ ރަސްމިއްޔާތުގައި ބައްޕަ ރިޝީގެ ފޮޓޯ ހިފައިގެން\nރިޝީ ކަޕޫރު މި ދުނިޔެއަށް އަލްވަދާއު ކީތާ މިއަދަށް ވަނީ ދެ އަހަރު ފުރިފަ އެވެ. އޭނާ ނެތަސް އޭނާގެ ހަނދާން އާއިލާގެ މީހުންނާއި ފޭނުން އަދިވެސް ކުރެއެވެ.\nއިންޑިޔާގެ ނޫހަކަށް ދިން އިންޓަވިއު އެއްގައި ރިޝީގެ ހުވަފަތް އަނބިމީހާ އަދި ބަތަލާ ނީތޫ ސިންގް ބުނި ގޮތުގައި ރިޝީގެ ހަނދާން އެ އާއިލާގެ އެންމެން ކޮންމެ ދުވަހަކުވެސް ކުރެ އެވެ.\n"އަހަރެން އޭނާގެ މަތިން ހަނދާންކޮށްފައި މިއަދު ރޯކަށް ބޭނުމެއް ނޫން. އެއީ ރިޝީ ބޭނުންވީ އެގޮތް ކަމަށް ނުވާތީ. އަހަރެން އޭނާ އާއެކު ހޭދަކުރި އުފާވެރި ދުވަސްތައް ހަނދާންކުރާނީ. އަހަންނާއި އަހަރެންގެ ދަރިން ވެސް މި ދުވަސް ފާހަގަކުރާނީ އެގޮތަށް. އަހަރެމެންގެ މުޅި އާއިލާ މިއަދު ބައްދަލުކޮށް ރިޝީގެ ހަނދާންތައް އާކުރަން ވަނީ ހަމަޖެހިފައި،" ނީތޫ ބުންޏެވެ.\nނީތޫ ބުނި ގޮތުގައި ރިޝީ އަކީ އޭނާއާ ބައްދަލުވާ މީހުންނަށް އޭނާގެ ހަނދާންތަކާ އެހާ ފަސޭހައިން ދުރަށް ނުދެވޭ ކަހަލަ ޝަޚްސިއްޔަތެއްގެ ވެރިއެކެވެ. މިހާރުވެސް އޭނާ އާ ކޮންމެ ދުވަހަކުވެސް ބައްދަލުވާ ކޮންމެވެސް ބަޔަކު ރިޝީގެ އާ ވާހަކަތަކެއް އޭނާ އަށް ކިޔައިދެ އެވެ.\nވަރަށް ގިނަ ސުޕަ-ހިޓް ފިލްމުތަކެއް ރިޝީ އާއި ނީތޫ ވަނީ އެމީހުންގެ އެންމެ ޒުވާންއިރު ކުޅެފަ އެވެ. އަދި 1980ގައި ކައިވެނިކޮށް ދެ ދަރިން އެމީހުންނަށް ލިބިފައި ވެއެވެ. އެއީ ރަންބީރާއި ރިދިމާ އެވެ.\nނީތޫ ކިޔައިދިން ގޮތުގައި ރިޝީ މަރުވުމަށްފަހު ފުރަތަމަ ހަ މަސް ދުވަސް އޭނާ އާއި އާއިލާއަށް ހޭދަކުރެވުނީ ވަރަށް ހިތްދަތިކަމާއި ހިތާމައިގަ އެވެ.\n"ފުރަތަމަ ހަ މަސް ހަތް މަސް ދުވަހު އަހަރެމެން އެންމެންނަށް ވަރަށް ރޮވުނު. ނަމަވެސް އަބަދު ގޭގައި އެކަނި މާއެކަނި ރޯކަށް ނީދެވޭނެ އެއްނު. އެހެންވެ ރިޝީގެ ހަނދާންތަކާއެކު ދިރިއުޅުން އަލުން އާރާސްތުކުރަން މަސައްކަތް ފެށީ،" ނީތޫ ބުންޏެވެ.\nނީތޫ ބުނި ގޮތުގައި އާއިލާގެ އެންމެންގެ ތެރެއިން ވެސް ބައްޕަ ވަކިވެ ދިއުމުގެ ހިތާމައިން އެންމެ ބޮޑަށް އަރައި ނުގަނެވިގެން އުޅެނީ ރަންބީރަށެވެ. އެންމެ ބޮޑަށް ރިޝީގެ ހަނދާން ކުރަނީ ވެސް ރަންބީރެވެ. އޭނާގެ ފޯނުގެ ސްކްރީން ސޭވާގައި ވެސް އަދިވެސް އިންނަނީ ރިޝީގެ ފޮޓޮއެއްކަމަށް ނީތޫ ބުންޏެވެ.\n"އެހެން ހުރެލާފައި ރަންބީރުގެ ލޮލުން ކަރުނަ ހިލޭ ތަން މިހާރު ވެސް އަހަންނަށް ފެނޭ. އެހާވެސް ބައްޕަ ނެތުމުގެ ފަޅުކަން ރަންބީރަށް އިހްސާސް ވޭ،" ނީތޫ ކިޔައިދިނެވެ.\nރިޝީގެ މަރަށްފަހު ނީތޫ ޑިޕްރެޝަންގެ ޝިކާރައަކަށްވި!\nގޭގަ އަހަރެން ރޯން އިންނަން މީހުން ބޭނުންވޭ: ނީތޫ


ލާދީނީ ފިކުރުގެ މީހުން ރަސޫލާ(ޞޢވ)ގެ ޒަމާނުގައި އުޅުނުނަމަ، އުޅޭނީ އަބްދުﷲ ބިން އުބައްޔުގެ ޖަމާޢަތުގައި: ޝެއިޚް ނިޝާން – Dhen.mv\nލާދީނީ ފިކުރުގެ މީހުން ރަސޫލާ(ޞޢވ)ގެ ޒަމާނުގައި އުޅުނުނަމަ، އުޅޭނީ އަބްދުﷲ ބިން އުބައްޔުގެ ޖަމާޢަތުގައި: ޝެއިޚް ނިޝާން\nMarch 14, 2020 - 5:10 pm\nމުސްލިމުންގެ ތެރޭގައި މިހާރު މިއުޅޭ ލާދީނީ ސެކިއުލާ ފިކުރުގެ މީހުން ކީރިތި ރަސޫލާ މުޙައްމަދު (ޞޢޥ) ގެ ޒަމާނުގައި އުޅުނުނަމަ، އެމީހުން އުޅޭނީ އަބްދުﷲ ބިން އުބައްޔު ބިން ސަލޫލުގެ ގްރޫޕް/ޖަމްއިއްޔާ ގައި ކަމަށް ދީނީ ޢިލްމުވެރިޔާ ޝެއިޚް އާދަމް ނިޝާން އަލީ އާދަމް ވިދާޅުވެއްޖެއެވެ.\nޝައިޚް ނިޝާން މިހެން ވިދާޅުވެފައި މިވަނީ ކީރިތި ރަސޫލާ (ޞޢވ)ގެ އެންގެވުންތަކަކަށް ތުހުމަތު ކުރާފަދަ ގޮތަކަށް މަންދު ކޮލެޖުގެ ބާނީ އަދި އެމްޑީއެންގެ އެއް ފައުންޑަރ ޝަހިންދާ އިސްމާއީލްގެ ބޭބެ އިބްރާހިމް އިސްމާއިލް (އިބްރާ) ކޮށްފައިވާ ޓްވީޓަކަށް ޖަވާބު ދެއްވަމުންނެވެ.\nއިބްރާގެ ޓުވީޓްގައި ސުވާލުކޮށްފައިވަނީ މިއަދު ކީރިތި ރަސޫލާ (ޞޢވ) ދުނިޔޭގައި ހުންނެވިނަމަ، އަންގަވާނީ ގިނައިން ސަލާމް ކުރަންތޯ ނުވަތަ ނޫންތޯ އެވެ.\nއަބްދުﷲ ބިން އުބައްޔުއަކީ، މަދީނާއަށް ރަސޫލާ (ޞޢވ) ވަޑައިގެންނެވުމަށްފަހު އިސްލާމްދީނަށް ގޮވާލެއްވުމުން އިސްލާމްދީން ޤަބޫލުކުރި މީހެކެވެ. ނަމަވެސް އޭނާ ދިޔައީ ރަސޫލާ (ޞޢވ) ގެ އެންގެވުންތަކަށް ގޮންޖައްސަވާ އެއެންގެވުންތަކާއިމެދު ސުވާލު އުފައްދަމުންނެވެ. އެހެންކަމުން އޭނާއަކީ "ދެއްކުންތެރިންގެ ލީޑަރު" (މުނާފިޤެއް) ގެ ގޮތުގައި އެޒަމާނުގައި ވަނީ ފާހަގަކޮށްފައެވެ.


Jabir Ah Hamalaa Dheegen Hayyaru Kuri2Meehun Dhookollan Govaalaifi - Vaguthu\n2 ހަފްތާ ކުރިން ( ސެޕްޓެމްބަރު 28, 2021 )\nމަތިވެރި ދާއިރާގެ މެންބަރު ހަސަން ޒަރީރް މަޖިލީހުގައި ވާހަކަ ދައްކަވަނީ\nރައްޔިތުން މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރަށް އއ. މަތިވެރިން، ހަމަލާދިން ކަމުގެ ތުހުމަތުގައި ހައްޔަރުކުރި ދެ މީހުން ދޫކޮށްލަން އެ ދާއިރާގެ އެމްޑީޕީ މެންބަރު ހަސަން ޒަރީރް މިއަދު މަޖިލީހުގައި ގޮވާލައްވައިފިއެވެ.\nޖާބިރަށް ހަމަލާދިން ކަމުގެ ތުހުމަތުގައި ކޯޓު އަމުރުގެ ދަށުން މަތިވެރިން ހައްޔަރުކުރީ 29 އަހަރުގެ ފިރިހެނަކާއި 42 އަހަރުގެ ފިރިހެނެކެވެ.\nސަރުކާރުގެ ފަރާތުން، ކުރެންދޫ ދާއިރާގެ އެމްޑީޕީ މެންބަރު ޢަބްދުލްޣަނީ އަބްދުލްހަކީމް ހުށަހަޅުއްވާފައިވާ އަމިއްލަ ފަރުދުންގެ ވިޔަފާރީގެ ގާނޫނަށް އިސްލާހު ގެނައުމުގެ ބިލްގެ ބަހުސްގައި ވާހަކަ ދައްކަވަމުން ޒަރީރް ވިދާޅުވީ މަތިވެރިން ހައްޔަރުކުރި ދެ މީހުންނަކީ ރަށުގައި ގެސްޓުހައުސް ވިޔަފާރި ހިންގަމުން އަންނަ ބައެއް ކަމަށެވެ.\nޒަރީރު ވިދާޅުވީ ބަޔަކު ހައްޔަރުކޮށްގެން، ކުދިއަދި މެދު ފަންތީގެ ވިޔަފާރިތަކަށް ކިތަންމެ އިސްލާހެއް ގެނަޔަސް ޒުވާނުން ހިތްހަމަ ޖެހޭނެ ކަމަށް ގަބޫލުނުކުރައްވާ ކަމަށެވެ.\n"އަޅުގަނޑު ސަރުކާރަށް ގޮވާލަން ވަގުތުން ވަގުތަށް އެ ދެ ޒުވާނާ މިހާރުން މިހާރަށް މިނިވަންކުރަން" ޒަރީރު ވިދާޅުވިއެވެ.\nޖާބިރު މަތިވެރިއަށް ވަޑައިގެންނެވުމުން އޭނާއާ ދެކޮޅަށް އެ ރަށު ރައްޔިތުން ވަނީ މުޒާހަރާކޮށްފައެވެ. މައްސަލަ ގޯސްވީ އެރަށުގައި ހުންނަ އޭނާގެ ގެސްޓްހައުސް، ބިމަށް ކުލި ނުދައްކާ ކަމަށް ބުނެއެވެ. ނަމަވެސް އެ ވާހަކަތައް ޖާބިރު ދޮގުކުރައްވައެވެ.\nޖާބިރަށް ހަމަލާ ދިންކަމުގެ ތުހުމަތަށް ހައްޔަރުކުރި މީހުން ދޫކޮށްލައިފި


Tourism ge ministry ge bahdhalu vumeh gai barahanaa manzru thakeh dhekki massala fuluhun balanee | Mihaaru\nޚަބަރު / ޕޯނޮގްރަފީ\nޓޫރިޒަމް މިނިސްޓްރީގެ ބައްދަލުވުމެއްގައި ބަރަހަނާ މަންޒަރު ދެއްކި މައްސަލައެއް ބަލަން ފަށައިފި\nޓޫރިޒަމް މިނިސްޓްރީ: އެ މިނިސްޓްރީގެ ބައްދަލުވުމެއްގައި ބަރަހަނާ މަންޒަރުތަކެއް ދެއްކި މައްސަލައެއް ފުލުހުން ދަނީ ބަލަމުން -- ފޮޓޯ/މިހާރު\n22 އޮކްޓޯބަރ 2020 - 23:31\nޓޫރިޒަމް މިނިސްޓްރީން ބޭއްވި ބައްދަލުވުމެއްގައި ބަރަހަނާ މަންޒަރުތަކެއް ދެއްކި މައްސަލައެއް ފުލުހުން ބަލަން ފަށައިފި އެވެ.\nފުލުހުން ބުނީ ޓޫރިޒަމް މިނިސްޓްރީން އޮންލައިންކޮށް ބޭއްވި ބައްދަލުވުމެއްގައި ބައިިވެރިވި މީހަކު ބަދު އަޚުލާގީ ވީޑިއޯތަކެއް ދެއްކި މައްސަލައެއް މިއަދު ފުލުހުންނަށް ހުށަހަޅާފައިވާ ކަމަށެވެ.\nއެހެންވެ، އެ މައްސަލަ މިހާރު ބަލަމުންދާ ކަމަށް ފުލުހުން ބުންޏެވެ.\nއެނގިފައިވާ ގޮތުގައި އެ މަންޒަރުތައް ދައްކާފައިވަނީ މިއަދު ބޭއްވީ ހއ. އުލިމަގު ޓޫރިޒަމް މަޝްރޫއުގެ ޕްރީ ބިޑް މީޓިންގައި އެ ބައްދަލުވުމުގައި ބައިވެރިވި އާންމުންގެ މީހެކެވެ.\nއޮރިޔާން ކާޑު ގެންގުޅުމާއި އުފެެއްދުމާއި އެހެން މީހުންނަށް ދެއްކުމަކީ ޖިނާއީ ކުށެކެވެ.\nކުށްކުރުން ފުލުހުން ޓޫރިޒަމް މިނިސްޓްރީ ޕޯނޮގްރަފީ\n13 ކޮމެންޓް, 59 ރިއެކްޝަންސް\nމަލްޓި ޓާސްކް ކުރަން އުޅުނީތަ އެސޮރު. ބިޑް މީޓިންގް ގަޑީގަވެސް\nސާބަހޭ މިއޮތީ ވާ 100% މުސްލިމް ގައުމެއް\nއޮރިޔާން ކާޑް ކިޔަނީ ކޯޗަކަށްކަން މިހާރު މަށަށް މިވަނީ އޮޅިފައި. ރިސޯޓުތަކުގެ ބީޗްތަކުގައި ނަގާފަ އާންމުކޮށްފަ ހުންނަ ބައެއް ފޮޓޯތަކާއި ވީޑިއޯތައް އޮރިޔާން ކާޑް ނުވަންޏާ ދެން އޮރިޔާން ކާޑުވަނީ ކޯޗެއްތަ؟\nއެޖެންޑާ 19 ތަފާތެއްނުން. ބިރަކާނުލާ ހުރިހާ ކަމެއަ ކިރެވޭނެ. އެކަމެއް ކިރާނީ ހެޔޮނިޔަތުގައި\nތުއްތު ކުދީން ޔޭސް ޓީވީ މެދުވެރިކޮށް ސްކޫލް ޓެލިކުލާސް ބަލާއިރު، ދެ ޕްރޮގުރާމް ދޭތެރެއިން ހިލޭ ހަންހެނަކާ ފިރިހެނަކު (ފްލުމް ސްޓަރުން) ހިތުރު ވަހުށީ ވައްތަރި ޖައްސާފަ ލަވާގެ އަދި ފްލުމް ތަކުގެ އިސްތިހާރު ދައްކަނީ މިކަން މިގައުމުގައި ރަސްމީކޮށް ޕްރޮމޯޓު ކުރާކަށް ނޫންތޯ؟ ބުނެބަލަ އަޅެ!\nމިއީ ގަދަ ސަރުކާރެއް.ނަންވާނީ ކުރީގެ ސަރުކާރު.\nބަލަ ހެޑްލައިން އެކަނި ކިޔާފަ ފުންމައިގެން ގޮސް ކޮމެންޓު ކުރީމަ އަމިއްލަ ސޯޓު ބޭލޭނީ. އެއޮތީ ހަބަރުގަ ލިޔެފަ ޕްރީބިޑް އޮންލައިން މީޓިންގަ ބައިވެރިވި އާންމު މީހެކޭ އެދެއްކީ. ދެން ކޮން ކުރީ ސަރުކާރެކޭ މިހާރުގެ ސަރުކާރެކޭ ތިކިޔަނީ!؟\nލިޔެފައި ހުންނަ އެއްޗެއް ފަހުމް ނުވިޔަސް ބުރާންތިވެގެން ކޮމެންޓް ކުރާތި\nކަލޯ، ސަރުކާރުން ކުރިކަމެއްތަ.؟ މައްސަލަ އެބަލަނީ ފުލުހުން، ކޮންމެކަމެއް ބަލާނުލާ ހަމަ ކޮމެންޓް ކޮއްލެވޭތޯބަލަނީދޯ.؟ ތިހެންވީމަ މީހުން ގޮވާނީ މޮޔައެކޭ،\nދެވަނަ ފަހަރަށް އެފަދަ ކަމެއް ނު ކުރާ ވަރު އަދަބެއް ދީވަލަ.\nދިވެހި ރައްޔިތުން ތިބި ހިސާބާއި މެދު ވިސްނާލާށެވެ. މާތްﷲގެ ރަހުމަތުން މިނިވަންކަމާއި އަމާންކަމާއި ހައްގުދީން ލިބިފައި ނުވޭހެއްޔެވެ.\nއޮރިޔާން ކާޑް އުފެއްދުމާއި ގެންގުޅުން މަނަލީ. އެއްވެސް ހުރަހެއް ނެތި އޮރިޔާން ސައިޓްތަކަށް ވަދެވޭ ގޮތަށް އޮތުން އޯކޭ. އެއިން ލިބޭ ފައިސާ 'ހަލާލް'. އެ ސައިޓްތަކަށް ވަދެގެން ދިރާގާއި އުރީދޫއަށް ލިބޭ ފައިސާއިން ދައުލަތަަށް ދައްކާ ޓެކްސް އޯކޭ. މިއީ ކޮންފަދަ ލޮޖިކެއްބާ؟\nތިޔަމައްސަލަ ބަލައިގެން ކިހާވަރެއްވާނެބާ ބަދުއަހުލާގީ މައްސަލައެއްގެ ތަހުގީގުގަ ކުޑަކުއްޖަކު ލައްވާ ކޯޓުގަ ބަރަހަނާ ކުޅުވި ގާޒީއަކު އެކަހެރިކޮށްލިހިސާބުން ބަޔަކުނުކުމެ ވައްޓާލީ އޭރުގެ ވެރިކަން ދީނީތާޖު ބޮލަށްމަހައިގެން އުޅޭމީހުން ހަނދާން ހުންނާނެއެކަން


Dhiraagun roadha ah haassakoh Now Mv ge aa feature eh\nދިރާގުން ރޯދައަށް ހާއްސަކޮށް ނައު އެމްވީގެ އާ ފީޗާއެއް\n22 އޭޕްރީލް 2021 - 14:24:48\nދިރާގުގެ ލައިފްސްޓައިލް މޮބައިލް އެޕްލިކޭޝަން "ނައުއެމްވީ" އިން މިފަހަރު ރޯދަ މަހަށް ހާއްސަކޮށް އާ ފީޗާތަކެއް އިތުރުކޮށްފިއެވެ. މި އެޕްލިކޭޝަނުގައި ތަފާތު މުހިންމު އެކި މައުލޫމާތާއި، ދިރިއުޅުމުގެ އެކި ކަންކަމާ ބެހޭ ކޮންޓެންޓުތައް ހިމެނެއެވެ.\nމޮބައިލް އެޕްލިކޭޝަން ބޭނުންކޮށްގެން ކުރަންޖެހޭ ގިނަ ކަނތައްތައް މި އެޕްލިކޭޝަނުން ކުރެވޭއިރު، ރޯދަ މަހާއި ދިމާކޮށް ތައާރަފުކުރި އާ ފީޗާގެ ސަބަބުން ދީނީ ކަންތައްތައް ފުރިހަމަ ކުރުމަށް ކަސްޓަމަރުންނަށް ލުއިފަސޭހަތަކެއް ލިބިގެންދާނެއެވެ.\nމި އެޕްލިކޭޝަނުގެ ޒަރިއްޔާއިން ގުރުއާނުގެ ތަރުޖަމާ ކިޔާލެވުމުގެ އިތުރުން، މިނިސްޓްރީ އޮފް އިސްލާމިކް އެފެއާޒުން ކޮންމެ ދުވަހެއްގެ އަސުރު ނަމާދަށްފަހު ބާއްވަ ދަރުސް ޕްރޮގުރާމާ ބެހޭ މައުލޫމާތު ކޮންމެ ދުވަހެއްގެ ހެނދުނު މި އެޕްލިކޭޝަނުން ލިބޭނެއެވެ. މި މައުލޫމާތުގެ ތެރޭގައި ދަރުހުގެ މައުލޫއާއި، ތަނާއި ގަޑީގެ އިތުރުން ދަރުސްދެއްވާ ބޭފުޅެއްގެ މައުލޫމާތުވެސް ހިމެނެއެވެ. އަދި މުހިންމު ދީނީ މައުލޫމާތު ފޯރުކޮށްދޭ ވީޑިއޯތައްވެސް މި އެޕްލިކޭޝަނުން ބަލާލެވޭނެއެވެ.\nމީގެ އިތުރުން މި އެޕްލިކޭޝަނުގެ އެހީގައި ފިތުރު ޒަކާތް ދެއްކުމުގެ އިތުރުން މީހުންނަށް ސަދަގާތްކޮށް، މަދަނީ ޖަމިއްޔާތަކަށް އެހީވެސް ފޯރު ކޮށްދެވޭނެއެވެ. "ނައުއެޕްގެ" ޑޮނޭޝަން ބައިން މަދަނިީ އެހީތެރިކަން ފޯރުކޮށްދެވޭނެ ޖަމިއްޔާތައް ފެންނަން ހުރުމުން މިކަމުގައިވެސް ކަސްޓަމަރުންނަށް ފަސޭހަތަކެއް ވެގެން ދާނެއެވެ.\nމި ފީޗާސް ތަކުގެ އިތުރުން މި އެޕްލިކޭޝަން ބޭނުންކޮށްގެން ނަމާދު ގަޑިތައް ބަލައި، ނޮޓިފިކޭޝަން ސެޓްކޮށް އަދި ރޯދަ ޓްރެކް ކުރުން ފަދަ ފީޗާތައް ހިމެނެއެވެ. އަދި ރެސްޓޯރެންޓް، ކެފޭގެ ރޯދަ ވިއްލާ މެނޫގެ އިތުރުން ރޯދަ ވިއްލުމަށް ތައްޔާރު ކުރެވޭނެ ތަކެތީގެ ރެސިޕީވެސް މި އެޕްލިކޭޝަނުން ލިބެން ހުންނާނެއެވެ.\nކުރިއަށް އޮތް ތަނުގައި އަދި މިއަށްވުރެ މާ ފުރިހަމަ ފީޗާތަކަކާއެކު ދިރާގުގެ ހިދުމަތްތައް ތައާރަފު ކުރުމަށް ދިރާގުން އަންނަނީ ގިނަ މަސައްކަތްތަކެއް ކުރަމުންނެވެ.\nބްރޯޑްބޭންޑް ޕެކޭޖްތަކަށް ބޮޑެތި ބަދަލުތަކެއް\nދިރާގުގެ ބްރޯޑްބޭންޑް ޕްކޭޖްތަކަށް ބަދަލުތަކެއް ގެނެސްފި


ފުލުހުންގެ ބެލުމުގެ ދަށަށް ގެނެސްފައިވާ ޓީވީއަކާއި ގޯޕްރޯއަކާއި ކަޓްއޯފް ކީހެއްގެ އިތުރުން ޓޫލްބޮކްސް އެއްގެ ވެރިން ހޯދަން ބޭނުންވެއެވެ.\nމި ތަކެތީގެ ތެރެއިން، 32 އިންޗީގެ ޓީވީ ފުލުހުންގެ ބެލުމުގެ ދަށަށް ގެނެސްފައިވަނީ 2020 މާރިޗް 28 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 453185 އާ ގުޅިގެން ނޯތުހާބަރު ތެރެއިން ފުލުހުން ހުއްޓުވި މީހެއްގެ އަތުންނެވެ.\nގޯޕްރޯ ހީރޯ ފުލުހުންގެ ބެލުމުގެ ދަށަށް ގެނެސްފައިވަނީ 2020 މާރިޗް 23 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 452775، ހަބީބު ބޭންކު ކުރިމަތީ ފަޅުތެރޭގައި އަޅާފައި އޮތް ދޯންޏެއްގައި ކެމެރާއެއް ވިއްކަން އުޅުނު މައްސަލައާ ގުޅިގެންނެވެ.\nކަޓްއޯފް ކީސް ފުލުހުންގެ ބެލުމުގެ ދަށަށް ގެނެސްފައިވަނީ 2020 މާރިޗް 18 ވަނަ ދުވަހުގެ ވަގުތެއްގައި ފުލުހުންނަށް ރިޕޯޓްކުރި އިންސިޑެންޓް ނަންބަރު 452302 އާ ގުޅިގެން ފަޅުމަތީމަގު ޕޮލިސް ގަރާޖު ކުރިމަތިން ހުއްޓުވި މީހެއްގެ އަތުންނެވެ.\nވީމާ މި ތަކެތީގެ ވެރިން، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަންބަރު 9631696 އަށް ގުޅުއްވައި، އިންސިޑެންޓް ނަންބަރު ވިދާޅުވެ، ކާކުކަން އެނގޭނެ ލިޔުމަކާއެކު ޝަހީދު ޙުސައިން އާދަމް ބިލްޑިންގއަށް ހާޒިރުވެ ހަވާލުވެލެއްވުން އެދެމެވެ.


BREAKING: MDN Suspend Kohffi - Vaguthu\nއެމްޑީއެން ސަސްޕެންޑް ކޮށްފި!\nޔޫތް މިނިސްޓްރީން މޯލްޑިވިއަން ޑިމަކްރަސީ ނެޓްވޯކް (އެމްޑީއެން) ސަސްޕެންޑް ކޮށްފިއެވެ.\nއެ ޖަމިއްޔާ ސަސްޕެންޑްކޮށް ޔޫތް މިނިސްޓްރީން ނެރުނު ބަޔާނެއްގައި ވިދާޅުވީ، އެޖަމިއްޔާއިން ޝާއިރު ކުރި ރިޕޯޓުގައި އިސްލާމް ދީނާ ހިލާފު ވާހަކަތަކެއް ހުރި ކަމަށާއި، އިސްލާމް ދީނާއި ކީރިތި ރަސޫލާ އަށް ފުރައްސާރަކޮށްފައިވާކަމަށް ތުހުމަތުކޮށް ފުލުހުންނަށް ހުށަހެޅިފައިވާ މައްސަލަ ތަހުގީގު ކުރަމުން ދާތީ މިއަދުން ފެށިގެން އެ ޖަމިއްޔާގެ ހަރަކާތްތައް ހުއްޓާލުމަށް އަންގާ ކަމަށެވެ.\nސަރުކާރުން އެމްޑީއެން ޖަމިއްޔާ ސަސްޕެންޑްކޮށްފައި ވަނީ އެ ޖަމިއްޔާ އުވާލުމަށް ގިނަ ބަޔަކު ގޮވަމުން ދަނިކޮށެވެ. އަދި އެ އެ ރިޕޯޓާ ގުޅިގެން ރާއްޖޭގެ ދީނީ އިލްމުވެރިންނާއި ސިޔާސީ އެކި ފަރާތްތަކުގެ އިތުރުން އާންމު ރައްޔިތުންވެސް ދަނީ ނުރުހުމާއި ކަންބޮޑުވުން ފާޅުކުރަމުންނެވެ.\nރިޕޯޓުގައި ހިމަނާފައިވާ ކަންކަމުގެ ތެރޭގައި ދީނާ ޚިލާފު އެތައް ކަމެއް ހިމެނެއެވެ. އެގޮތުން ކީރިތި ރަސޫލާ އިސްރާއާއި މިއުރާޖަށް ވަޑައިގަތުމާ ގުޅޭގޮތުން ނޭދެވޭ ވާހަކަތަކެއް ހިމަނާފައިވެއެވެ. އަދި ރާއްޖޭގެ ސްކޫލުތަކުގައި އިސްލާމް މާއްދާ ކިޔަވައިދޭ ގޮތުން އެހެން ދީންތަކަށް ހުރުމަތް ކެނޑޭ ކަމަށާއި އޭގެ ސަބަބުން ކުދިން ދީނީ ގޮތުން ހައްދުފަހަނައަޅާ ކަމަށް ބުނެފައިވެއެވެ.\nއޮކްޓޯބަރ 10, 2019 17:30\nކީއްވެބާ އުވާލަން ނުކެރުނީ؟\nއޮކްޓޯބަރ 10, 2019 17:46\nޖަމުއްޔާއެއް އުވާލުމުގެ ކުރިން ފުރިހަމަ ކުރަންޖެހޭ ކަންކަން ކުރުމަށް.. އޭގެ ފަހުން އުވާލާ ގޮތަށް އޮތީ.. ޓައްކިޔާފަ އުވާލައިފިއްޔާ ޝަހިންދާ ދާނެ ބަދަލު ހޯދަން\nއޮކްޓޯބަރ 10, 2019 18:05\nއޭރުން ސަރުކާރު ވެއްޓިދާނެ\nއޮކްޓޯބަރ 10, 2019 17:35\nތިޔަވަރަކުން ނުފުދޭނެ. ޖަމާއަތް އުވާލާ. ރިޕޯޓް ނެރުނު މީހުންގެ ފުރިހަމަ ތަހްގީގެއް ހިންގައި ޙައްގު އަދަބު ގާނޫނީ އިމުގެ ތެރެއިން ދެއްވާ! މިފަހަރު މި ނޫން ގޮތެއް ގަބޫލެއްނޫން. ލައްކަ ދުވަހު ތިޔަ ބޯގޯސްވިލާގައި ތިޔަ ކުޅިވަރެއް ކުޅެފި.\nއޮކްޓޯބަރ 10, 2019 18:06\nއިބޫގެ ނުކުޅެދުންތެރިކަން މާ ބޮޑު\nއޮކްޓޯބަރ 10, 2019 18:33\nޖަމައަތް އުވާލާ އެމީހުންނަށް ހައްގު އަދަބު ދޭން ޖެހޭނެ!\nއޮކްޓޯބަރ 10, 2019 17:38\nއެމްޑީއެން ސަސްޕެންޑް ކުރިޔަސް މައްސަލަ ހައްލުވިކަމަށް ވާނީ ޖަމިއްޔާތަކުގެ ދަފްތަރުން އެމްޑީއެން އުވާލުމާއެކު، އެމްޑީއެންގައި އިސްކޮށް ހަރަކާތްތެރިވެ ރިޕޯޓް ތައްޔާރުކުރި މެމްބަރުންނަށް ގާނޫނީ ފިޔަވަޅު އެޅުމުން.\nއޮކްޓޯބަރ 10, 2019 17:43\nބޮޑު އަދަދަކުން ޖުރުމާނާ ކުރަންވެސްޖެހޭވަރު ކަމެށް ތިހާފަސޭހަކޮށް ދޫކުރުން ޤަބޫލެއްނުކުރެވޭނެ\nއަހަރެމެންނައް އިނގޭ ތިޔަވަރުކަން ކޮއްލެވޭނީ. ތިޔައީ އެމީހުން ހިމާޔަތްކުރަން އަދި ފަރުދީޒިންމާއިން ސަލާމަތްކުރަން ޖަހާލި ޖަމަލުފޮޑިއެއް.\nތިހެން މަހްލޫފުވެސް ތަންކޮޅެއްކުރިންސަސްޕެންޑުކުރި ސަސްޕެންޑެއްނޫންކުރަންވީ އުވާލަންވީ\nއޮކްޓޯބަރ 10, 2019 17:53\nއުވާލާ! އެހެންނޫނީ މަގުތަކަށް ނިކުމެ ގަދަބާރުންވެސް އުވާލައްވުވާނަން....ﷲ އިރާދަކުރެއްވީއާ..\nއޮކްޓޯބަރ 10, 2019 17:55\nޖަމްއިއްޔާގެ ހުރިހާ އެއްޗެއް ސަރުކާރުގެ ވެހިކަލްތަކުގައި ތަންތަނަށް އުފުލައި ރައްކާކޮށްފައި، އެހެން އިމާރާތެއްގައި އެހަރަކާތްކުރިޔަށް ގެންދާން އިބޫ ސޯލިޙު ލަފާ ދީފައި މިކުޅެނީ ކޮން ޑްރާމާއެއް. ޤާނޫނުގައި އޮތީ ސަސްޕެންޑްކުރާކަށް ނޫން. ޖަމުޢިއްޔާއުވާލައި އެ މީހުން ހައްޔަރުކުރޭ!\nއޮކްޓޯބަރ 10, 2019 17:58\nޝަހިންދާމެނަށް ފިޔަވަޅު ނާޅައިފި ނަމަ މާދަން އާ ޖަމްޢިއްޔާއެއް ހަދައިގެން ނިކުންނާނެ. ޖަމްޢިއްޔާ އުވާލުމައްފަހު އޭގައި ޝާމިލްވި އެންމެނަށް ޙައްޤު އަދަބުދީ، ދެން ދުވަހަކުވެސް އެއިން މީހަކަށް ޖަމްޢިއްޔާއެއްގައި ޙަރަކާތްތެރި ނުވެވޭނެ ގޮތް ވެސް ހަދަންވީ\nއުވާލާނެހާ ހިތްވަރެއް ހޯމްމިނިސްޓަރުގެ ނެތް.\nއޮކްޓޯބަރ 10, 2019 18:53\nމިހާރު ޖަމުއިއްޔާތައް އޮންނަނީ މަޚުލޫފްގެ ދަށުގައި. ހޯމް މިނިސްޓްރީގެ ދަށަކު ނޫން. ޙަމައެކަނި މަޢުލޫމާތަށްޓަކައި ބުނެލީ\nއޮކްޓޯބަރ 10, 2019 18:09\nރަޖިސްޓަރީ އޮންނަނީ ހޯމް މިނިސްޓްރީގަ. ސަސްޕެންޑު ކުރަނީ ޔޫތު މިނިސްޓްރީން. ކިހާ ފައްކާ.\nމިހާރު ޖަމުއިއްޔާތައް އޮންނަނީ މަޚުލޫފްގެ ދަށުގައި. ޙޯމް މިނިސްޓްރީގެ ދަށަކު ނޫން. މަޢުލޫމާތަށްޓަކައި ބުނެލީ\nދެލޯފުޅާ ވާނުވާ އެނގިގެން ވާހަކަ ދެއްކުން ނުވަތަ ކޮމެންޓުކުރުން ބުއްދިވެރި.\nއޮކްޓޯބަރ 10, 2019 18:11\nސަސްޕެންޑެއްނޫންކުރަންޖެހޭނީ އުވާލާފަޝަރީއަތް ކޮށް ހައްގުއަދަބުދެއްވާ ،އުމުރުދުވަހައްވެސް،މިނޫންގޮތަކަށް އެމްޑީޕީއަކަށްމިއާއިލާވޯޓެއްނުލާނެ!\nއޮކްޓޯބަރ 10, 2019 18:12\nސުވާލަކީ، ފުލުހުން މައްސަލަ ބަލާ ނިމޭނީ ކިހާ ދުވަހަކުތޯއެވެ؟\nއޮކްޓޯބަރ 10, 2019 18:14\nމަކަރުވެރިކަމުގެ ފޭރާމުގަ އެހެންމީހުން ޖައްސާން ނޫޅުއްވާށޭ!\nމުނާފިގުންގެ އަލާމާތެއް ދެފުއްދެގޮތްވުމަކީ!\nއޮކްޓޯބަރ 10, 2019 18:26\nއޮކްޓޯބަރ 10, 2019 19:47\nނޫޝީން އަށް ފިޔަވަޅު ނާޅައިފިއްޔާ މިސަރުކާރުގެ ހުރި ނިޔަތްނުބައިކަން އެންމެނަށް އެނގޭނެ!\nސިޔާސީ ހި މާޔަތުގެ ތެރޭން ރޭވިގެން ސަހިންދާ ޖަރުމަނައް ފުރުވާލައިފި


ރާއްޖެ ޓީވީގެ ”ޚަބަރު ފީތާ“ ގައި އެމް.އެން.ޔޫ.އެސް.ޔޫ އިން ބައިވެރިވެއްޖެ – MNUSU\nރާއްޖެ ޓީވީގެ ”ޚަބަރު ފީތާ“ ގައި އެމް.އެން.ޔޫ.އެސް.ޔޫ އިން ބައިވެރިވެއްޖެ\n”ރާއްޖެ ޓީވީ“އިން ސިލްސިލާކޮށް ގެނަސްދޭ ޕްރޮގުރާމެއް ކަމަށްވާ ”ޚަބަރު ފީތާ“ ގައި ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ) އިން ބައިވެރިވެއްޖެ އެވެ.\nޖުލައި 27 ވަނަ ދުވަހު ގެނަސްދިން މިޕްރޮގްރާމްގައި އެމް.އެން.ޔޫ.އެސް.ޔޫ ގެ ރައީސް އަލީ ޝަމްޢޫން އާއި ނައިބު ރައީސް(ގޮފިތައް) އަބްދުﷲ ޝަހުނީޒް ވަނީ ބައިވެރިވަޑައިގެންފައެވެ.\nނައިބު ރައީސް (ގޮފިތައް) ޢަބްދުﷲ ޝަހުނީޒް | ފޮޓޯ: ރާއްޖެޓީވީ\nމި ޕްރޮގްރާމްގައި ވާހަކަދައްކަވަމުން އެމް.އެން.ޔޫ.އެސްޔޫގެ ރައީސް އަލީ ޝަމްޢޫން ވަނީ ވަރަށް ފުރިހަމަ ގޮތެއްގައި އެމް.އެން.ޔޫ.އެސް.ޔޫގެ ތައާރަފެއް ދެއްވައިފައެވެ. އެގޮތުން އަލީ ޝަމްޢޫން ވަނީ އެމް.އެން.ޔޫ.އެސް.ޔޫ އަކީ6ނޮވެންބަރ 2012 ވަނަ އަހަރުން ފެށިގެން ރަޖިސްޓަރ ކޮށްގެން ހިންގަމުން އަންނަ މަދަނީ ޖަމިއްޔާއެއްކަން ފާހަގަ ކުރައްވާފައެވެ.\n”ރާއްޖެ ޓީވީ“އިން ކުރެއްވި ސުވާލަކަށް ޖަވާބު ދެއްވަމުން ރައީސް އަލީ ޝަމްޢޫން ވިދާޅުވެފައި ވަނީ ދަރިވަރުން ބާރުވެރިކުރުމަށް ތަފާތު ހަރަކާތްތަކެއް ބާއްވަމުން ދާކަމަށެވެ. އޭގެ ތެރޭގައި ފުރެޝާސް ނައިޓް ، ލީޑާރސް ނައިޓް އަދި ވޯކުޝޮޕްތައް ކުރިއަށް ގެންދާކަމަށެވެ. އަދި މީގެ އިތުރުން ތަފާތު ގޮފިތަކެއް ހަދައި އެކި ފެކަލްޓީގައި ހަރަކާތްތަކެއް ހިންގަމުންދާކަމެވެ. މީގެ އިތުރުން ކޮންމެ އަހަރަކު ބާއްވާ ޒުވާނުންގެ ފޯރަމްގެ އިތުރުން މިނިވަން ދުވަހުގެ ހަރަކާތްތަކުގައި ވެސް ދަރިވަރުން ބައިވެރިވަމުންދެއެވެ.\nރައީސް ޢަލީ ޝަމްޢޫން | ފޮޓޯ: ރާއްޖެޓީވީ\nއެހެނިހެން ޔުނިވާރސިޓީތަކާއި ގުޅުން ބަދަހިކުރުމަށް ތަފާތު ޙަރަކާތްތަކެއް ބާއްވަމުންދާކަމަށް ރައީސް ޝަމްޢޫން ޖަވާބު ދެއްވަމުން ވިދާޅުވިއެވެ. އޭގެ ތެރެއިން ކޮންމެ އަހަރަކުހެން ކުރިއަށް ގެންދާ “ އެމް.އެން.އެސް.ޔޫ ފުޓްސަލް ފިސްޓާ“ އާއި މިއަހަރު ކޯވިޑް އާއި ގުޅިގެން ބޭރުގެ 23 އެސޯޝިއަންއެއް ގައި ކިޔަވާ ދަރިވަރުންނާއި ގުޅިގެން ބޭއްވި ”ހެލްޕް މޯލްޑިވިސް“ ކެންޕެއިން ފާހަގަކުރެއްވިއެވެ.\nމިޖަމިއްޔާ އޮތުމުގެ މުހިއްމު ކަމަކީ ކޮބައިތޯ ސުވާލު ކުރެއްވުމުން ޖަވާބުގައި ނައިބް ރައީސް(ގޮފިތައް) އަބްދުﷲ ޝަހުނީޒް ވިދާޅުވީ މިޖަމިއްޔާގެ މުހިއްމު ކަމަކީ ދަރިވަރުންނަށް ލުއި ފަސޭހަ ކޮށްދިނުމަށެވެ. އަދި މުޖުތަމައާއި ގުޅިގެން ތަފާތު ހަރަކާތްތަކެއް ވެސް މިޖަމިއްޔާގެ ދަށުން ކުރިއަށް ގެންދަމުން ދިއުންކަމަށެވެ. އޭގެ ތެރެއިން ލާމް އަތޮޅުގެ ގޮތްޕެއް ކަމަށްވާ ”އަހުރަ“ އިން ރަށުގައި ވޮލީ މުބާރާތެއް ކޮންމެ އަހަރަކުވެސް ހިންގަމުން ދާކަމަށެވެ. މީގެ އިތުރުންވެސް ޢިލްމީ އަދި އިޖްތިމާއީ ހަރަކާތްތަކެއްވެސް އަބަދުވެސް ކުރިއަށް ދާކަމަށް ނައިބް ރައީސް ވިދާޅުވިއެވެ.\n”ކޮވިޑް-19 އާއި ގުޅިގެން އެމް.އެން.ޔޫ.އެސް.ޔޫގެ ގިނަ ޙަރަކާތްތަކެއް ވަނީ ފަސްކުރަންޖެހިފަ!“\nޢަލީ ޝަމްޢޫން، ރައީސް\nނަމަވެސް އޮންލައިންކޮށް ދީނީ ކުއިޒް ފަދަ އެކިއެކި އޮންލައިން ހަރަކާތްތަކެއް ބޭއްވިގެން ދިޔަކަމަށް ޝަމްޢޫން ވިދާޅުވިއެވެ. އަދި މިއާއިއެކު އޮންލައިންކޮށް ކުލާސްތައް ނަގަމުން ދިޔުމުގެ ސަބަބުން ދިމާވާ ދަތިތައް ހައްލުކުރުމަށް މެނޭޖްމަންޓާއި ގުޅިގެން މަސައްކަތްތައް ކުރިއަށް ގެންދެވުން ކަމަށް ޝަމްއޫން ވަނީ ވިދާޅުވެފައެވެ.\nމަދަނީ ޖަމިއްޔާތަކާއި ކޮލެޖް ޔުނިވަރސިޓީތަކުގެ މައުލޫމާތު ގެނަސްދިނުމުގެ މަގުސަދުގައި ”ރާއްޖެ ޓީވީން“ ގެނަސްދޭ ހަބަރު ފީތާ ޕްރޮގްރާމުގައި އެމް.އެން.ޔޫ.އެސް.ޔޫ.އިން ބައިވެރިވި މިއީ ދެވަނަ ފަހަރެވެ. މީގެ ކުރިން މި ޕްރޮގްރާމްގައި އެމް.އެން.ޔޫ.އެސް.ޔޫގެ މީޑިއާ ޓީމު މެމްބަރު އަބްދުﷲ އަތޫފް އާތިފްގެ އިތުރުން އިންޖިނިއަރިންގ ސައިންސް އެންޑް ޓެކްނޮލޮޖީގެ ރައީސް އިބްރާހީމް ޣާނިމް ޝާހިދު ވަނީ ބައިވެރިވެފައެވެ.\nލިޔުނީ: ފާޠިމަތު ޝާމިލާ،


ހެޕަޓަޓާއިސް ސީ އަށް ފަރުވާ ހޯދާ ބޭސް ބޭނުންކޮށް ކޮވިޑް19 ޖެހުނު 11 މީހަކު ބަލިން ރަނގަޅުވި : ޗައިނާ ސައިންސްވެރިން – Dhen.mv\nހެޕަޓަޓާއިސް ސީ އަށް ފަރުވާ ހޯދާ ބޭސް ބޭނުންކޮށް ކޮވިޑް19 ޖެހުނު 11 މީހަކު ބަލިން ރަނގަޅުވި : ޗައިނާ ސައިންސްވެރިން\nހެޕަޓައިޓިސް ސީ އަށް ފަރުވާ ހޯދުމަށް ބޭނުންކުރާ ބޭސް ބޭނުން ކޮށްގެން ކޮވިޑް19 ޖެހުނު ޗައިނާގެ 11 މީހަކު އެބަލިން ރަނގަޅުވި ކަމަށް ޗައިނާގެ ސައިންޓިސްޓުން ހާމަކޮށްފިއެވެ.\nޗައިނާގެ ސައިންޓިސްޓުން މި ބޭސް ބޭނުން ކޮށްގެން ކުރި ދިރާސާގައި ހިމަނާފައިވަނީ ކޮވިޑް19 ޖެހިފައި ތިބި 11 މީހުންނެވެ. މި އެންމެނަކީ ވެސް ބަލި އެހާ ސީރިއަސް ނޫން މީހުން ކަމުގައި ވެސް ދިރާސާގެ ރިޕޯޓުގައި ފާހަގަކޮށްފައިވެއެއެވެ. މި ހުރިހާ މީހުން ގެ ގައިން ވެސް އިތުރު ސައިޑް އިފެކްޓެއް ފެނިފައިވާ ނުވާކަމަށާއި ދެ ދެވަސް ތެރޭގައި ހުރިހާ މީހުންވެސް ވަނީ ވައިރަހަށް ކުރި ޓެސްޓު ނެގަޓިވްވެފައެވެ. މި މީހުނަށް ބޭސް ދީފައިވަނީ4ދުވަހާއި 12 ދުވަހުގެ މުއްދަތަކަށެވެ.\nއެއާއެކު މި ދިރާސާކުރި ސައިންޓިސްޓުން ބުނެފައިވަނީ މި ހޯދުމާއެކު މިހާރު ވައިރަހަށް ފަރުވާ ހޯދުމަށް ކުރަމުންދާ މަސައްކަތަށް ބާރެއް ލިބިގެންދާނެކަމަށެެވެ.\nނަމަވެސް މިހާ ކުޑަ މުއްދަތަކަށް މަދު މީހުން މި ކުރި ސްމޯލް ޓްރައިލްސް އިން މާބޮޑު ކަމެއް ހާމަނުވާ ކަމަށް ބައެއް ތަޖުރިބާކާރުން ބުނެފައިވެއެވެ. އަދި މި ދިރާސާއަކީ ބޭކާރު ދިރާސާއެއްގެ ގޮތުގައިވެސް ބައެއް ތަޖުރިބާކާރުން ސިފަކޮށްފައިވެއެވެ.\nލަންޑަން ސްކޫލް އޮފް ހައިޖިން އެންޑް ޓްރޮޕިކް މެޑިސިން ގެ އިސް ޕްރޮފެސަރެއް ބުނެފައިވާ ގޮތުގައި މި ދިރާސާއަކީ އަންކޮންޓްރޯލްޑް އަދި ނޮން ރެންޑަމައިޒްޑް ދިރާސާއެކެވެ. އަދި މި ދިރާސާގެ ބައެއް ނަތީޖާތައް ސައިންސްގައި ބޭނުން ކުރެވުނަސް ކޮންޓްރޯލްޑް އަދި ރެންޑަމް ކޮށް ދިރާސާއަލުން ކުރިއަށްގެންދިއުމަކީ މުހިންމު ކަމެއް ގެ ގޮތުގައި އޭނާ ފާހަގަ ކޮށްފައިވެއެވެ.\nމީގެ ކުރިން ވަނީ މެލޭރިއާ އަށް ފަރުވާ ހޯދާ ބޭހުން ކޮވިޑް19 ބަލި ރަނގަޅުވާކަމަށް ވެސް އަޑު ފެތުރިފައެވެ. ނަމަވެސް މި ބޭހުގައި ވެސް ކޮވިޑް19 އަށް އެދެވޭ ފަރުވާއެއް ނުވާކަމަށް ސައިންޓިސްޓުން ބުނެއެވެ.\nމުޅި ދުނިޔެއިން ފަސް ލައްކައަށް ވުރެ ގިިނަ މީހުނަށް ވައިރަސް ޖެހި ސައުވީސް ހާހަށް ވުރެ ގިނަ މީހުން ބަލީގައި މަރުވެފައިވާއިރު މި ވައިރަހަށް ފަރުވާއެއް ހޯދުމުގެ މަސައްކަތް ސައިންޓިސްޓުން ގެންދަނީ ރެއާއި ދުވާލު ކުރަމުންނެވެ.\nއަލީ ވަހީދުގެ މައްޗަށް ކުރާ ޖިންސީ ފުރައްސާރައިގެ މައްސަލަތަކުގެ އަޑުއެހުންތައް އާދިއްތަ ދުވަހު\nއިސްލާމްދީން ގަބޫލުކުރުމުން އާއިލާއާ ގެ ދޫކޮށްލަން ޖެހުނު އިނގެރޭސި ވިލާތުގެ އުޚުތާ: އަހަރެންގެ ބެލެހެއްޓުންތެރިއަކީ ﷲ ތަޢާލާ


Guinea gai bagaavaaiy koh Raees hayyaru kohfi - One Online\nގިނީގައި ސިފައިން ހަރަކާތްތެރިވަނީ/ފޮޓޯ: އޭއެފްޕީ---\nގިނީގައި ބަޣާވާތްކޮށް ރައީސް ހައްޔަރުކޮށްފި\nގިނީގައި ބަޣާވާތްކޮށް ރައީސް އަލްފާ ކޮންޑޭ ހައްޔަރުކޮށްފިއެވެ.\nހުޅަނގު އެފްރިކާގެ ގައުމެއް ކަމަށްވާ ގިނީގައި ވަނީ ސިފައިން ނުކުމެ ބަޣާވާތްކޮށް ވެރިކަން ވައްޓާލައިފައެވެ. އަދި އެގައުމުގެ ރައީސް އަލްފާ ކޮންޑޭ ހައްޔަރުކޮށްފައިވާ އިރު، ކެބިނެޓު ވަނީ އުވާލައިފައެވެ.\nއެގައުމުގެ ހުރިހާ ބާރެއް މިވަގުތު ސިފައިންގެ ބާރުގެ ދަށުގައިވާ އިރު، ރައީސްގެ ކެބިނެޓުގައި ހިމެނޭ މެންބަރުންނާއި އެހެނިހެން އިސް ސިޔާސީ ލީޑަރުންނާ މިއަދުގެ ވަގުތެއްގައި ބައްދަލުކުރުމަށް އަސްކަރިއްޔާއިން ވަނީ ނިންމައިފައެވެ. އަދި އެފަރާތުން ނެރުނު ބަޔާނެއްގައި ވަނީ މި ބައްދަލުވުމަށް އިޖާބަ ނުދީފިނަމަ، ސިފައިންނާ ދެކޮޅު ހެދުމެއް ކަމުގައި ބެލެވޭނެ ކަމަށް ބުނެ، އިންޒާރު ދީފައެވެ.\nގިނީގެ ވެރިކަން ފުރޮޅާލާފައިވާކަން އިއުލާނުކުރުމަށްޓަކައި ސިފައިންގެ ޔުނީފޯމުގައި ހަތިޔާރާއެކު ތިބި ބަޔަކު ފެންނަ ވީޑިއޯއެއް އޭއެފްޕީއަށް ވަނީ ފޮނުވައިފައެވެ. އެ ވީޑިއޯގައި ކާކުކަން ނޭނގޭ ސިފައިންގެ ޔުނީފޯމުގައި ހުރި މީހަކު ވަނީ އެކަން ހާމަކޮށް އެގައުމުގެ ބޯޑަރުތައް ބަންދުކުރެވިފައިވާ ކަމަށްވެސް ބުނެފައެވެ.\nމީގެ އިތުރުން އާންމުކޮށްފައިވާ ވީޑިއޯއެއްގައި ރައީސް ކޮންޑޭ ގޮނޑިއެއްގައި އިންނަވާ އިރު، 83 އަހަރުގެ ރައީސް ވަށާލައި ސިފައިން ހަތިޔާރާއެކު ތިބޭ މަންޒަރު ފެނިގެންދެއެވެ. އަދި އޭނާއަށް ގޯނާކޮށްފައިވޭތޯ ސިފައިންގެ މީހަކު ސުވާލުކުރުމުން އެއަށް ޖަވާބު ދޭން ރައީސް އިންކާރުކުރައްވާ ތަން ފެނިގެން ދެއެވެ. ރައީސް ކޮންޑޭ އަކީ އެގައުމުގައި 2010 އަހަރުން ފެށިގެން ރައީސްކަން ކުރައްވަމުން އައިސްފައިވާ ބޭފުޅެކެވެ.\nތޭރަ މިލިއަން މީހުންގެ އާބާދީއެއް އޮންނަ މި ފަގީރު ގައުމަކީ އަބަދުވެސް ހަމަނުޖެހުން ބޮޑު ގައުމެކެވެ. ބަޣާވާތް އިއުލާނުކުރުމުގެ ކުރިން އިއްޔެގެ ކުރީގެ ވަގުތުތަކުގައި ބަޑީގެ ހަމަލާތަކުގެ އަޑު ވަނީ ވެރިކަން ކުރާ ރަށް ކޮނާކުރީ ކަލޫމް ޑިސްޓްރިކްޓުގައި އިވިގެން ގޮސްފައި ކަމަށް ބައެއް މީޑިއާތަކަށް އެ ސަރަހައްދުގައި ދިރިއުޅޭ ބައެއް މީހުން ވަނީ މައުލޫމާތު ދީފައެވެ. އަދި މި ހަމަނުޖެހުން ހިނގަން މަގުފަހިވެފައިވަނީ އިސް ކޮމާންޑަރެއް މަގާމުން ދުރުކުރުމުން ކަމަށް ހަބަރުތައް ބުނާ އިރު، މި ބަޣާވާތަކީ މޭޖާ ޖެނެރަލް ޑޮންބޮޔާގެ އިސްނެގުމުގެ ދަށުން ގެނެސްފައިވާ ބަޣާވާތެކެވެ.\nބަޣާވާތަށް ފަހު މަމޮޑީ ޑޮންބޮޔާ ވަނީ ގައުމުގެ ދިދަ އޮޅާލައިގެން ހުރެ ގައުމީ ޓީވީ މެދުވެރިކޮށް މުހާތަބުކުރައްވައިފައެވެ. އަދި މި ބަޣާވާތް ގެންނަން ޖެހުނީ ސަރުކާރުގެ ނުކުޅެދުންތެރިކަމުން ކަމުގައި އޭނާ ވަނީ ވިދާޅުވެފައެވެ. އޭނާ އިތުރަށް ވިދާޅުވީ ސިޔާސަތަކީ އެންމެ މީހެއްގެ މުށުތެރޭގައި އޮންނަންޖެހޭނެ އެއްޗެއް ނޫން ކަމަށާއި ނަމަވެސް އެއީ އެންމެންނަށް ވެސް އެއަށް ބާރު ފޯރުވެން ޖެހޭ ކަމެއް ކަމަށެވެ.\nގުޅޭ ޓެގު އެފްރިކާ


France league cancel kuree maa avahah: Fabregas | Mihaaru\nދުނިޔޭގެ ކުޅިވަރު / ފްރާންސް ލީގު\nފްރާންސް ލީގު ކެންސަލްކުރީ މާ އަވަހަށް: ފެބްރިގާސް\n10 މެއި 2020 - 14:58\nމޮނާކޯ (މޭ 10) – މި ސީޒަނުގެ ފްރާންސް ލީގު ކެންސަލްކޮށްލަން ނިންމީ މާ އަވަހަށް ކަމަށް ދެކޭ ކަމަށް އެ ލީގުގެ މޮނާކޯގެ މިޑްފީލްޑަރު ސެސް ފެބްރިގާސް ބުނެފި އެވެ.\nފްރާންސް ލީގަކީ ކޮވިޑް-19 ގެ ސަބަބުން ކެންސަލްކުރި ޔޫރަޕުގެ ހަމައެކަނި ބޮޑު ލީގެވެ. ޖަރުމަން ލީގުން މި މަހު އަލުން ފަށަން މަސައްކަތްކުރަމުން އަންނައިރު ޕްރިމިއާ ލީގާއި ސްޕެނިޝް ލީގާއި އިޓާލިއަން ލީގުން ވެސް އަންނަނީ ވީ އެންމެ އަވަހަކަށް ފަށަން ރާވަމުންނެވެ. މީގެ ތެރެއިން ސްޕެއިން އަދި އިޓާލިއަން ލީގުގެ ބައެއް ޓީމުތަކުން ވަނީ އިންޑިވިޖުއަލް ޓްރެއިނިންތައް ފަށައިފަ އެވެ.\nބެއިން ސްޕޯޓްސްއާ ވާހަކަދައްކަމުން ފެބްރިގާސް ބުނީ ލީގު ކެންސަލްކުރުމަކީ ބޮޑު ނިންމުމެއް ކަމަށާއި އެ ނިންމުން ނިންމި ސަބަބު އޭނާ އަށް ގަބޫލުކުރެވޭ ކަމަށެވެ. އެކަމަކު ބޮޑެތި ބައެއް ލީގުތަކުން އަލުން ފެށޭތޯ މަސައްކަތްކުރަމުން އަންނައިރު، އޭނާ ދެކޭ ގޮތުގައި ފްރާންސް ލީގުން އެ ނިންމުން ނިންމީ ތަންކޮޅެއް އަވަހަށް ކަމަށް ދެކޭ ކަމަށް ފެބްރިގާސް ބުންޏެވެ.\nފެބްރިގާސް ބުނި ގޮތުގައި އެގޮތަށް ނިންމުމުގެ ފަހަތުގައި އޮތް ސަބަބު އޭނާ އަށް ފުރިހަމަ އަށް ގަބޫލުކުރެވެ އެވެ. އަދި އެންމެ މުހިއްމީ އެންމެންގެ އާއިލާ އާއި ސިއްހީ ރައްކާތެރިކަންކަމަށް ވާތީ ހުރިހާ ގޮތަކުން ރައްކާތެރި ތިބެން މާ ރަނގަޅު ކަމަށް ބުންޏެވެ. އެއާ އެކު މި ނިންމުމަށް 100 ޕަސެންޓް އޭނާ ތާއީދު ވެސް ކުރެ އެވެ.\n"އެކަމަކު އިންޑިވިޖުއަލް ޓްރެއިނިންތައް ބޭއްވުމާ މެދު ވިސްނާލެވުނީސް. އެއީ އޭގެ ސަބަބުން ނުރައްކަލެއް ނޯންނާނެ. އެއްވެސް މީހަކާ ކޮންޓެކްޓެއް ނުވާނެ. އަދި އެއްވެސް މީހަކާ ގާތެއް ނުވާނެ،" ފެބްރިގާސް ބުންޏެވެ.\n"މިއީ ވަރަށް އުނދަގޫ ނިންމުމެއް ޔަގީނުން ވެސް އަދި ކޮންމެސް މީހަކު ނިންމުން ނިންމަން ޖެހޭ ކަމަށް ވެސް ގަބޫލުކުރަން. އަހަރެމެންނަށް އޮތީ އެ މީހުން އަންގާ ގޮތަކަށް އަމަލުކުރުން. މިއީ ޕްރޮފެޝަނަލް އަދި އަމިއްލަ ހަޔާތުގައި ވެސް އުނދަގޫ ވަގުތެއް. އެކަމަކު ޖެހޭނީ ކެތްތެރިވާން އަދި ޔަގީނުން ވެސް ކުރިމަގުގައި ހުރިހާ ކަމެއް ރަނގަޅުވާނެ."\nފްރާންސް ލީގު ކެންސަލްކުރަން ޖެހުނީ ސެޕްޓެމްބަރު މަހުގެ ކުރިން މީހުން އެއްވެ އުޅޭ ގޮތަށް ކުރިއަށްގެންދާ އެއްވެސް ހަރަކާތެއް ނުބޭއްވޭ ގޮތަށް ފްރާންސް ސަރުކާރުން އެންގުމުންނެވެ. އެގޮތުން ސަޕޯޓަރުން ނުވައްދައި ފުޓްބޯޅަ މެޗެއް ވެސް ކުރިއަށް ނުގެންދެވޭނެކަން ވަނީ އަންގައިފަ އެވެ.\nދި ފްރެންޗް ލީގު (އެލްއެފްޕީ) އިން ބޭއްވި މަޝްވަރާ ބައްދަލުވުންތަކަށް ފަހު ނިންމީ 12 ޕޮއިންޓާ އެކު ލީގުގެ އެއް ވަނައިގައި އޮތް ޕީއެސްޖީ އަށް ތަށި ދޭށެވެ. މާޗް މަހު ފްރާންސް ލީގު މެދުކަނޑާލިއިރު ގިނަ ޓިމުތައް އޮތީ 28 މެޗު ކުޅެފަ އެވެ. ލީގު މެދުކަނޑާލިއިރު މޮނާކޯ އޮތީ ނުވަ ވަނައިގަ އެވެ.\nސެސް ފެބްރިގާސް ފްރާންސް ލީގު


Maumoonge galamun: Adhabuge molhu lhemeh Dhivehi bahah\nމައުމޫންގެ ގަލަމުން: އަދަބުގެ މޮޅު ޅެމެއް ދިވެހި ބަހަށް\nރާއްޖޭގެ ކުރީގެ ރައީސް މައުމޫން އަބްދުއްގައްޔޫމް: ބަހާއި އަދަބިއްުޔާތަށް ގިނަ އެތައް ހިދުމަތް ކުރައްވާ އެތައް ޖީލެއް ބީނާކޮށް ދެއްވި\nރާއްޖޭގެ ކުރީގެ ރައީސް މައުމޫން އަބްދުލްގައްޔޫމް، ކޮވިޑް-19 އިގެ އާލާސްކަންފުޅުގައި ދަރުމަވަންތަ ހޮސްޕިޓަލް (ޑީއެޗް) ގައި އެޑްމިޓްވެ އޮންނަވަން ޖެހި ވަޑައިގަތެވެ. ދަރުމަވަންތަ ހޮސްޕިޓްލްގެ 20 ވަނަ ފަންގިފިލީގައި ހޭދަކުރެއްވި 21 ދުވަހަކީ އާލާސްކަންފުޅަކާ ގުޅިގެން އެ މަނިކުފާނު އާއިލާއާ ވަކިން އެގޮތަށް އެޑްމިޓްވެ އޮންނަވަން ޖެހިވަޑައިގެންނެވި ފުރަތަމަ ފަހަރުވެސް މެއެވެ. އެހެން ނަމަވެސް އެމަނިކުފާނު ހޮސްޕިޓަލްގައި ހޭދަކުރެއްވި ދުވަސްތަކުގައި ސިއްހީ ގޮތުން އިތުރު މައްސަލަތަކެއް ކުރިމަތިވެވަޑައެއް ނުގަންނަވަ އެވެ. ކޮވިޑްގެ އަލާމަތްތަކުގެ އިޝާރާތެއް ނުވެއެވެ. -- އަލްހަމްދުލި ﷲ -- އެހެންވެ ޑީއެޗްގެ އުހުގައި އެޑްމިޓްވެ އޮންނެވި އިރުވެސް އެމަނިކުފާނު އުޅުއްވެވީ ޝައުގުވެރިވެވަޑައިގަންނަވާ ބައެއް ކަންކަމުގެ ތެރެއަށް ވަދެ ވަޑައިގެނެވެ.\nރައީސް މައުމޫނަކީ ބަހާއި އަދަބިއްޔާތުން ފޮތްތެރި ކަމާއި ލިޔުންތެރި ކަމާއި ޅެންވެރި ކަމަށް ވަރަށް ބޮޑަށް ޝައުގުވެރިވެވަޑައިގަންނަވާ އަދި ލޯބި ކުރައްވާ ބޭފުޅެކެވެ. ރާއްޖޭގެ ވެރިކަމުގައި ހޭދަކުރެއްވި 30 އަހަރުތެރޭގައި ވެސް ދިވެހި އަދަބިއްޔާތަށް ވަރަށް އިސްކަން ދެއްވެވިއެވެ. އެމަނިކުފާނުގެ ގަލަންކޮޅުން ވެސް އެތައް ޅެމެއް ހެެއްދެވިއެވެ. ދިވެހިންގެ ހޭލުންތެރި ކަމަށްޓަކައި އެތަށް ފޮތްތަކެއް ލިޔުއްވެވިއެވެ.\nޅެންވެރިކަމުގައި އެމަނިކުފާނުގެ ފާހަގަކޮށްލެވޭ ވަރަށް ގިނަ ޅެންތައް ވެއެވެ. ދީނީ، ގައުމީ އަދި ލޯބީގެ ބައެއް ލަވަތައް ވެސް އެމަނިކުފާނު ހައްދަވާފައި ވެއެވެ. މިފަހަރު ޑީއެޗްގައި އޮންނަވައިގެންވެސް އެމަނިކުފާނު ވަނީ އަދަބިއްޔާތުން ދިވެހިންނަށް ހާއްސަ ހަދިޔާއެއް ދެއްވަވާފަ އެވެ. ރައީސް މައުމޫންގެ މި ހަދިޔާއަކީ މުޅި ދުނިޔެއަށް މަޝްހޫރު "ރުބާޢިއްޔާތުލް ޚައްޔާމް" ނުވަތަ "ޚައްޔާމުގެ ރުބާޢިއްޔާތު" ޅެން ދިވެހި ބަހަށް ތަރުޖަމާ ކުރައްވައި ދޫކޮށްލެއްވީ އެވެ\nމުޅި ދުނިޔޭގައި ވެސް ވަރަށް މަޝްހޫރު އަދި ވަރަށް ގިނަ މީހުންގެ ނަޒަރުގައި އެންމެ މަޝްހޫރު މި ޅެން ހައްދަވާފައި ވަނީ، ފާރިސްކަރައިގެ އެންމެ މަޝްހޫރު ޅެންވެރިޔާ ޢުމަރުލްޚައްޔާމެވެ. އޭނާއަކީ ފަލްސަފާވެރިއެއް، ހިސާބު އލްމުވެރިއެކެވެ. އަދި ފަލަކީ އިލްމުވެރިއެއް ވެސް މެއެވެ. އޭނާ ދުނިޔޭގެ އަލިކަން ދެކެވަޑައިގަތީ، މީލާދީން 1048 ވަނަ އަހަރު އެވެ. އަވަހާރަވީ، 1131 ވަނަ އަހަރު އެވެ.\nޢުމަރުލްޚައްޔާމް ފާރިސީ ބަހުން އެކުލަވައިލެއްވި މި ރުބާޢިއްޔާތު ވަނީ، ދުނިޔޭގެ ވަރަށް ގިނަ ބަސްބަހަށް ތަރުޖަމާ ކުރެވިފައެވެ. އިނގިރޭސި ބަހަށް ކުރެވިފައިވާ އެންމެ މަޝްހޫރު ތަރުޖަމާއަކީ، އެޑްވަޑް ފިޓްޒްޖެރަލްޑް 1859 ވަނަ އަހަރު ޅެންބަހުން ނެރުއްވި ތަރުޖަމާ ކަމުގައި ގިނަ ބަޔަކު ދެކެއެވެ. ރައީސް މައުމޫންގެ ތަރުޖަމާއަކީ، މިސްރުގެ މަޝްހޫރު ޝާއިރު އަހްމަދު ރާމީ 1940 ގެ އަހަރުތަކުގެ ތެރޭގައި އަރަބި ބަހަށް ޅެންބަހުން ކުރައްވާފައިވާ ވަރަށް ރީތި ތަރުޖަމާއެއްގެ ދިވެހި ތަރުޖަމާއެކެވެ. -- ރުބާޢިއްޔާތަކީ، ހަތަރު ފޮޅުވަތުން ހަތަރު ފޮޅުވަތުން ހަދާފައި ހުންނަ ޅެމުގެ ބާވަތަކަށް ކިޔާ ނަމެކެވެ.\n"އަދަބުގެ އެންމެ ރީތި ޅެން" ކަމުގައި ބައެއް މީހުން ސިފަ ކުރާ މި ޅެން ދިވެހި ބަހަށް ތަރުޖަމާ ކުރެއްވުމަށްފަހު އެމަނިކުފާނު ވަނީ އެ ތަރުޖަމާ އާންމު ކޮށްލެއްވުމުގެ ގޮތުން ޅެން އަވަސްއަށް ހަދިޔާ ކުރައްްވާފައެވެ. އަދި އެ ޅެން ތަރުޖަމާ ކުރައްވަން ހިޔާލު އުފެދުނު ގޮތާއި ހޮސްޕިޓަލްގައި ހޭދަކުރެއްވި ދުވަސްތަކުގެ ބައެއް ތަޖުރިބާތައް ވެސް ހިއްސާ ކުރެއްވި އެވެ.\n"އަޅުގަނޑު ދިވެހިބަހަށް މި ރުބާޢިއްޔާތު ތަރުޖަމާ ކުރީ، މިއީ ދުނިޔޭގެ އަދަބުގައި މޮޅު ޅެމަކަށް ވާތީ. ހަމައެހެންމެ، މި ޅެން ވަރަށް ގިނަ ބަސްބަހަށް ތަރުޖަމާ ކުރެވިފައި ވުމާއެކު، ދިވެހިބަހުން ވެސް މި ޅެމުގެ ތަރުޖަމާއެއް އޮތުމަކީ މުހިންމު ކަމެއް ކަމުގައި ފެނިގެން. މީގެ އިތުރަށް، ދިވެހިބަހާއި ދިވެހި އަދަބިއްޔާތުގެ މުއްސަނދިކަމަށް ޓަކައި މި ފަދަ ޅެންތަކާއި އަދަބީ އުފެއްދުންތައް ދިވެހިބަހަށް ތަރުޖަމާ ކުރުމުގެ މުހިންމުކަން އަޅުގަނޑަށް ގަބޫލުކުރެވޭތީ ވެސް މެ،" ރަައީސް މައުމޫން ވިދާޅުވި އެވެ.\nރައީސް މައުމޫން ވިދާޅުވި ގޮތުގައި ހޮސްޕިޓަލްގައި އޮންނަވަން ޖެހިވަޑައިގަތުމުން ވަރަށް ގިނަ ހުސް ވަގުތުތައް ލިބިވަޑައިގަތެވެ. އެހެންވެ އެ ހުސްވަގުތުތައް ބޭނުންފުޅު ކުރައްވައިގެން އަދަބީ މަސައްކަތެއް ކުރެއްވުމަށް ޝައުގުވެރި ވަޑައިގެންނެވި އެވެ. އަދި ކޮންމެ ދުވަހަކުވެސް "ރުބާޢިއްޔާތުލް ޚައްޔާމް"، ޅެމުން ބައެއް ތަރުޖަމާ ކުރައްވަން ފެއްޓެވީ އެވެ. ވަރަށް ގިނައިން ލިޔުއްވުމުގައި ވަގުތު ހޭދަ ކުރައްވާ އަދި ލިޔުމުގައި ހިމެނޭ ކެލިގްރަފީއަށް ވެސް ކުޅަދާނަ، ރައީސް މައޫމުން އާންމުކޮށް އާދަވެ ލިޔުއްވައި އުޅުއްވަނީ ގަލަން ބޭނުން ކުރައްވައިގެން ކަރުދާހުގަ އެވެ. އެ އާދަ އަދިވެސް އެމަނިކުފާނު ދޫކޮށެއް ނުލައްވަ އެވެ. ނަމަވެސް "ރުބާޢިއްޔާތުލް ޚައްޔާމް" ޅެން ތަރުޖަމާ ކުރެއްވި އިރު އަރަބިން ޅެން ލިޔުއްވަވައި އޭގެ ދިވެހި ތަރުޖަމާ ލިޔުއްވެވީ ފޯނުގަ އެވެ. އެހެންވެ ކަރުދާހު ނޯޓެއް ނެތެވެ.\n"އަޅުގަނޑަށް މާތްﷲ ގެ އިރާދަފުޅުން އެއްވެސް އުނދަގުލެއް ނުވޭ ބަލީގެ ސަބަބުން. އެހެންވީމަ މިފަދަ މަސައްކަތެއް ކުރަން އެއްވެސް އުނދަގޫކަމެއް ނެތް. ބައެއް ދުވަސް ދުވަހު ފަތިސް ނަމާދަށް ފަހު އަދި ބައެއް ރޭރޭ ވެސް ތަރުޖަމާ ކުރުުމުގެ މަސައްކަތް ކުރަން. ހުރިހާ ވަގުތެއް އޮތީ ހުސްކޮށް. އެހެންވީމަ ކޮންމެ ވަގުތެއް ވެސް އެއީ އެންމެ ރަނގަޅު ވަގުތެއް،"\nތިރީގައި މިވަނީ ރައީސް މައުމޫން ތަރުޖަމާ ކުރައްވަވާފައިވާ "ރުބާޢިއްޔާތުލް ޚައްޔާމް" މި ޅެމުގެ ދިވެހި ތަރުޖަމާއެވެ. މި ތަރުޖަމާއަކީ އަގުހުރި ނަސޭހަތެކެވެ. ދުނިޔެވީ އެތަށް ފިލާވަޅުތަކެއް ވެއެވެ.\nރުބާޢިއްޔާތުލް ޚައްޔާމް: ރައީސް މައުމޫންގެ ތަރުޖަމާ\nދަންވަރުގެ ހަމަހިމޭން ވަގުތު ޣައިބުގެ ތެރެއިން ގޮވާލި ބާރު އަޑެއް އަހަރެން އެހީމެވެ. އޭ ޣާފިލު ވެފައި ތިބި އިންސާނުންނޭވެ!\nތެދުވާށެވެ! ޤުދުރަތުގެ އަތުން އުމުރުގެ ތަށި ފުރާލުމުގެ ކުރިން ތިބާގެ އުންމީދުގެ ތަށި ތިބާ ފުރާލާށެވެ!\nމާޒީވެ ދިޔަ ދުވަސްތަކާ މެދު، އަދި ދިރިއުޅުމުގައި އަތުވެދާނެ ކަމަކާ މެދު ވެސް، އެކަމެއް ދިމާވުމުގެ ކުރިން ފިކުރު ނުކުރާށެވެ.\nއަދި މިހާރުން މިހާރަށް ލިބެން ހުރި އަރާމުތައް ލިބިގަންނާށެވެ! އެހެނީ ޒަމާންތަކުގެ ޠަބީޢަތާ މެދު އެއްވެސް ޔަޤީންކަމެއް ނެތެވެ.\nމާދަމާ ވަނީ ޣައިބުގެ ފުރަގަހުގަ އެވެ. މިއަދު މި ވަނީ އަހަރެންގެ އަތްމަތީގަ އެވެ. އަންނަން އޮތް ތަނާ މެދު ކުރާ އުންމީދު ޙާޞިލު ނުވެ ދަނީ ކިހާ ގިނަ ފަހަރަކު ހެއްޔެވެ؟\nއަހަރެންގެ ދުނިޔޭގެ ރީތިކަން ދެކިފައި އުފާ ނުކުރާ ވަރަށް ޣާފިލު ވެފައިވާ މީހަކު ކަމުގައި އަހަރެން ނުވަމެވެ.\nރީތިކަން ދެކެ ލޯބިވީލެއް ބޮޑުކަމުން އަހަރެންގެ ހިތް ހަލާކު ވެއްޖެ އެވެ. އަދި ބުނަން ކުޅަދާނަ ނުވާ ވަރަށް އަހަރެންގެ މޭ ފިތި ބާރު ވެއްޖެ އެވެ.\nހައްދަވާ ބޮޑު ކުރެއްވި ރަސްކަލާކޯ އެވެ. މި އަޅާގެ ކުރިމަތިން މީރު ފެން އާރުތަކެއް ހިނގަމުން ދާ ހިނދު، މި އަޅާ މި ވަރަށް ކަރު ހިއްކައިގެންފައި ހުރުމަކީ، އިބަ ރަސްކަލާނގެ ރުހިވޮޑިގަތުންވާ ކަމެއްތޯ އެވެ؟\nމި ހިތަށް އައުލާކަން ބޮޑީ ތެޅިލަތެޅިލާ އޮތުމެވެ. އަދި ލޯބީގެ ގަދަ އަލިފާންގަނޑުގެ ތެރޭގައި އަނދައަނދާ އޮތުމެވެ.\nލޯބިން އަހަރެން ތެމިފޯ ނުވެ ހުރެ ފާއިތުވެ ދާ ހަމަ ކޮންމެ ދުވަހަކީ ހާދަ އަގެއް ނެތް ބޭކާރު ދުވަހެކެވެ!\nމި ދަންވަރުގެ ވަގުތު ގޮވާލިއެވެ. އޭ ނިޔަނެތި ލޯބިވެރިޔާއެވެ. ހޭލާށެވެ! ނިދި ދޫކޮށްލާށެވެ! އަދި މިއުޒިކް ނަރުތަކުގައި ލުއިލުއިކޮށް ކުޅެލަބަލާށެވެ!\nނިންޖެއް އުމުރު ދިގުކޮށްދީފައެއް ނެތެވެ. އަދި ރޭގަނޑު ގިނަ އިރު ނުނިދާ ހުރުން އުމުރު ކުރު ކޮށްފައެއް ވެސް ނެތެވެ.\nފަހެ، ދުވާލަށް ފަހު ކިތައްކިތައް ރޭ އަތުވެއްޖެ ހެއްޔެވެ؟ އަދި ތަރިތަކައިގެން މި ފަލަކު ކިހާ ދިގު މުއްދަތެއްގައި ދައުރު ކޮށްފި ހެއްޔެވެ؟\nއެހެންކަމުން، މި ބިމުގައި ހިނގާ ހިނދު، މަޑުމައިތިރިކަމާ އެކު ހިނގާށެވެ! ހަމަކަށަވަރުން، މި ބިން އުފެދިފައި މި ވަނީ، ފުއްލާތަކެއްގެ ރީތި ލޯތަކެއްގެ ޒައްރުތަކަކުންނެވެ.\nބިރުވެރި ހީކުރުންތަކުން ނަފުސަށް ހިތްދަތިކަން ނުގެންނާށެވެ! އަދި މި ވަގުތުގެ ރައްކާތެރިކަމުން އަމާންކަމުގެ ޔަޤީންކަން ހޯދާށެވެ!\nމާދަމާ ދަތުރު ކުރާނެ މީހަކާއި މީގެ އެތައް ހާސް އަހަރެއްގެ ކުރިން ދިޔަ މީހަކާ ބިމުގެ އަޑީގައި ވާނީ އެއްވަރެވެ.\nހިތުގެ އަލިފާންގަނޑު އަނގައިގެ މާމުއިން ނިއްވާލާށެވެ! ހަމަކަށަވަރުން ދުވަސްތައް ދަތުރުކުރަނީ ވިލާތަކެއް ފަދައިންނެވެ.\nއަހަރެމެންގެ ދިރިއުޅުމަކީ ހިޔަންޏެއް ފަދަ ޚިޔާލެކެވެ. އެހެންކަމުން ޒުވާންކަން ގެއްލުމުގެ ކުރިން ތިބާއަށް ޙައްޤުވާ ބައި ހޯދާށެވެ!\nދިރިހުރުމުގެ ފޭރާން ލައިގެން އަހަރެން މިހިރީ އަމިއްލަ އިޚްތިޔާރަކު ނޫނެވެ. އެ ކަމުގައި ތަފާތު ފިކުރުތައް އަހަރެން ޙައިރާން ކުރުވިއެވެ.\nއަހަރެން މި ހެދުން ބާލާނަމެވެ. އަހަރެން މި އައީ ކީއް ކުރަން ކަމެއް އަހަރެންނަކަށް ނޭނގެއެވެ. އަދި ފިލައިގެން ދެވޭނީ ކޮން ތަނަކަށް ކަމެއް ވެސް ނޭނގެއެވެ.\nއިބަ ރަސްކަލާނގެ ކުޅަދުންވަންތަކަމާ މެދު ފިކުރުތައް ޙައިރާން ކުރުވާފައިވާ، އަދި އެ ކަލާނގެ ޙަޟްރަތަށް ކިޔަމަންގަތުމުގެ ޙިމާޔަތަށް ނަފުސުތައް އެދިއެދި ތިބި ރަސްކަލާކޯއެވެ.\nފާފަކުރުން ވަނީ މި އަޅާ މަސްތު ކުރުވާފައެވެ. އެހެނެއްކަމަކު، އިބަ ރަސްކަލާނގެ ރަޙްމަތްފުޅަށް އެދުމުގެ އުންމީދުތައް މި އަޅާ ހޭލައްވައިފިއެވެ.\nއިބަ ރަސްކަލާނގެއަށް އިޚްލާޞްތެރިކަމާ އެކު މި އަޅާއަށް ޠާޢަތު އަދާ ނުކުރެވުނެއް ކަމަކު، އިބަ ރަސްކަލާނގެ ރަޙްމަތްފުޅަށް މި އަޅާ އިންތިހާއަށް އެދެމެވެ.\nހަމަކަށަވަރުން މި އަޅާއަށް ޝަފާޢަތްތެރި ވާނެ ކަމަކީ، މި އަޅާގެ މުޅި އުމުރުގައި ވެސް އިބަ ރަސްކަލާނގެއަށް ޝަރީކު ކޮށްފައި ނުވާނެ ކަމެވެ.\nއިބަ ސާހިބާގެ ޒާތުފުޅުގެ އުޖާލާކަން ވަނީ މީސްތަކުންނަށް ފޮރުއްވާފައެވެ. އެހެންނަމަވެސް ކައުނުގައިވާ ހުރިހާ ތަކެއްޗަކީ ވެސް އިބަ ރަސްކަލާނގެ އުފައްދަވާފައިވާ ތަކެއްޗެވެ.\nފަހެ، އިބަ ރަސްކަލާނގެއީ، ކައުނުގެ ވެރި ބާރެވެ. އަދި އެ ފަރާތެއްގެ އުފެއްދުމުގެ މޮޅުކަމާއި ފުރިހަމަކަން އެ ފަރާތަކުން ފެންނަ ފަރާތަކީ ވެސް، އިބަ ރަސްކަލާނގެއެވެ.\nކަނޑުން ލޮނުތިއްކެއް ވަކިކޮށް ލެވިއްޖެ ނަމަ، އެ ކަނޑުގެ ނިމުމަކީ އެ ލޮނުތިކީގެ ވެސް ނިމުމެވެ.\nހައްދަވާ ބޮޑުކުރެއްވި ރަސްކަލާކޯއެވެ. އިބަ ރަސްކަލާނގެއާއި މި އަޅާއާ ދެމެދު ވާ ދުރުމިން އެ ވަރުގައި ހުއްޓަސް، ކައިރިވެއްޖެއެވެ.\nއޭ ޔަޤީނީ ޢިލްމެއްގެ ގޮތުގައި ހުރިހާ ސިއްރުތަކެއް ދެނެވޮޑިގެންވާ މާތް ރަސްކަލާކޯއެވެ. އަދި ހިތާމަވެރިންގެ ހިތާމަތައް ފިއްލަވައިދެއްވާ މާތް ރަސްކަލާކޯއެވެ.\nއޭ ޢުޒުރުތައް ޤަބޫލު ކުރައްވާ މާތް ރަސްކަލާކޯއެވެ. އަޅަމެން އިބަ ރަސްކަލާނގެ ހިޔާވަހިކަމުގެ ދަށަށް އެނބުރި އަތުވެއްޖައީމުއެވެ. ފަހެ، ތައުބާވާ މީހުންގެ ތައުބާ ޤަބޫލު ކުރައްވާފާނދޭވެ!\nގާނޫނު އަސާސީގެ އެންމެ މުހިންމު އަސާސް ގުޑަނީ!\nޓޫރިޒަމަށް ވަޒީރަކުލުން ލަސްވަނީ ކީއްވެ؟


Nasrullah dhathurukuri dinghy kandu adin nagaifi | Mihaaru\n08 ޖެނުއަރީ 2020 - 14:062comments\nބ. އަނގަފަރު ކައިރީގައި މިދިޔަ ހުކުރު ދުވަހުގެ ރޭ ހިނގި ކަނޑުމަތީގެ އެކްސިޑެންޓުގައި ގެއްލިގެން ހޯދާ ނަސްރުﷲ އަބްދުﷲ އިން ޑިންގީ ކަނޑު އަޑިން މިއަދު ނަގާފައިވާ ކަމަށް އެމްއެންޑީއެފުން ބުނެފި އެވެ.\nއެމްއެންޑީއެފްގެ މީޑިއާ އޮފިސަރު މޭޖާ އިބްރާހީމް އާޒިމް ވިދާޅުވީ ޑިންގީ ނެގީ ބ.ދޮންފަނުގެ ހުޅަނގުން ބައި މޭލު ބޭރުން ކަނޑުގެ 46 މީޓަރު އަޑިން ކަމަށެވެ. ޑިންގީގެ ބައިތައް ސިފައިން އިއްޔެ ހޯދި ނަމަވެސް ނަސްރުﷲ އަދި ވެސް ނުފެނެ އެވެ.\nނަސްރުﷲ ގެއްލުނު އެކްސިޑެންޓް ހިނގީ އޭނާގެ އަންހެނުންގެ ކޮށްކޮއަކާއި ބޭބެއަކާ އެކު މަސްވެރިކަމަށް ނުކުމެ އުޅެނިކޮށް މިދިޔަ ހުކުރުވިލޭރޭގެ ވަގުތެއްގަ އެވެ. އޭނާ ހޯދަން ސިފައިންގެ ޑައިވަރުން ކުރި މަސައްކަތުން ޑިންގީގެ ބައިތައް ފެނުނީ އިއްޔެ އެވެ. ފެނުނު ބައިތަކުގެ ތެރެއިން ޑިންގީގެ އިންޖީނުގެ ކަވަރުފަޅިއެއް އިއްޔެ ވަނީ ނަގައިފަ އެވެ.\nއިތުރު ލިޔުންތައް ބ. އޭދަފުށި ބ. އަތޮޅު އެމްއެންޑީއެފް ގެއްލިގެން ހޯދާ މީހުން ކޯސްޓް ގާޑް


ފުޓްސަލް ފިއެސްޓާ - MNUSU\nHome Category ހަރަކާތް ފުޓްސަލް ފިއެސްޓާ\nކުޅުނު ހުރިހާ މެޗެއް ކާމިޔާބުކޮށް ސައިރެކްސް އިން މުބާރާތުގެ ފައިނަލަށް!\nސަޕޯޓަރުންނަށް ސާބަސް، ފައިނަލަށް މާބޮޑަށްވެސް ސަޕޯޓު ބޭނުން!\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓާގައި ފެކަލްޓީ އޮފް އެޑިއުކޭޝަނަށް ސަޕޯޓު ކޮށްދޭން އައި ހުރިހާ ފަރާތްތަކަށް އައްސަރިބަހާއި ސާބަހެވެ. އެހާވެސް ފޯރިގަދައެވެ. ފުރިހަމައެވެ. ފައިނަލްގައި މިއަދު ފެކަލްޓީ...\nދިވެހިރާއްޖޭގެ ގައުމީ ޔުނިވަރސިޓީގެ ދަރިވަރުންގެ ޔޫނިއަން، އެމްއެންޔޫއެސްޔޫއިން ރާއްޖޭގެ ކޮލެޖު، ޔުނިވަރސިޓީތަކަށް އަމާޒުކޮށްގެން ބާއްވާ އެންމެ ބޮޑު ފުޓްސަލް މުބާރާތް، އެމްޑަބްލިއުއެސްއީ އެމްއެންޔޫއެސްޔޫ ފުޓްސަލް ފިއެސްޓާގެ ފައިނަލަށް...\nއެމްއެންޔޫއެސްޔޫގެ ފަރާތުން ކުރިއަށް ގެންދަމުންދާ އެމްޑަބްލިއުއެސްސީ. އެމްއެންޔޫއެސްޔޫ ފުޓްސަލް ފިއެސްޓާގައި އެފްއެޗްޓީއެސްއިން ނެރުނު ދެޓީމްވެސް ވަނީ މުބާރާތުން އަލްވަދާއު ކިޔާފައެވެ. މިހާރު އެމްއެންޔޫގެ ފަރާތުން ބައިވެރިވީ ޓީމުތަކުގެ...\nއެފްއީ ޓީމުގައި ހިމެނޭ ސީއެފްއެސް ކުޅުންތެރިންނަށް ހާއްސަ ޝުކުރެއް!\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓާގައި ފެކަލްޓީ އޮފް އެޑިއުކޭޝަނުން ވާދަކުރަން ނިކުތީ ސެންޓަރ ފޯރ ފައުންޑޭޝަން ސްޓަޑީސް (ސީއެފްއެސް)ގެ ގޮފި ތަރަހައާ ގުޅިގެންނެވެ. އެގޮތުން ފެކަލްޓީ އޮފް...\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓާގައި ފެކަލްޓީ އޮފް އެޑިއުކޭޝަނާއި ސައިރިކްސް ކޮލެޖު ބައްދަލު ކުރާ މެޗަކީ ވަރުގަދަ ކުރިމަތިލުމެއް ކަމަށާއި އެފްއީ ޓީމުން ދުލެއް ނުދޭނެ ކަމަށް...\nއަބަދުވެސް އެންމެ ކައިރީގައި ހުންނަވާނެވެ. މޮޅުވީމަ އުފަލުގައި ބައިވެރިވެލައްވައެވެ. ބަލިވިޔަސް ހިތްވަރު ދެއްވާނެއެވެ. އެއީ އަޅުގަނޑުމެންގެ ޑީންއެވެ. އެންމެ ލޯބިވާ ފިޒާ މިސްއެވެ. އެމްޑަބްލިއުއެސްއީ އެމްއެންޔޫއެސްޔޫ ފުޓްސަލް...\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓާގައި ވާދަކުރާ ފެކަލްޓީ އޮފް އެޑިއުކޭޝަންގެ ޓީމުގެ ކެޕްޓަނަކީ އާދައިގެ ކެޕްޓަނެއް ނޫނެވެ. މުޅި ޓީމުގެ ސަޕޯޓް ސިސްޓަމެވެ. އެންމެންނަށް ހިތްވަރުދޭނެއެވެ. އެއީ...\nއެފް.އެޗް.ޓީ.އެސް ކޮންމެ މުބާރާތެއްގައި ދައްކާ މޮޅު ކުޅުމުގެ ފަހަތުގައިވަނީ އެފް.އެޗް.ޓީ.އެސްގެ ސަޕޯޓަރުންނެވެ. ކޮންމެ މެޗަކަށް ހާޒިރުވެ އެދެއްވާ ހޫނު ތަރުހީބަކީ ކުޅުންތެރިންގެ ލޭ ކައްކުވާލާ ޖޯޝާފޯރި ގެނުވާ...\nއަންހެން ޑިވިޝަނުގައި އެމްއެންޔޫގެ ހަމައެކަނި ޓީމަކަށް ބާކީ އޮތީ ފެކަލްޓީ އޮފް އެޑިއުކޭޝަން!\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓާގެ އަންހެން ޑިވިޝަނުގައި ވާދަކުރާ ޓީމުތަކުގެ ތެރެއިން ދިވެހިރާއްޖޭގެ ގައުމީ ޔުނިވަރސިޓީގެ ޓީމަކަށް ބާކީ އޮތީ ފެކަލްޓީ އޮފް އެޑިއުކޭޝަން އެކަންޏެވެ. އަންހެން...\nކުއާޓަރއިން މޮޅުވެ އެފްއީއިން އަމާޒާ ގާތަށް ޖެހިލައިފި\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓަާރ 2019 ގެ އަންހެން ޑިވިޝަނުގެ ސެމީ ފައިނަލަށް ފެކަލްޓީ އޮފް އެޑިއުކޭޝަންގެ ޓީމު ދަތުރުކޮށްފިއެވެ. ކުއާޓަރ ފައިނަލްގައި އެފްއީ ކުޅުނީ ސްކޫލް އޮފް ނާސިންގއާއެވެ. އެފްއީއިން މެޗު ކާމިޔާބުކުރީ ދެ ލަނޑު ސުން ލަނޑުންނެވެ. މިކާމިޔާބީއާއެކު އެފްއީއިން މިވަނީ އަމާޒާ ގާތަށް ޖެހިލާފައެވެ. ޓީމުގެ އަމާޒަކީ ފައިނަލްގައި ކުޅުން ކަމަށް ޓީމުގެ ކެޕްޓަން ވަނީ ކުރިން ފާހަގަ ކުރައްވާފައެވެ. ސެމީ ފައިނަލްގެ މެޗުތައް ކުޅޭނީ 26 ސެޕްޓެމްބަރުގައެެވެ. ލިޔުނީ: އިބްރާހީމް އުމަރު، މީޑިއާ ކޯޑިނޭޓަރ، ފެސާ، އެމް.އެން.ޔޫ.އެސް.ޔޫ


SunOnline: Moonun phone unlock kurevey gothah iPhone X nerefi\nއައިފޯން 10 (އައިފޯން އެކްސް): އެ ފޯނަކީ ސްމާޓްފޯނުތަކުގެ މުސްތަގުބަލަކީ އެ ފޯނު ކަމަށް އެޕަލުން ބުނޭ،\nމޫނުން ފޯނު އަންލޮކް ކުރެވޭ ގޮތަށް އައިފޯން އެކްސް ނެރެފި\nއައިފޯން އެކްސްގައި ހޯމް ބަޓަނެއް ނުހުންނާނެ\nއެޕަލްގެ ތާރީހުގައި ނެރުނު އެންމެ ތަފާތު ފޯނު\nސަމާލުކަން ހުއްޓުނީ އެ ފޯނުގެ ސިފަތައް ފުރިހަމަކަމުން\n9 މަސް 1 ހަފްތާ ކުރިން - 12 ސެޕްޓެމްބަރ 2017 11\nއެޕަލްއިން ފުލުފުލުގައި ގެންނަ އިންގިލާބީ ބަދަލަށް މިރޭ ވެސް އަނެއްކާ ބޮޅެއް އިތުރުވީ އެވެ. އެޕަލްއިން މިރޭ ނެރުނު ތިން ފޯނުގެ ތެރެއިން "އައިފޯން އެކްސް"ގައި ތަފާތު އާ ސިފަތަކެއް ހިމަނާފައިވެ އެވެ.\nއައިފޯން އެކްސްގައި ހިމެނޭ ހާއްސަ ސިފަތައް\n- ފޯނުން އަމިއްލައަށް ސިފަ ދެނެގަނެ، ފޯނު އަންލޮކްކޮށްދޭނެ\nއައިފޯން އެކްސްއަކީ އަނދިރީގައި ވެސް މޫނުގެ ބައްޓަން ދެނެގަންނާނެ ފޯނެކެވެ. އެޕަލްއެ ފޯނަށް އައިފޯން 10 އޭ ވެސް ކިޔަ އެވެ. އެ ފޯނުގެ އެންމެ ހާއްސަ ސިފައެއްގެ ގޮތުގައި ވަނީ ފޭސް އައިޑީ ދެނެގަތުމުގެ ބާރެވެ.\n- އައިފޯން އެކްސްގައި ހޯމް ބަޓަނެއް ނުހުންނާނެ\nހޯމް ބަޓަނެއް ނުހުންނަ އައިފޯން 10 އަކުން މަލްޓިޕުލް ޓަޗްގެ އެހީގައި ފޯނުގެ ހުރިހާ ކަމެއްވެސް ކުރެވޭނެ އެވެ. އެގޮތުން ވަކި ގޮތަކަށް އިނގިލިން ފިއްތާލުމުން ފޯނުގެ ހޯމަށް ދެވޭނެ ގޮތް ވެސް ވަނީ ހަދާފަ އެވެ.\nDemo iPhone X! #iPhoneX #AppleEvent pic.twitter.com/0gWRzjHxv2\n- އައިފޯން އެކްސްގައި އެނިމޯޖީ ހިމެނޭ\nއެނިމޯޖީއަކީ ފޯނު މެދުވެރިކޮށް މީހުންނާ މުއާމަލާތް ކުރުމަށް އެނިމޭޓުކޮށްފައިވާ ތަފާތު އެކިއެކި އިމޯޖީސްތައް ހިމެނޭ އެއްޗެކެވެ. ދައްކާ ވާހަކަތައް ރެކޯޑުކޮށް، އެނިމޭޓްކޮށްފައިވާ އިމޯޖީސްއެއް އެ ފީޗާމެދުވެރިކޮށް އަޑާއެކު އެހެން މީހުންނަށް ފޮނުވޭނެއެވެ.\n- ވަޔަލެސް ޗާޖިންއާއެކު ބެޓެރީގެ ބާރު އިތުރު ދެ ގަޑިއިރަށް ހިފަހައްޓާނެ\nއެޕަލްގެ އިންވެންޓުގައި ބުނެފައިވާ ގޮތުން އައިފޯން7އަަށް ވުރެ ދެ ގަޑިއިރު އިތުރަށް ބެޓެރީގެ ބާރު ހިފަހައްޓާނެ އެވެ. އަދި އައިފޯން 8 އަދި ފައިފޯން 8އެސްގެ ފީޗާގެ ތެރޭގައި ހިމެނޭ ވަޔަލެސް ޗާޖިން ފީޗާ ވެސް މި ފޯނުގައި ހިމަނާފައިވެ އެވެ.\nއުންމީދު ކުރިވަރުގެ ސިފަތަކެއް އެޕަލްއިން މިރޭ ދައްކާލި އައިފޯން 8 އަދި އައިފޯން 8އެސްގައި ނެތުމުން، އެކަމުގެ ފާޑުކިޔުން އޮހެމުންދަނިކޮށް އެޕަލްއިން އައިފޯން 10، އައިފޯން އެކްސްގެ ނަމުގައި ތައާރަފްކޮށް، އިންގިލާބީ ބަދަލަކަށް ވަނީ ދޮރު ހުޅުވާލަދީފަ އެވެ.\nމޫނަށް އަންނަ ބަދަލުތައް ދެނެގަނެވޭ ގޮތަށް ހަދާފައިވާ ފޭސް އައިޑީއާގެ ސަބަބުން، ސިފަ ބަދަލު ކުރިޔަސް އެ މީހަކީ ކާކުކަން ދެނެގަތުމުގެ ގާބިލުކަން އައިފޯން 10އަށް ިލިބިގެންވެ އެވެ.\nމިރޭ ތައާރަފް ކުރި އައިފޯން 10ގެ ފުރިހަމަކަމާ ގުޅިގެން ގިނަ ބަޔަކު ބުނަމުންދަނީ މިރޭ ތައާރަފް ކުރި އައިފޯން 8އަކަށްވުރެ، ގިނައިން ވިކޭނީ އައިފޯން އެކްސް ނުވަތަ އައިފޯން 10 ކަމަށެވެ.\nއައިފޯން އެކްސްގެ އަގަކީ 999 ޑޮލަރެވެ. ނޮވެމްބަރު 10 އިން ފެށިގެން އައިފޯން 10 ވިއްކަން ފަށާނެ ކަމަށް އެޕަލްއިން ވަނީ ބުނެފަ އެވެ.\nއޯޕްރާއާ ގުޅިގެން އެޕަލްއިން އޮރިޖިނަލް ވީޑިއޯތަކެއް އުފައްދަނީ3ދުވަސް 10 ގަޑި ކުރިން\n2009 ވަނަ އަހަރުގެ އައިފޯނު އަލުން ވިއްކަނީ4ދުވަސް 13 ގަޑި ކުރިން\nއައިފޯނުގެ ޑިމާންޑް ދަށްވާކަން އެޕަލް އިން ސަޕްލަޔަރުންނަށް އަންގައިފި2ހަފްތާ4ދުވަސް ކުރިން\nއައިފޯނު އެކްސްގެ އަގު ވަރަށް ބޮޑުތަން ހެޔޮކުރަނީ!2ހަފްތާ7ދުވަސް ކުރިން\nގިނަ ބަދަލުތަކަކާއެކު އައިއޯއެސް 12 އިއުލާނުކޮށްފި2ހަފްތާ2ދުވަސް ކުރިން


ލީގަލް ސެކްޝަން / ގަވަރުނަރސް އޮފީސް\nޤާނޫނީ ދާއިރާއިން ފުރަތަމަ ޑިގްރީ ނުވަތަ އެއަށްވުރެ މަތީ ފާހެއް ލިބިފައިވުން.\nރާއްޖޭގެ ޤާނުނުތަކާ ޤަވާއިދުތަކާ އަދި ރާއްޖޭގެ ކޯޓުތަކުގެ އިޖުރާޢަތްތަކާ ބެހޭ މައުލޫމާތު ހުރުން.\nފަރިތަކަމާއެކު ދިވެހި އަދި އިނގިރޭސި ބަހުން (ޢާއްމު އަދި ޤާނޫނީ ބަސްމަގުން) ލިޔެކިޔުމުން މުޢާމަލާތުކުރުމުގެ ހުނަރާ ތަޖްރިބާ ލިބިފައިވުން\nއައިޖީސީއެސްސީ ނުވަތަ ޖީސީއީ އޯލެވެލް ނުވަތަ އެ ފެންވަރުގެ އިމްތިޙާނެއްގައި އިނގިރޭސި މާއްދާއިން "ބީ" ފާސް ނުވަތަ އެއަށްވުރެން މަތީ ފާހެއް ހާސިލް ކޮށްފައިވުން.\nއެމްއެމްއޭގެ މަސައްކަތްތަކާއި ގުޅޭގޮތުން ދިމާވާ އެކިއެކި ޤާނޫނީ މައްސަލަތަކުގައި ލަފާދިނުމާއި އެކަންކަމާ ގުޅޭ ލިޔެކިޔުންތައް ތައްޔާރު ކުރުމާއި އެމްއެމްއޭގެ މަސައްކަތްތަކަށްް ބޭނުންވާ ޤާނޫނުތަކާއި ޤަވާޢިދުތައް ޑްރާފްޓް ކުރުމާ ތަރުޖަމާ ކުރުން.\nޕޭމަންޓް ސިސްޓަމްސް ލައިސެންސިންގ އެންޑް ޑިވެލޮޕްމަންޓް ސެކްޝަން / ޕޭމަންޓް ސިސްޓަމްސް އެންޑް އޯވަރސައިޓް ޑިވިޝަން\nފިންޓެކް ނުވަތަ ބޭންކިން ނުވަތަ ބޭންކިން އެންޑް ފައިނޭންސް ނުވަތަ ބިޒްނަސް އެޑްމިނިސްޓްރޭޝަން ނުވަތަ މިތިން ދާއިރާކުރެ ދާއިރާއަކާ ގުޅުން ހުރި ދައިރާއަކުން ފުރަތަމަ ޑިގްރީ ނުވަތަ އެއަށްވުރެ މަތީ ފާހެއް ލިބިފައިވުން.\nމޯލްޑިވްސް ޕޭމަންޓް ސިސްޓަމްސް ގާއިމް ކުރުކުރުމަށް ބޭނުންވާ ޔޫސަރ އެކްސެޕްޓަންސް ޓެސްޓް ކުރުމުގެ މަސައްކަތް ކުރުން.\nޕޭމަންޓް ސިސްޓަމް ގާއިމް ކުރުމުގެ ޕްރޮޖެކްޓާއި ގުޅުން ހުރި އެކިއެކި ފަރާތްތަކާއި މުއާމަލާތްކޮށް ޕްރޮޖެކްޓް ޤާއިމްކުރުމުގެ މަސައްކަތުގައި އެހީތެރިވެދިނުން.\nޕޭމަންޓްސް ޕްރޮޖެކްޓް އާއި ގުޅޭގޮތުން ތައްޔާރުުކުރަންޖެހޭ އެކިއެކި ސްޓޭންޑަރޑް އޮޕަރޭޓިން ޕްރޮސިޖަރސްތައް ތައްޔާރުކުރުމުގައި އެހީތެރިކަން ފޯރުކޮށްދިނުން.\nރާއްޖޭގައި ބޭނުން ކުރަމުންދާ ޕޭމަންޓްސް ސިސްޓަމްތަކުގެ އޮޕަރޭޝަނަލް މަސައްކަތްތައް ބެލެހެއްޓުމުގެ މަސައްކަތް ކުރުން.\nބޭންކިންގ ސްޕަރވިޝަން ސެކްޝަން / ބޭންކިންގ ސުޕަރވިޝަން ޑިވިޜަން\nބޭންކިން، ފައިނޭންސް، އެކައުންޓިންގެ، ސްޓެޓިސްޓިކްސް ނުވަތަ އައިޓީގެ ދާއިރާއަކުން ފުރަތަމަ ޑިގްރީ ނުވަތަ އެއަށްވުރެ މަތީ ފާހެއް ލިބިފައިވުން.\nވަޒީފާއަށް މީހަކު ހަމަޖެއްސުމުގައި އައިޓީ ދާއިރާއިން ތައުލީމް ހާޞިލްކޮށްފައިވާ ފަރާތްތަކަށް އިސްކަންދެވޭނެއެވެ.\nބޭންކްތައް ސްޕަވައިޒްެ ކުރުމުގެ ގޮތުން ކުރަންޖެހޭ އޯފް-ސައިޓް ސަރވެލިއަންސް މަސައްކަތާއި އޮން-ސައިޓް ސުޕަރވިޝަންގެ އެންމެހާ މަސައްކަތްތައް އަދި ބޭންކުތަކުގެ ސައިބަރ ސެކިއުރިޓީގެ ރިސްކުތައް އެސެސްކުރުމުގެ މަސައްކަތްތައް\nބޭންކިންގެ ޚިދުމަތްތައް ރެގިއުލޭޓްކޮށް ސުޕަވައިޒުކުރުމަށް ބޭނުންވާ ރިސަރޗް އެންޑް ޑިވެލޮޕްމަންޓް މަސައްކަތްތަކަށް އެހީތެރިވެދިނުން.\nފައިނޭންޝަލް މެނޭޖްމަންޓް އެންޑް ރިޕޯޓިން ސެކްޝަން/ފައިނޭންޝަލް ކޮންޓްރޯލްސް ޑިވިޜަން\nއޭސީސީއޭގެ ޕްރޮފެޝަނަލް ލެވެލް ފުރިހަމަކޮށްފައިވުން ނުވަތަ އެކައުންޓިން އެންޑް ފައިނޭންސްގެ ދާއިރާއިން ފުރަތަމަ ޑިގްރީ ނުވަތަ އެއަށްވުރެ މަތީ ފާހެއް ލިބިފައިވުން.\nއެމްއެމްއޭގެ ފައިނޭންޝަލް ސްޓޭޓްމަންޓްސްތައް އިންޓަރނޭޝަނަލް ފައިނޭންޝަލް ރިޕޯޓިންގ ސްޓެންޑަރޑްސް (އައިއެފްއާރުއެސް) އާ އެއްގޮތަށް ތައްޔާރު ކުރުން.\nމެނޭޖްމަންޓަށް ބޭނުންވާ ފައިނޭންޝަލް ރިޕޯޓްތައް ތައްޔާރުކޮށް ހުށަހެޅުން.\nއެކައުންޓިން ކޮންޓްރޯލްސް ތަކުގެ ޕްރޮސީޖާތައް އެކުލަވާލުމާއި އެ ޕްރޮސީޖާތައް ގާއިމްކޮށް ތަންފީޒު ކުރުމުގައި އެހީތެރިވެދިނުން.\nފައިނޭންޝަލް ޑޭޓާބޭސް އެއް ގާއިމު ކުރުމާއި ބެލެހެއްޓުމުގައި އެހީތެރިވެދިނުން.\nފައިނޭންޝަލް ސްޓޭޓްމަންޓްސްތައް އެނަލައިޒް ކުރުމާއި ސްޓޭޓްމަންޓްސް ތަކުގައި ދިމާވާ މައްސަލަތައް ހައްލު ކުރުން.\nއިންޓަރނަލް އަދި އެކްސްޓަރނަލް އޮޑިޓަރުންނާ އެކުގައި އޮޑިޓްގެ މަސައްކަތްކުރުމުގައި މުޢާމަލާތުކުރުމާއި އެހީތެރިކަން ފޯރުކޮށްދިނުން.\nއޭސީސީއޭ ނުވަތަ ސީޕީއޭގެ އެފިލިއޭޓް ލެވެލް ނުވަތަ ސީމާގެ ސްޓެރެޓެޖިކް ލެވެލް ފުރިހަމަކޮށްފައިވުން، ނުވަތަ އިންޓަރނަލް އޮޑިޓްގެ ދާއިރާއިން ލެވެލް 7ގެ ޕްރޮފެޝަނަލް ކޮލިފިކޭޝަނެއް ލިބިފައިވުން ނުވަތަ އެކައުންޓިން އެންޑް ފައިނޭންސް ދާއިރާއިން ފުރަތަމަ ޑިގްރީ ނުވަތަ އެއަށްވުރެ މަތީ ފާހެއް ލިބިފައިވުން. ޑަބަލް މޭޖަރ އެއްގެ ގޮތުގައި އިކޮނޮމިކްސް، ބޭންކިން އެންޑް ފައިނޭންސް، ޑޭޓާ އެނަލިޓިކްސް ނުވަތަ އިންފޮމޭޝަން ޓެކްނޮލޮޖީގެ ދާއިރާއިން ކިޔަވާފައިވާ ފަރާތްތަކަށް އިސްކަންދެވޭނެއެވެ.\nވަޒީފާއަށް މީހަކު ހޮވުމުގައި އިންޓަރނަލް އޮޑިޓްގެ ދާއިރާއިން ތަޖްރިބާ ލިބިފައިވާ ފަރާތްތަކަށް އިސްކަންދެވޭނެއެވެ.\nއެމްއެމްއޭގެ އެކައުންޓިން އަދި އިދާރީ މަސައްކަތްތައް ހިނގަމުންދަނީ ކަނޑައަޅާފައިވާ މިންގަނޑުތަކާއި ކޮންޓްރޯލްސްތަކާ އެއްގޮތަށްތޯ ބަލައި އިންޓަރނަލް އޮޑިޓް އެންގޭޖްމެންޓްތައް ހެދުމާއި މެނޭޖްމަންޓާއި ޑިރެކްޓަރުންގެ ބޯޑުން ބޭނުންވާ ރިޕޯޓްތައް ތައްޔާރު ކުރުމުގައި އެހީތެރިވެދިނުން.\nރިޒަރވް މެނޭޖްމެންޓް ސެކްޝަން / ރިޒަރވް މެނޭޖްމެންޓް އެންޑް މަރކެޓް އޮޕަރޭޝަންސް ޑިވިޜަން\nފައިނޭންސް އެންޑް އިކޮނޮމިކްސް ނުވަތަ ބޭންކިން އެންޑް ފައިނޭންސް ނުވަތަ އެކައުންޓިންގ އެންޑް ފައިނޭންސްގެ ދާއިރާއިން ފުރަތަމަ ޑިގްރީ ނުވަތަ އެއަށްވުރެ މަތީ ފާހެއް ލިބިފައިވުން.\nއައިޖީސީއެސްސީ ނުވަތަ ޖީސީއީ އޯލެވެލް ނުވަތަ އެ ފެންވަރުގެ އިމްތިޙާނެއްގެ އިނގިރޭސި މާއްދާއިން "ބީ" ފާސް ނުވަތަ އެއަށްވުރެން މަތީ ފާހެއް ހާސިލް ކޮށްފައިވުން.\nވަޒީފާ ހަމަޖެއްސުމުގައި ފައިނޭސްގެ ދާއިރާއިން ތައުލީމާ ތަޖްރިބާ ލިބިފައިވާ ފަރާތްތަކަށް އިސްކަންދެވޭނެއެވެ.\nބޭރުފައިސާގެ އިންވެސްޓްމެންޓް ޕޯޓްފޯލިއޯ ފުޅާކުރުމުގެ ގޮތުން އެކިއެކި އެސެޓް ކްލާސް ތަކުގައި އިންވެސްޓް ކުރުމުގެ މަސައްކަތް ކުރުން.\nބޭރު ފައިސާގެ މާރކެޓް އެނަލައިޒްކޮށް ބޭރު ފައިސާ އިންވެސްޓް ކުރުމުގެ މަސައްކަތުގައި އެހީތެރިވެދިނުން.\nއެމްއެމްއޭގެ ބޭރު ފައިސާގެ ރިޒަރވް ބެލެހެއްޓުމާއި މެނޭޖްކުރުމަށް ކުރަންޖެހޭ މަސައްކަތްތަކުގައި އެހީތެރިވެދިނުން.\nސެކިއުރިޓީ ސަރވިސަސް ސެކްޝަން / ބިލްޑިންގ، ޕްރޮޕަޓީ އެންޑް ސެކިއުރިޓީ މެނޭޖްމަންޓް ޑިވިޝަން\nތަޢުލީމީ ފެންވަރާއި ޝަރުތު:\nޖީސީއީ އޭލެވެލް ފެންވަރު ހުރުން ނުވަތަ އޯލެވެލް އިމްތިޙާނުގެ3(ތިނެއް) މާއްދާއިން ފާސްވެފައިވުން.\nޝިފްޓް ޑިއުޓީގައި މަސައްކަތް ކުރެވޭނޭ ފަރާތަކަށްވުން.\nސެކިއުރިޓީ ޓްރޭނިންގ ހެދުމަށް އިއުތިރާޒް ނުކުރާ ފަރާތަކަށްވުން.\nއުމުރުން 18 އަހަރާއި 35 އަހަރާ ދެމެދުގެ ފަރާތަކަށްވުން.\nޖިސްމާނީ އަދި ނަފްސާނީ ގޮތުން ދުޅަހެޔޮ ޞިއްޙަތެއްގައިވާ ފަރާތަކަށްވުން.\nސީސީޓީވީއާއި އެކްސެސް ކޮންޓްރޯލް ސިސްޓަމް ފަދަ ސެކިއުރިޓީ ނިޒާމް ބޭނުންކޮށްގެން އެމްއެމްއޭގެ އިމާރާތާއި ތަކެއްޗާއި މުވައްޒަފުންނާއި ޚިދުމަތް ހޯދުމަށް އަންނަ މީހުންގެ ސަލާމަތާއި ރައްކާތެރިކަން ކަށަވަރުކުރުމަށްޓަކައި ކުރަންޖެހޭ ސެކިއުރިޓީ ބެލެހެއްޓުމުގެ މަސައްކަތްތައް.\nއިމާރާތާއި އިމާރާތަށް ވަދެނުކުމެއުޅޭ ފަރާތްތައް މޮނިޓަރކޮށް ބެލެހެއްޓުމުގެ މަސައްކަތްކުރުމަށް، ކަނޑައެޅޭ ސެކިއުރިޓީ ޕޯސްޓްތަކުގައި ތިބުން.\n7,000.00 – 12,000.00 ރުފިޔާ\nޑިގްރީ ސެޓްފިކެޓް ލިބިފައިނުވާނަމަ ކޯސް ނިމުނު ކަމުގެ ރަސްމީ ލިޔުމެއް.\n27 އޭޕްރިލް 2022 ވަނަ ދުވަހުގެ މެންދުރުފަހު 3:00 އަށް\nނޯޓް: ވަޒީފާތަކަށް ކުރިމަތިލުމަށް ބޭނުންކުރައްވާނީ careers.mma.gov.mv މި ލިންކްގައިވާ ޕޯޓަލްއެވެ. އަދި މި ވަޒީފާތަކާ ބެހޭ އިތުރު މަޢުލޫމާތާއި ވަޒީފާއަށް އެދިފައިވާ ފަރާތްތަކުގެ އެޕްލިކޭޝަން ސްޓޭޓަސް މި ޕޯޓަލްއިން ފެނިވަޑައިގަންނަވާނެއެވެ.\nމި ވަޒީފާތަކަށް ޝަރުޠު ހަމަވާ މީހުންގެ ތެރެއިން ޝޯޓް ލިސްޓް ކުރެވޭ ފަރާތްތަކަށް ސުންގަޑި ހަމަވާ ދުވަހާޖެހިގެން އަންނަ ދުވަހުން ފެށިގެން 07 ދުވަހު (ރަސްމީ ބަންދު ނޫން) ގެ ތެރޭގައި އިންޓަރވިއުއަށް ދަޢުވަތު ދެވޭނެއެވެ.\nޝޯޓް ލިސްޓްކުރުމުގައި މައިގަޑު އަސާސެއްގެ ގޮތުގައި ބަލާނީ އެ ވަޒީފާއަކަށް ކަނޑައަޅާފައިވާ ތައުލީމީ ފާހުގެ ނަތީޖާއަށާއި އިނގެރޭސި ބަހުގެ ނަތީޖާއަށެވެ.\nސުންގަޑި: 27 އޭޕްރިލް 2022 15:00


ޑްރަގް ކޯޓުގެ މިދަންނަވާ މަރާމާތުގެ މަސައްކަތްތައް ކޮއްދޭނެ ފަރާތެއް ހޯދަންބޭނުންވެއެވެ.\nޑްރަގް ކޯޓުގެ ރިސެޕްޝަން އޭރިއާ ބޮޑުކުރުމަށްޓަކައި ކުރަންޖެހޭ މަރާމާތުގެ މަސައްކަތާއި އަދި އެހެނިހެން މަރާމާތުގެ މަސައްކަތް ކޮށްދޭނެ ފަރާތެއް ބޭނުންވެއެވެ. ވީމާ މިމަސައްކަތްތައް ކުރުމަށް އެދޭ ފަރާތްތަކަށް އަންދާސީ ހިސާބު ހުށަހެޅުމަށް ފުރުޞަތު ހުޅުވާލަމެވެ. ވީމާ މިކަމަށް ޝައުގުވެރިވެވަޑައިގަންނަވާ ފަރާތްތަކުން 21 މާރިޗު 2019 ވާ ބުރާސްފަތި ދުވަހުގެ 14:00 އަށް މިކޯޓަށް ވަޑައިގެން ފުރިހަމަ މަޢުލޫމާތު ސާފުކުރެއްވުމަށް ފަހު އަންދާސީ ހިސާބު ހުށަހެޅުއްވުން އެދެމެވެ.\n- ތަޖުރިބާ : (2014 ވަނަ އަހަރުގެ ފެބްރުއަރީ މަހުން ފެށިގެން 2019 ވަނަ އަހަރުގެ ފެބްރުއަރީ މަހުގެ ނިޔަލަށް ދައުލަތުގެ މުއައްސަސާތަކަށް އޮފީސް އިމާރާތުގެ މަރާމާތުގެ މަސައްކަތް އެންމެ ގިނައިން ކޮށްދީފައި ފަރާތަކަށް އެންމެ ގިނަ ޕޮއިންޓް)\nއަންދާސީ ހިސާބު 24 މާރިޗު 2019 ވަނަ ދުވަހުގެ 10:00 އަށް މި ކޯޓަށް ހުށަހަޅަންވާނެއެވެ. އަންދާސީ ހިސާބު ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި އިޢުލާން ނަންބަރު އަދި " މަރާމާތުގެ މަސައްކަތް ކުރުމަށް އެދި" ލިޔެވިފައި އޮންނަންވާނެއެވެ. އަދި ތިރީގައިވާގޮތަށް އެޑްރެސްކުރެވިފައި އޮންނަންވާނެއެވެ. އަންދާސީ ހިސާބު ހުށަހެޅޭނީ މިބިޑް އާ ގުޅިގެން ބާއްވާ މަޢުލޫމާތު ސެޝަންއަށް އަންނަ ފަރާތްތަކަށެވެ.\nއަންދާސީ ހިސާބު ހުޅުވާނީ 24 މާރިޗު 2019 ވަނަ ދުވަހުގެ 10:00 ގައި ޑްރަގް ކޯޓުގެ ފުރަތަމަ ފަންގިފިލާގައި ހުންނަ މީޓިންގ ރޫމްގައި، ހުށަހެޅި ފަރާތްތަކުގެ ނުވަތަ އެފަރާތުން ކަނޑައެޅިފައިވާ ފަރާތްތަކާ އެއް ހާޒިރީއެއްގައެވެ.\nނަންބަރު: (IUL)435-A2/1/2019/ 3


Thimaavesheege mashroouthakah BML in dhey hiley ehee ah mimahuge 15 kurin husha halhan jeheyne Thimaavesheege mashroouthakah BML in dhey hiley ehee ah mimahuge 15 kurin husha halhan jeheyne\nފޮޓޯ: ބެންކް އޮފް މޯލްޑިވްސް\nތިމާވެށީގެ މަޝްރޫއުތަކަށް ބީ.އެމް.އެލުން ދޭ ހިލޭ އެހީއަށް އެދި މިމަހުގެ 15 ކުރިން ހުށަހަޅަންޖެހޭނެ\nބުދަ 11 މެއި 2022 | ހަމްޒާ\nތިމާވެށްޓާއި ގުޅުންހުރި މަޝްރޫއުތައް ހިންގުމަށް ބޭންކް އޮފް މޯލްޑިވްސްއިން ތައާރަފްކުރި ސްމޯލް ގްރާންޓްސްއަށް ހުށަހެޅުމުގެ މުއްދަތު މި މަހުގެ 15 ވަނަ ދުވަހުގެ ނިޔަލަށް ހަމަވާނެ ކަމަށް ބީ.އެމް.އެލްއިން ބުނެފިއެވެ.\nބީ.އެމް.އެލްއިން ބުނީ، ރާއްޖޭގެ އެކި ކަންކޮޅުތަކުގައި ދެމެހެއްޓެނެވި ތަރައްގީއާއި ތިމާވެށްޓާއި ގުޅުންހުރި މަޝްރޫއުތައް ހިންގުމަށް ޖަމިއްޔާތަކަށް އަމާޒުކޮށް ތައާރަފްކުރި މި ފަންޑަށް ހުށަހެޅޭ މަޝްރޫޢުތަކުގެ ތެރެއިން 8 މަޝްރޫޢު ހޮވުމަށް ހަމަޖެހިފައިވާ ކަމަށެވެ. އަދި ކޮންމެ މަޝްރޫޢެއް ހިންގުމަށް 250،000 ރުފިޔާގެ ހިލޭ އެހީ ދޭނެ ކަމަށެވެ.\nމިފަންޑަށް އެދި ހުށަހެޅޭނީ، 31 ޑިސެންބަރު 2021 ގެ ކުރިން ރާއްޖޭގައި ރަޖިސްޓްރީ ކޮށްގެން ހިންގަމުންދާ ޖަމިއްޔާތަކަށެވެ.\nބީއެމްއެލްގެ މެނޭޖަރ ޕަބްލިކް ރިލޭޝަންސް މުޙައްމަދު ސަޢީދު ވިދާޅުވީ، ބީއެމްއެލް ސްމޯލް ގްރާންޓްސްގެ ދަށުން މުޖުތަމައަށް ފައިދާކުރަނިވި އަދި ތިމާވެށީގެ މައްސަލަތަކަށް އަމާޒުކޮށް ހިންގާ ކުދި އަދި މެދު ފަންތީގެ މަޝްރޫޢުތަކަށް ހިލޭ އެހީ ލިބޭނެ ކަމަށެވެ.\nއަދި މި އެހީއާކު ތިމާވެށީގެ މައްސަލަތަކަށް ހައްލު ހޯދައިދީ، މުޖުތަމައުއަށް ދެމެހެއްޓެނިވި ތަރައްގީ ގެނެވި ހެޔޮ ބަދަލުތަކެއް އަންނާނެ ކަމަށް ސަޢީދު ވިދާޅުވިއެވެ.\nމީގެއިތުރުން މިދާއިރާގައި މަސައްކަތްކުރާ ވީހާވެސް ގިނަ ޖަމިއްޔާތަކަކުން މި ފުރުސަތުގެ ބޭނުންކުރާނެ ކަމަށް އުއްމީދު ކުރާ ކަމަށްވެސް ސައީދު ވިދާޅުވިއެވެ.


Rizey ge4lan’daa eku Foakaidhoo athun Eagles ah faseyha molheh - One Online\nދިވެހި ޕްރިމިއާ ލީގުގެ ފަހު ބުރުގައި ފޯކައިދުއާ ދެކޮޅަށް ކުޅުނު މެޗުގައި އީގަލްސްގެ ރިޒޭ: އެ މެޗުން އީގަލްސް މޮޅުވީ 7-0ގެ ނަތީޖާއަކުން -- ފޮޓޯ/ އެފްއޭއެމް\nދިވެހި ޕްރިމިއާ ލީގުގެ ފަހު ބުރުގައި އީގަލްސް އާއި ފޯކައިދޫ ބައްދަލުކުރި މެޗުގެ ތެރެއިން: އެ މެޗުން އީގަލްސް މޮޅުވީ 7-0ގެ ނަތީޖާއަކުން -- ފޮޓޯ/ އެފްއޭއެމް\nދިރާގު ދިވެހި ޕްރިމިއާ ލީގުގައި އަހްމަދު ރިޒުވާން (ރިޒޭ) ކާމިޔާބުކުރި ހަތަރު ލަނޑާއެކު ފޯކައިދޫ ފުޓްބޯލް ކްލަބު އަތުން ފަސޭހަކަމާއެކު ކްލަބު އީގަލްސް މޮޅުވެއްޖެއެވެ.\nގައުމީ ފުޓުބޯޅަ ދަނޑުގައި މިއަދު ހަވީރު ކުޅުނު ލީގުގެ ފަހު ބުރުގެ މެޗުގައި ފޯކައިދޫ އަތުން އީގަލްސް މޮޅުވީ 7-0ގެ ނަތީޖާއަކުންނެވެ.\nއެ މެޗުގެ 12 ވަނަ މިނެޓުގައި އީގަލްސް އިން ވަނީ ލަނޑެއް ޖަހައި ލީޑު ހޯދައިފައެވެ. އިމްރާން ނަޝީދު (އިންމަ) ދިން ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ ރިޒޭއެވެ. ޕެނަލްޓީ އޭރިއާ ބޭރުން ރިޒޭ ފޮނުވާލި ހަމަލާ އަމާޒުވީ ފޯކައިދޫ ގޯލުގެ މަތީ ކަނަކަށެވެ.\nމެޗުގެ 25 ވަނަ މިނެޓުގައި ރިޒޭ ވަނީ އިތުރު ލަނޑެއް ޖަހައި އީގަލްސްއަށް ލީޑު ފުޅާކޮށްދީފައެވެ. ރިހާމް އަބްދުލްޤަނީ (ބޮބީ) ދިން ބޯޅައަކުން ޕެނަލްޓީ އޭރިއާ ބޭރުން ރިޒޭ ފޮނުވާލި ހަމަލާ އަމާޒުވީ ފޯކައިދޫ ގޯލުގެ މަތީ ކަނަކަށެވެ. މެޗުގެ ފުރަތަމަ ހާފު ނިމިގެންދިޔައީ 2-0ގެ ނަތީޖާއަކުން އީގަލްސް ކުރީގައި އޮވެގެންނެވެ.\nމެޗުގެ ދެވަނަ ހާފުގެ ފުރަތަމަ ނުވަ މިނެޓުގެ ތެރޭގައި ރިޒޭ ވަނީ އީގަލްސްއަށް ދެ ލަނޑު ކާމިޔާބުކޮށްދީފައެވެ. ރިޒޭ ހެޓްރިކް ފުރިހަމަކުރި ލަނޑު މެޗުގެ 46 ވަނަ މިނެޓުގައި ފެނިގެންދިޔަ އިރު، އޭނާގެ ހަތަރުވަނަ ލަނޑު ފެނިގެންދިޔައީ މެޗުގެ 54 ވަނަ މިނެޓުގައެވެ.\nމެޗުގެ 66 ވަނަ މިނެޓުގައި އީގަލްސް އިން ވަނީ އެޓީމުގެ ފަސްވަނަ ލަނޑު ކާމިޔާބުކޮށްފައެވެ. ބިދޭސީ ކުޅުންތެރިޔާ ޓޮޝިކީ އޮކަމޯޓޯ ދިން ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ ޒައިން ޒަފަރެވެ. ޕެނަލްޓީ އޭރިއާ ބޭރުން އޭނާ ފޮނުވާލި ހަމަލާ އަމާޒުވީ ފޯކައިދޫ ގޯލުގެ ތިރީ ކަނަކަށެވެ.\nމެޗުގެ 72 ވަނަ މިނެޓުގައި އީގަލްސް އިން ވަނީ އެޓީމުގެ ހަވަނަ ލަނޑު ކާމިޔާބުކޮށްފައެވެ. ރިޒޭ ދިން ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ އެޓީމުގެ ފަސްވަނަ ލަނޑު ވެސް ކާމިޔާބުކޮށްދިން ޒައިންއެވެ. އޭނާ އެ ލަނޑު ކާމިޔާބުކުރީ ފޯކައިދޫގެ ޕެނަލްޓީ އޭރިއާ ތެރެއިން ފޮނުވާލި ހަމަލާއަކުންނެވެ.\nމެޗުގައި އީގަލްސް އިން ޖެހި ހަތްވަނަ ލަނޑު ފެނިގެންދިޔައީ މެޗުގެ 83 ވަނަ މިނެޓުގައެވެ. އިބްރާހިމް އިމްރާން ދިން ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ ޓޮޝިކީ އޮކޮމޯޓޯއެވެ. ޕެނަލްޓީ އޭރިއާ ތެރެއިން ލިބުނު ބޯޅަ އޭނާ ވަނީ ވަރަށް ފަސޭހަކަމާއެކު ފޯކައިދޫގެ ގޯލުގެ ތެރެއަށް ފޮނުވާލައިފައެވެ.\nލީގު ޗެމްޕިއަންކަން ކަށަވަރުކޮށްފައިވާ މާޒިޔާ ސްޕޯޓްސް އެންޑް ރެކްރިއޭޝަން ކްލަބުން 18 މެޗުން 47 ޕޮއިންޓް ހޯދާފައިވާ އިރު، ދެވަނައިގައި އޮތް އީގަލްސްއަށް 18 މެޗުން ލިބިފައިވަނީ 36 ޕޮއިންޓެވެ. ތިންވަނައިގައި އޮތް ޓީސީ ސްޕޯޓްސް ކްލަބަށް 17 މެޗުން ލިބިފައިވަނީ 31 ޕޮއިންޓެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ ފޯކައިދޫ ފުޓްނޯލް ކްލަބު ކްލަބު އީގަލްސް\nހަ އަހަރަށްފަހު ސުޖަން އީގަލްސް ދޫކޮށްލަނީ: "މިއީ އެންމެ އުނދަގޫ ނިންމުން"


MH370: Emme fahun fenunu bai thah thahugeegu kuranee | Mihaaru\nއޮސްޓްރޭލިއާގެ ޓްރާންސްޕޯޓް ބިއުރޯ އިން އާއްމުކުރި ފޮޓޯގައި އެ ވަނީ އެމްއެޗް370 ގެ އިންޖީނު ކަމަށް ބެލެވޭ ބައި. --ފޮޓޯ:އޭއެފްޕީ\nއެމްއެޗް370: އެންމެ ފަހުން ފެނުނު ބައިތައް ތަހުގީގު ކުރަނީ\n26 މެއި 2016 - 14:07\nއެންމެ ފަހުން ފެނުނު ތިން ބައިގެ ތެރެއިން ދެ ބައި މޮރިޝަސް އިން ފެނިފައިވާ އިރު އަނެއް ބައި ފެނިފައިވަނީ މޮޒަމްބިކުންނެވެ.\n"މެލޭޝިޔާ ސަރުކާރުން އަދި އެ ތަކެއްޗާއި ހަވާލެއް ނުވޭ. އެކަމަކު އެކަން ކުރުމަށް މިހާރު ދަނީ ތައްޔާރުވަމުން،" އޮސްޓްރޭލިއާގެ ޓްރާންސްޕޯޓް މިނިސްޓަރު ޑެރެން ޗެސްޓާއާ ހަވާލާދީ ބީބީސީގައި ބުނެފައިވެ އެވެ.\nމެލޭޝިޔާގެ ވެރިރަށް ކުއަލަ ލަމްޕޫރުން ފުރައިގެން ޗައިނާގެ ބެއިޖިން އަށް 239 ފަސިންޖަރުންނާ އެކު ދަތުރުކުރި މެލޭޝިޔަން އެއާލައިންސްގެ މަތިންދާ ބޯޓު ގެއްލިފައިވަނީ 2014 ވަނަ އަހަރުގެ މާޗް މަހު އެވެ.\n"މެލޭޝިޔާ ސަރުކާރުން އަދި އެ ތަކެއްޗާއި ހަވާލެއް ނުވޭ. އެކަމަކު އެކަން ކުރުމަށް މިހާރު ދަނީ ތައްޔާރުވަމުން،" އޮސްޓްރޭލިއާގެ ޓްރާންސްޕޯޓް މިނިސްޓަރު ޑެރެން ޗެސްޓާ\nއިންޑިއާ ކަނޑުގެ ސަރަހައްދަށް ވެއްޓުނީ ކަމަށް ބެލެވޭ ބޯޓުގެ އެކި ބައިތައް ކަމަށް ޝައްކު ކުރެވިގެން އެ ސަރަހައްދުގެ އެކި ގައުމުތަކުން ވަނީ ރިޕޯޓް ކޮށްފަ އެވެ. އެ ގޮތުން ދިވެހި ރާއްޖޭން ވެސް އެ މަތިންދާބޯޓުގެ ބައިތަކެއް ކަމަށް ޝައްކު ކުރެވޭ އެއްޗިހިތަކެއް ފެނިގެން މެލޭޝިޔާ ސަރުކާރުން ވަނީ އެ ތަކެތި ގެންގޮސް ތަހުގީގު ކޮށްފަ އެވެ. އެހެން ނަމަވެސް އެއިން އެއްވެސް އެއްޗަކީ އެމްއެޗް370 ގެ ބައި ތަކެއް ނޫން ކަމުގައި ވަނީ ކަށަވަރުވެފަ އެވެ.\nއެ ބޯޓު ހޯދުމުގައި އިސްކޮށް ހަރަކާތްތެރިވާ އޮސްޓްރޭލިއާ އިން ގެންދަނީ ކަނޑުއަޑީގެ ޑްރޯން ފަދަ އާލަތްތައް ބޭނުން ކުރަމުންނެވެ.\nއޮސްޓްރޭލިއާގެ އިތުރުން މެލޭޝިއާ އާއި ޗައިނާ ގުޅިގެން އެމްއެޗް370 ފެނޭތޯ ބެލުމަށް ކަނޑައެޅި 120،000 ކިލޯމީޓަރުގެ ތެރެއިން މިހާތަނަށް 105،000 ކިލޯމީޓަރުގެ ސަރަހައްދެއް ބަލައިފަ އެވެ.\nނަމަވެސް، އިތުރު ސައްހަ މައުލޫމާތެއް ނުލިބިއްޖެ ނަމަ، ބޯޓު ހޯދުމުގެ މަސައްކަތް މި އަހަރުގެ ޖުލައި ނުވަތަ އޯގަސްޓްގައި ރަސްމީކޮށް ހުއްޓާލާނެ ކަމަށް ބެލެވެ އެވެ.\nއިތުރު ލިޔުންތައް މެލޭޝިއާ ޗައިނާ އޮސްޓްރޭލިއާ މެލޭޝިއާ އެއާލައިންސް އެމްއެޗް 370


Fuad anekkaa ves EC ge Raees kamah | Mihaaru\nޚަބަރު / ފުއާދު ތައުފީގު\nފުއާދު، އަނެއްކާ ވެސް އީސީގެ ރައީސް ކަމަށް އައްޔަން ކޮށްފި\nއިލެކްޝަން ކޮމިޝަންގެ ރައީސް ކަމަށް އަނެއްކާ ވެސް އައްޔަންކުރެއްވި ފުއާދު ތައުފީގު.-- ފައިލް ފޮޓޯ\n15 ސެޕްޓެމްބަރ 2021 - 18:16\nއިލެކްޝަން ކޮމިޝަން (އީސީ) ގެ ރައީސް ކަމަށް ކުރިން ވެސް އެ މަގާމު ފުރުއްވާފައިވާ ފުއާދު ތައުފީގު މިއަދު އައްޔަންކޮށްފި އެވެ.\nއޭނާ މި މަގާމަށް އައްޔަން ކުރީ ކޮމިޝަންގެ މެމްބަރުންގެ މެދުގައި ބޭއްވި އިންތިހާބުގައި ހުރިހާ ބޭފުޅުންގެ އިއްތިފާގުންނެވެ.\nއީސީގެ ރައީސް ކަމަށް ފުއާދު ދެވަނަ ފަހަރަށް މި އިންތިހާބުކުރީ، ކުރިން އެ މަގާމުގައި ހުންނެވި އަހުމަދު ޝަރީފު މިދިޔަ ޖޫން 15 ގައި އިސްތިއުފާ ދެއްވުމުންނެވެ. ޝަރީފް އިސްތިއުފާ ދެއްވީ މަގާމުގައި އިހުލާސްތެރި މަސައްކަތްތަކެއް ކޮށްދެވިފައިވާ ކަމަށް ގަބޫލު ކުރެއްވޭތީ އާއި އެހެން ބޭފުޅަކަށް ފުރުސަތު ދިނުމުގެ ގޮތުން ކަމަށް ވިދާޅުވެ އެވެ.\nއީސީގެ ރައީސް ކަމަށް އިންތިހާބު ކުރުމާ ގުޅިގެން ފުއާދު "މިހާރު" އަށް ވިދާޅުވީ ދެ ވަނަ ފަހަރަށް އެ މަގާމަށް ހަވާލުވެވަޑައިގަތުމުން ކުރައްވާ އުއްމީދުތައް ވަރަށް ގިނަ ކަމަށާއި އޭނާ އަށް ލިބިވަޑައިގެންފައިވާ ތަޖުރިބާގެ އަލީގައި ކުރިއަށް ވުރެ ރަނގަޅަށް އެ މުއައްސަސާގެ މަސައްކަތްތައް ކުރިއަށް ގެންދަވާނެ ކަމަށެވެ.\n"މާދަމާ އަޅުގަނޑުމެން އީސީގެ ކުރިއަށް އޮތް ފަސް އަހަރުގެ ސްޓްރެޓިޖިކް ޕްލޭން އިފްތިތާހުކޮށް، މަސައްކަތްތައް ފަށާނަން،" އޭނާ ވިދާޅުވި އެވެ.\n"މިދިޔަ އަހަރު ތަކުގެ ތެރޭގައި އީސީގެ ވަރަށް ގިނަ ކަންކަން ރަނގަޅު ވެފައި ވެސް އެބަހުރި. އަދިވެސް ރަނގަޅު ކުރަން ޖެހޭ ކަންކަން ވެސް އެބަހުރި. އެ މަސައްކަތް އަޅުގަނޑުމެން ކުރާނަން."\nއީސީގެ ރައީސްކަމުގެ މަގާމާ ފުއާދު މި ފަހަރު މި ހަވާލުވެވަޑައިގަތީ އެ ކޮމިޝަންގެ ރައީސްކަން މީގެ ކުރިން އޭނާ ކުރައްވަން ފެއްޓެވި ތާރީހުގައި ވެސް މެ އެވެ. ފުއާދު، އެ ކޮމިޝަންގެ ރައީސް ކަމަށް ފުރަތަމަ ބުރުގައި އައްޔަންކުރީ ވެސް މީގެ ނުވަ އަހަރު ކުރިން ސެޕްޓެމްބަރު 15، 2009 ގަ އެވެ. އޭނާ އެ މަގާމުން ވަކިކުރީ 2013 ގަ އެވެ.\nއީސީގެ މެމްބަރު ކަމަށް ފުއާދު އެންމެ ފަހުން އައްޔަން ކުރެއްވީ ނޮވެމްބަރު 24، 2019 ގަ އެވެ. އޭނާ މެމްބަރު ކަމަށް އައްޔަން ކުރެއްވީ ރައްޔިތުންގެ މަޖިލީހުގެ 70 މެމްބަރުން ތާއީދާ އެކު، ރުހުން ލިބިގެންނެވެ. ފުއާދު އައްޔަން ކުރަން މަޖިލިހުން ރުހުން ދީފައި ވަނީ އެ ކޮމިޝަނުގައި ކުރިން ހުންނެވި އަމްޖަދު މުސްތަފާގެ ދައުރު ހަމަވުމާ ގުޅިގެންނެވެ.\nFuad Elections Commissionah ayyan koffi\nއެ ކޮމިޝަންގެ ރައީސް ކަމުން ފުއާދު ކުރިން ވަކިކުރީ ސުޕްރީމް ކޯޓުން އަމިއްލަ އަށް އިސްނަގައިގެން މައްސަލައެއް ބަލައި އިއްވި ހުކުމަކަށް ފަަހު އެވެ. އެ ފަހަރު، ސުޕްރީމް ކޯޓުގެ އަމުރަށް ނުކިޔަމަންތެރިވި ކަމަށް ކަނޑައަޅައި އޭނާގެ މައްޗަށް ހަ މަސް ދުވަހުގެ ޖަލު ހުކުމެއް ވެސް އިއްވި އެވެ. އަދި ފުއާދުގެ މެމްބަރު ކަމުގެ ޝަރުތު ގެއްލިއްޖެ ކަމަށް ވެސް ކޯޓުން ކަނޑައެޅި އެވެ. އެކަމަކު ޖަލު ހުކުމް ތަންފީޒު ކުރައްވާކަށް ޖެހިވަޑައެއް ނުގަތެވެ.\nއިލެކްޝަންސް ކޮމިޝަން ފުއާދު ތައުފީގު\n17 ކޮމެންޓް, 12 ރިއެކްޝަންސް\nރައީސް ނަޝީދު ވެރިކަމަށް އައިސްފާނެތީ ސްޕްރީމް ކޯރޓު ހިސޯރުކޮއްގެން ވޯޓު އޮޅުވާލާ ، ފުއާދަށް ކުރި ޣައިރުގާނޫނީ ހުކުމް ހަނދާންހުރީ ކޮން ބާޣީއެއްބާ.؟ މާތްﷲގެ ކުޅަދުންވަންތަކަން ދެކެބަލަ، އެވެސް ދުވަހެއް، އެފަދަ ދުވަހެއް ދެން ނުދައްކަވާށި، އާމީން.\nމިފަހަރުވެސް އެއްކަލަ ބޭފުޅާ އެގެއަށް ވަޑައިގަންނަވާނެތާ\nފުއާދަން މިކަމުގައި ހެޔޮ ތައުފީގުދެއްވުން އެދެން. ޝަރީފް ކޮމިޝަނަރަކަށް ހުރިއިރުވެސް ކޮންސަސްޓަންޓެއްގެ ގޮތުގައި ހުރެގެން ފުއާދު ދިޔައީ އެތަން ހިނގަމުންކަމަށް ވިސްނޭ.\n.ވިސްނައިދެއްވީ ވިޔަފާރި ކުރަންތޯ\nއެންޑީޕީ އެކްޓިވިސްޓް އަނެއްފަހަރު އިލެކްސަނަށް.\nޕީޕީއެމް އެކްޓިވިސްޓެއް ކުރިން ހުރީ ޝަރީފު ތި މަގާމުގައި އެކަމަކުވެސް ޔާމީނެއް ނުހޮވުން ދެން ތި ފުއާދު ހުރެގެން ޔާމީނު އޮތީ ހޮވިފަ ! އެހެންވީމަ ތި ފުއާދު ހުރެގެން އެމްޑީޕީއައް ވާ މޮޅަކީ ކޮބާ !\nފުވާދަކީ ތިފަދަ މަޤާމެއްގައި ބަހައްޓަން ކަމުނުދާމީހެއްކަމަށް ސުޕްރިމްކޯރޓުންވަނީ ޙުކުކުމެއް ކޮށްފައި، އެކަމަކު ވެސް އެމްޑީޕީ ބޭނުންވަނީ ކޮންމެ ޙާލެއްގައިވެސް ފުރާޅު އަނބުރާ އެމަޤާމަށް ގެންނަން، މިކަމުން ދޭހަވަނީ ފުއާދު ތިޔަ މަޤާމުގެ ބެހެެއްޓުމުން އެމްޑީޕީ އަށް ވަރަށްބޮޑު ނާޖާއިޒު ފައިދާއެއް ޙާސިލް ވަމުންދާނެކަން، މިޢީތޯ އަޅުގަނޑުމެން އިންތިޒާރު ކުރާ އިޞްލާޙަކީ؟؟؟\nފުއާދު ހުރެގެން މީގެ ކުރިން ރައީސް ޔާމީނު ވެރިކަމައްވެސް އައިސް އެހެރީ .. އަދި ޕީޕީއެމް މަޖިލީސް މެންބަރުން ގޮވާލި ފުއާދު އީސީ އައް ލާން ޝަރީފު ދުރުކޮއްފައި ! ރައީސް ޔާމީނުވެސް ހީކުރީ ޕާޓީ މީހެއްލައިގެން މޮޅުތަކެއް ވާނެއޭ ނަމަވެސް ނުވިދޯ ! މިހާރަކު ކޮންމެ މީހަކު ހުއްޓަސް އިންތިހާބުގައި މަކަރެއް ނުހެދޭނެ !\nއެހެން މީހަކަށް ތިމަގާމު ނުދޭތި އޮޅިގެންވެސް\nފުވާދުއަކީ އަބަދުވެސް ގޮތުގައި ސާބިތުވެ ހުންނަވާ ތިޔަމަގާމަށް އެންމެ އެކަށޭނެ ބޭފުޅާ. ކުރިން އީސީގެ ކޮމިޝަނަރަށް ހުންނެވިއިރު ސުޕްރީމްކޯޓުން ސުމޯޓޯވެގެން އުޅުނުއިރުވެސް ފުވާދު ހުންނެވީ ސާބިތުކަމާއިއެކީ!\nފުއާދުބޭ ހުކުން ތަންފީޒުނުކުރި ސަބަބުބަލަން އެމައްސަލަ "އިންތިގާލީ އިންސާފަށް" ލުން ކިހިނެއްވާނެބާ؟\nއެމްޑީޕީ އަބަދުވެސް ބުރަވާނީ ފަހަތު ފަރަށް، ޒުވާނަކަށް ފުރުޞަތު ދޭން އެމްޑީޕީ ބޭނުމެއް ނުވާނެ،\nޑިސްއޮންރަބަލް ދީދީ ކުރަފިކަތިލައިގެންހޯދި ރަދީފު\nފުއާދުބެއަށް ދޭންވީ އިލެކްޝަންކޮމިޝަނުގެ "ޒައީމު"ކަމުގެ ލަގަބު. އެލަގަބު އޭނާއަށް މިހާރު ހައްގުވާހާވެއޭ ބުނެވޭނީ. އެހެން ބުނަނަންމިޖެހެނީ ޖަލުހުކުމެއް އައީމާ އެ ތަންފީޒުކުރަންޖެހިވަޑައިނުގެން، އަނެއްކާ އެގޮނޑިއަށް ވެޑުވީތީވެ.\nހާދަ ފައްކާ ނަމެކޭ. އައި ލަވް ދިސް އައިޑިއާ.


France meehaa raajje in filee falhuveri ehge gothuga! | Mihaaru\nހުވަފެންފުށީގައި މަސައްކަތް ކުރި މެނަން. އޭނާ ވަނީ ފްރާންސަށް ގޮސްފައި.\n17 އެޕްރީލް 2019 - 22:23 81 comments\nކ. ހުވަފެންފުށި ރިސޯޓުގައި އޮކްޓޯބަރު 23، 2017 ގައި ކުޑަ ކުއްޖަކު ސްވިމިން ޕޫލަކަށް ވެއްޓި މަރުވި މައްސަލައިގައި އިހުމާލުވި ކަމަށް ބުނެ، ފުލުހުން ތަހުގީގު ނިންމައި މެނަން 24، ގެ މައްޗަށް ދައުވާ ކުރަން ނިންމި އެވެ. އެކަމަކު، ކްރިމިނަލް ކޯޓުގައި ޝަރީއަތް ފެށުނު ފަހުން، މެނަން ވަނީ ރާއްޖެ ދޫކޮށް ފްރާންސަށް ގޮސްފަ އެވެ.\nރާއްޖޭގައި ހޭދަކުރި ދުވަސްތަކުގެ ތަޖުރިބާ ހިއްސާކޮށް މެނަން ބުނި ގޮތުގައި އޭނާ މަސައްކަތް ކުރަމުން ދިޔައީ ހުވަފެންފުށި ރިސޯޓުގެ ކޭޓަރިން ކޯޑިނޭޓަރަކަށެވެ. ރެސްޓޯރަންޓުގެ ކަންކަންމުގައި އިސްކޮށް އުޅެނިކޮށް މެނޭޖްމަންޓުން އަންގައިގެން ކުޑަ ތިން ކުއްޖަކު ބަލައްޓަން ޖެހުނު ކަމަށް ވެ އެވެ. މެނަން ބުނީ އެ ތިން ކުދިންނަކީ އަޔަލެންޑްގެ މުއްސަނދި އާއިލާއެއްގެ ތިން ދަރިން ކަމަށެވެ.\nމެނަންއާ ހަވާލުކުރި ޒިންމާ އަކީ އަށް އަހަރުގެ އަންހެން ކުއްޖަކާއި ހަތަރު އަހަރުގެ އަންހެން ކުއްޖަކާއި އެއް އަހަރާއި 11 މަހުގެ ފިރިހެން ކުއްޖާގެ ކަންކަން ބެލެހެއްޓުމެވެ. ފުލުހުންނަށް މެނަން ދިން ބަޔާނުގައިވާ ގޮތުގައި އެ ހާދިސާގައި 23 މަހުގެ ކުއްޖާ މަރުވީ ރިސޯޓުގެ އިހުމާލުންނެވެ. އަދި މުއްސަނދި އެ އާއިލާ އިން ވެސް މެނަން ކުށްވެރި ނުކުރާ ކަމަށް ބަޔާނުގައިވެ އެވެ. މެނަން ބުނެފައިވަނީ "ބޭބީ-ސިޓާ" އެއްގެ ގޮތުގައި އޭނާ އަށް މަސައްކަތް ހަވާލުކުރީ މެނޭޖްމަންޓުން ކަމަށާއި އޭނާ އަކީ އެ ވަޒީފާ އަށް އައި މީހެއް ނޫން ކަމަށާއި އެކަމުގެ އެއްވެސް ތަޖުރިބާއެއް ވެސް ނެތް ކަމަށެވެ.\nފުލުހުން މެނަން ހޯދުމަށް ވެބްސައިޓްގައި އިއުލާންކޮށްފައި.\nމެނަން ބުނި ގޮތުގައި އޭނާގެ ބޮލުގައި މަރުގެ އިލްޒާމް އެޅުވީ ވެސް ރިސޯޓުންނެވެ. އަދި ތަހުގީގު އަވަސް އަރުވާލައިގެން އޭނާގެ ބޮލަށް ޖެހި ކަމަށް ވެސް މެނަން ބުންޏެވެ. މެނަން ބުނީ އޭނާގެ ވަކީލަކަށް ހަމަޖެއްސީ ވެސް ރިސޯޓުގެ ވަކީލެއް ކަމަށާއި އޭނާގެ އަމަލުތަކާ މެދު ސުވާލު އުފެދޭ ކަމަށެވެ.\n"މައްސަލަ ތަހުގީގު ކުރަމުން އަންނަތާ އެއް ހަފުތާ ފަހުން، އަހަރެންނަށް އެންގީ ދިވެހިން ލިޔެފައި ހުރި ކަރުދާސްތަކެއްގައި ސޮއި ކުރުމަށް. އޭގައި އޮތް އެއްޗެއް އެއްވެސް ވަރަކަށް ނޭނގޭ. އެކަމަކު، ހަގީގަތަކީ އެ ކަރުދާސްތަކުން އެނގޭ ގޮތުގައި ފިރިހެން ކުއްޖާގެ މަރުގެ ޒިންމާ ނަގަން ޖެހެނީ އަހަރެންކަން. އަހަރެން ކައިރީ ބުނެފައި އޮތީ ތުހުމަތު ކުރާ ވާހަކަ،" މެނަން ބުންޏެވެ.\nފްރާންސްގެ ނޫހަށް ދިން އިންޓަވިއުގައި މެނަން ވަނީ ކްރިމިނަލް ކޯޓްގައި މައްސަލަ ބެއްލެވި ފަނޑިޔާރަކު އޭނާއާ ބައްދަލު ކުރަން އުޅުނު ކަމަށް ބުނެ ތުހުމަތުތަކެއް ކޮށްފަ އެވެ. ފަނޑިޔާރު ފޯން ނަންބަރު ހޯދީ، ޝަރީއަތާ ގުޅޭ ކަމެއްގައި ކަމަށް ބެލެވުނަސް، އޭނާގެ ނިޔަތް ގޯސްކަން އެނގުނު ކަމަށް މެނަން ބުންޏެވެ.\nމެނަން ބުނީ އެ ފަނޑިޔާރު އޭނާއާ އެކު ރެސްޓޯރަންޓަކަށް ދިއުމަށާއި ހޮޓަލެއްގައި ބައްދަލު ކުރަން ޝައުގުވެރިކަން ފާޅުކޮށް މެސެޖު ކުރި ކަމަށެވެ. އަދި އެ ފަނޑިޔާރު ވަޓްސްއެޕް މެދުވެރިކޮށް ފޮނުއްވި މެސެޖްގެ ސްކްރީން ޝޮޓެއް އެ ނޫހުގައި ޝާއިއުކޮށްފައިވެ އެވެ.\n"އޭނާ [ފަނޑިޔާރު] ދައުވަތު ދިނީ ރެސްޓޯރަންޓަށް އައުމަށް. އޭނާ ބޭނުންވީ ހޮޓަލުގައި ބައްދަލުކުރަން. އަަހަންނަކަށް ނޫނެކޭ ނުބުނެވޭ،" މެނަން ބުންޏެވެ.\nއޭނާ ބުނި ގޮތުގައި، ރާއްޖޭގައި ހޭދަކުރި ދުވަސްތަކުގައި ދިމާވި ހުރިހާ ކަމަކީ ކަޅު ދުވަސްތަކެކެވެ. އަދި އަމިއްލަ އަށް މަރުވުމުގެ ވިސްނުން ވެސް އައި ކަމަށް މެނަން ބުންޏެވެ.\n"މައްސަލަ ތަހުގީގު ކުރަމުން އަންނަތާ އެއް ހަފްތާ ފަހުން، އަހަރެންނަށް އެންގީ ދިވެހިން ލިޔެފައި ހުރި ކަރުދާސްތަކެއްގައި ސޮއި ކުރުމަށް. އޭގައި އޮތް އެއްޗެއް އެއްވެސް ވަރަކަށް ނޭނގޭ. އެކަމަކު، ހަގީގަތަކީ އެ ކަރުދާސްތަކުން އެނގޭ ގޮތުގައި ފިރިހެން ކުއްޖާގެ މަރުގެ ޒިންމާ ނަގަން ޖެހެނީ އަހަރެންނަށް. އަހަރެން ކައިރީ ބުނެފައި އޮތީ ތުހުމަތު ކުރާ ވާހަކަ،" ---މެނަން\nރާއްޖެ ދޫކޮށް ދިޔައީ އޭނާގެ ޕާސްޕޯޓު ހިފަހައްޓާފައި އޮތް މުއްދަތު ހަމަވެ، މުއްދަތު އިތުރު ކުރުމާ މެދު ކްރިމިނަލް ކޯޓުން ގޮތެއް ނުނިންމައި އޮއްވައި ކަމަށް މެނަން ބުންޏެވެ. އަދި ރާއްޖެ ދޫކޮށް ފިލީ ދެކުނުގެ އަތޮޅެއްގައި ހުރެފައި ރާއްޖޭން ބޭރަށް ފުރާ ބޯޓަކުން ކަމަށް އޭނާ ބުންޏެވެ. މެނަން ބުނި ގޮތުގައި އެ ބޯޓު ބަލައި ފާސް ކުރުމުގެ މަސައްކަތުގައި ކަސްޓަމުން ބައިވެރިއެއް ނުވެ އެވެ.\nމެނަން ބުނީ ހުވަފެންފުށީގައި ހިނގި ހާދިސާ އަށް ފަހު، 14 މަސް ވަންދެން އުޅުނީ "ޖަލެއްގަ" އެވެ. އެ އަށް ފަހު، އަމިއްލަ ގައުމަށް ދެވި "ހަމަނޭވާ" ލެވިފައިވާ ކަމަށް އޭނާ ބުންޏެވެ. އޭނާ ބުނި ގޮތުގައި ފްރާންސްގައި އިންސާނީ ހައްގުތަކާއި މިނިވަންކަން އޮތީ ކަށަވަރުކޮށްދީފަ އެވެ.\n"އަހަރެން މިހާރު ވިސްނަނީ ކުރިއަށް ދިއުމަށް. އެކަމަށް ވަގުތު ނަގާނެ. އެކަމަކު އަހަރެން ބޭނުންވަނީ [ދިރިއުޅުމައިގެން] ކުރިއަށް ދާން،" މެނަންގެ އިންޓަވިއު ނިންމާލަމުން ބުނެފައިވެ އެވެ.\nއިތުރު ލިޔުންތައް ޕޮލިސް ރާއްޖެ-ފްރާންސް ފްރާންސް މަރު ކްރިމިނަލް ކޯޓް


Hydrogen in dhuvvaa super yacht eh Bill Gates nuganey | Mihaaru\nހައިޑްރޮޖެން ހަކަތައިގެ ސުޕަޔޮޓެއް ބިލް ގޭޓްސް ނުގަނޭ\n12 ފެބުރުއަރީ 2020 - 07:09 1 comment\nމި ހަފުތާގައި ބައެއް މީޑިއާތަކުން ރިޕޯޓްކޮށްފައިވާ ގޮތުގައި ސައިނޮޓުން އެންމެ މި ޒަމާނުގެ ޓެކްނޮލޮޖީ ބޭނުންކޮށްގެން އުފައްދާ ލަގްޒަރީ ސުޕަޔޮޓަށް، ދުނިޔޭގައި ދެވަނަ އަށް އެންމެ މުއްސަނދި މީހާ ހަރަދުކޮށްފައި ވަނީ 644 މިލިއަން ޑޮލަރެވެ.\nނަމަވެސް މިކަން ސައިނޮޓުން ވަނީ ދޮގުކޮށްފަ އެެވެ. އެ ކުންފުނިން ނެރުނު ބަޔާނެއްގައި ބުނީ ޔޮޓަކަށް ގޭޓްސް އޯޑަރު ދިން ކަމަށް ބުނާ ވާހަކަގައި ހަގީގަތެއް ނެތް ކަމަށެވެ. އަދި އެ ކުންފުނިން ތައްޔާރުކުރާ ޔޮޓަށް ގޭޓްސް އާއި އޭނާއާ ގުޅުން ހުރި އެއްވެސް މީހަކު މުއާމަލާތެއް ނުހިންގާ ކަމަށް ބުންޏެވެ.\nސައިނޮޓުން ބުނިގޮތުގައި އެ ކުންފުނިން "އަކުއާ" ގެ ނަމުގައި ފަރުމާކުރާ ސުޕަޔޮޓަކީ އަދިވެސް ތަރައްގީކުރުމުގެ މަރުހަލާގައި އޮތް މަސައްކަތެކެވެ. މީގެ ކޮންސެޕްޓް ދައްކައިލީ މިދިޔަ އަހަރު މޮނާކޯގަ އެވެ.\nސައިނޮޓުން ބުނީ "އަކުއާ" ހަގީގަތަކަށްވެގެން އަންނަ އިރު އެއީ ދިގުމިނުގައި 112 މީޓަރު ހުންނާނެ އުޅަނދެއް ކަމަށެވެ. އަދި ޔޮޓްގައި އެންމެ މަތީ ފެންވަރުގެ ރިސޯޓަކުން ވެސް ލިބޭނެހާ ހިދުމަތްތައްތައް ހުންނާނެ އެވެ.\nޚައިރާތަށް އެންމެ ބޮޑު ހޭދައެއްކުރާ މަހުޖަނުގެ ގޮތުގައި މަޝްހޫރުވެފައިވާ މައިކްރޮސޮފްޓް ކުންފުނީގެ ވެރިޔާ ގޭޓްސް، 64، ގެ މިލްކިއްޔާތު 108.8 ބިލިއަން ޑޮލަރަށް އަރަ އެވެ. އާންމުކޮށް ޗުއްޓީ ދަތުރުތަކަށް އަގުބޮޑު ޔޮޓްފަހަރު ބޭނުންކުރައްވާ ގޭޓްސްގެ އަމިއްލަ ޔޮޓްތަކެއް އަދިއެއް ނެތެވެ. އެހެންވެ އޭނާ ޔޮޓްދަތުރުތައް ކުރައްވަނީ ކުއްޔަށް ހިއްޕަވައިގެންނެވެ.\nއިތުރު ލިޔުންތައް ދަތުރުފަތުރު ޔޮޓް ބިލް ގޭޓްސް އެމެރިކާ


ރޮބާރޓް ޕެޓިސަން ކޮވިޑް-19 އަށް ޕޮޒިޓިވް ވެއްޖެ – DhiDaily\nރޮބާރޓް ޕެޓިސަން ކޮވިޑް-19 އަށް ޕޮޒިޓިވް ވެއްޖެ\nހޮލީވުޑްގެ މަޝްހޫރު ތަރި ރޮބާރޓް ޕެޓިސަން ކޮވިޑް-19 އަށް ޕޮޒިޓިވް ވެއްޖެއެވެ.\nމިހާރު ޝޫޓިންގް ކުރިއަށްދާ ބެޓްމޭން ގެ ތަރި، ރޮބާރޓް އަށް މި ބަލި ޖެހުނު ކަަމަށް އެމެރިކާގެ މީޑިޔާ ތަކުން ވަނީ ކަށަވަރުކޮށްދެއްވާފައެވެ. އަދި އޭނާ މި ބައްޔަށް ޕޮޒިޓިވް ވުމާއިއެކު، މިހާރު ޝޫޓިންގް ކުރިއަށްދާ ބެޓްމޭންގެ ޝޫޓިންގްތައްވެސް ވަނީ މެދުކަނޑާލާފައެވެ.\nވާރނާ ބްރޯސްއިން ބުނިގޮތުގައި، އެ ޓީމުގެ އެއް މެންބަރަކުވަނީ ރޮބާރޓްއާއި ގާތުން ބައްދަލުވުމުގެ ސަބަބުން އަމިއްލައަށް އެކަހެރިވެފައެވެ. އަދި، އެއީ ކޮން މެންބަރެއްކަމެއް މި ކުންފުންޏަކުން ހާމައެއް ނުކުރެއެެވެ.\n6 މަސް ދުވަސް ވަންދެން ބެޓްމޭންގެ ޝޫޓިންގް މެދުކެނޑިފައި އޮތުމަށްފަހު، އަލުން ޝޫޓިންގް ލަންޑަންގައި ކުރިއަށް ގެންދަންފެށިތާ މާ ގިނަ ދުވަހެއް ނުވަނީސް، އެކްޓަރ ރޮބާރޓް ޕެޓިސަންއަށް މިވަނީ ކޮވިޑް ޖެހިފައެވެ. ޖޫން 2021 ނެރުމަށް ހަމަޖެހިފައިވާ ބެޓްމޭންގެ އައު ފިލްމު މިހާރު ނެރުމަށް ހަމަޖެހިފައިވަނީ އޮކޮޓޯބަރ 2021 ގައެވެ.\nއެކްޓަރ ރޮބާރޓްއާއި އެކު އެއް ސެޓެއްގައި މަސައްކަތް ކުރަމުންދާ އެހެން ތަރިން ޕޮޒިޓިވްވި ކަމެއް އެއްވެސް މީޑިޔާ އަކުން އަދި ހާމައެއް ނުކުރެއެވެ.